
Preaiubiţi cititori, 


Este un fapt bine cunoscut şi deplin afirmat de istorici, că poporul român s-a născut creştin. În 
geneza sa neamul românesc a îngemănat în mod fericit şi armonios daco-latinitatea şi creştinismul, 
dimensiuni simbiotice a căror origine şi pecete romană au constituit pilonii neclintiţi care au stat la 
baza existenţei noastre naţionale şi creştine. 

Părăsiţi, odată cu retragerea romană a administraţiei şi legiunilor romane de către împăratul 
Aurelian (271-275), am rămas "În calea răutăţilor", călcaţi de popoarele migratoare euro-asiatice şi, 
apoi, înconjurați din toate părţile de marea masă a neamurilor slave şi slavizate. Minunea rezistenţei 
noastre atâtea veacuri a răzbirii nesufocaţi prin această nefericită ambianţă, o datorăm aceleiaşi 
îngemănări, nemaiîntâlnite în viaţa altor popoare, a latinităţii care ne-a împărtăşit propria ei limbă, 
vorbită de români până azi - fireşte, pe lângă inerentele schimbări impuse de scurgerea timpului - , cu 
creştinismul care ne-a inoculat în suflete credinţa, înnobilându-ne şi confirmându-ne calitatea de fii 
legitimi ai Bisericii creştine universale, una sfântă, catolică şi apostolică, sub cârmuirea vicarului lui 
Cristos, urmaşul Sfântului Apostol Petru, Papa Romei. 

Deşi "fatalul destin al istoriei", cum defineşte istoricul Dimitrie Onciul momentul în care 
bizantinismul slavo-bulgăresc ne-a impus prin violenţă o limbă liturgică străină, slavona, (mai târziu în 
Principate greaca), atentând la însăşi ființa noastră etnică romană, "adevărată tragedie a acestui 
popor născut latin şi creştin de pe aceste plaiuri" (Pr. Prof. univ. Dr. P. Rezuş), iar prin Marea Schismă 
din 1054 ne-a rupt de comuniunea cu Biserica Romei, totuşi n-a reuşit să ne deznaţionalizeze, cu 
toată izolarea, tocmai datorită identificării noastre cu latinitatea, atât în sânge şi limbă, cât şi în 
spiritualitate, în credinţa ce ne-a fost împărtăşită "corde romano - cu inimă romană". 

Încercările întreprinse în cursul veacurilor, fie din iniţiativă occidentală, a papilor, fie orientală, a 
împăraţilor bizantini, de a reface unitatea Bisericii, n-au dat rezultatele scontate. Ultima încercare, cea 
de la Ferrara-Florenţa (1438-1439), la care a aderat şi Ortodoxia românească prin delegaţia condusă 
de mitropolitul Damian al Moldovei şi vicarul său, protopopul Constantin, a avut şi ea viaţă scurtă, 
datorită aceleiaşi vechi şi mereu reactualizate fobii antilatine. Sperăm ca dialogul de azi dintre 
Catolicism şi Ortodoxie să aibă o fericită izbândă. 

După atâtea veacuri de înstrăinare, conducătorii Bisericii Româneşti din Transilvania, chibzuind, 
purtând îndelungate tratative şi consultându-se cu propriii lor credincioşi, s-au întrunit în trei "săboare 
mari” la Alba lulia, în 1697 sub Mitropolitul Teofil, în 1698 şi 1700 sub Mitropolitul Atanasie Anghel, şi 
au hotărît să se întoarcă la Biserica Mamă a străbunilor, adevărata noastră Biserică Strămoşească şi 
s-au unit cu Biserica Romei. 

Primul efect benefic al Unirii a fost contactul cu Apusul, care ne-a adus regăsirea originii noastre 
romane, deşteptarea conştiinţei naţionale şi un nemaiîntâlnit avânt cultural. Toate acestea au generat 
mişcările politice şi sociale, care, în final, au fost încoronate de realizarea statului naţional unitar, 
România Mare. "Dacă nu era Unirea religioasă de la 1700 - spune întâiul cardinal român, Episcopul 
Dr. luliu Hossu - nu era nici Adunarea de la Blaj de la 3/15 mai 1848, unde s-a strigat «Vrem să 
ne unim cu Țara» şi fără acestea nu era nici Unirea de la 1918". 

Cartea de față intitulată sugestiv Catolicism şi Ortodoxie românească, o succintă istorie a 
Bisericii Române Unite, interpretează faptul istoric pe bază de documente şi elucidează probleme 
până acum necunoscute sau tendenţios prezentate. În ea cititorul se va regăsi pe sine însuşi în multe 
din strădaniile şi izbânzile străbunilor noştri. Se va convinge de aportul adus de ierarhii, preoții şi fiii 
Bisericii noastre la toate marile acte istorice ale Neamului, la care au fost prezenţi fără excepţie, în tot 
cursul existenţei Bisericii. 

Dar, totodată, ca orice om de bună-credinţă, indiferent de confesiune, îşi va da seama de 
nedreptatea strigătoare la cer ce i s-a făcut acestei Biserici când a fost pusă în afara legii, ilegalitate 
care a generat jefuirea ei de toate bunurile patrimoniale, inclusiv lăcaşurile de cult, biserici şi 
mănăstiri, şi trimiterea în temniţele cele mai dure, în lagăre, gulaguri şi colonii de muncă, a tuturor 
slujitorilor şi credincioşilor care au refuzat conformismul, în frunte cu cei 12 ierarhi, din care nouă s-au 
stins din viaţă în timpul prigoanei comuniste, adevărați martiri ai credinţei catolice pe care n-au 
părăsit-o şi eroi ai neamului pe care nu l-au trădat. 

Încuviințând apariţia cărţii, Împărtăşim Arhiereasca Noastră Binecuvântare, autorilor care au ostenit 
la alcătuirea ei, şi, deopotrivă, şi cititorilor care o vor lectura. 


Cardinal Alexandru Todea 

PREFAŢĂ 


Preocupat, încă din liceu, de cauzele şi consecințele dezbinării religioase a românilor din 
Transilvania în "uniți” şi "neuniți”, sau "greco-catolici" şi "greco-orientali” -, cum li se spunea 
ortodocşilor pe atunci - am citit tot ce mi-a căzut în mână în legătură cu această problemă. 
Preocuparea m-a stăpânit cu şi mai mare intensitate în cursul studiilor teologice, urmate între anii 
1933-1935 la ACADEMIA DE TEOLOGIE UNITĂ din Cluj şi continuate, între anii 1935-1943, la 
ROMA. Aici am studiat la două institute universitare de mare prestigiu, Ateneul "De Propaganda Fide" 
şi "Institutul Pontifical de Studii Orientale", la acesta din urmă promovând cu succes doctoratul în 
Teologie, cu o teză pe linia aceloraşi preocupări: Introductio linguae romenae in sacram liturgiam ( 
Introducerea limbii române în Sfânta Liturghie), 23+335 pagini dactilografiate. Chemat să revin acasă, 
teza mi-a rămas nepublicată, în speranţa că, tradusă în limba română, va vedea lumina tiparului în 
tară. 

Fişele documentare, adunate pe timpul studiilor la Roma şi al pregătirii tezei de doctorat, treptat s- 
au înmulţit, ajungând la un moment dat îndeajuns pentru o lucrare istorică ce urma să abordeze 
problema celor două confesiuni româneşti din Transilvania. Dar ocupațiile şi sarcinile multiple 
încredințate de neuitatul şi ilustrul meu chiriarh, episcopul de Cluj-Gherla, mai târziu cardinalul dr. luliu 
Hossu, atât în gremiul eparhial cât şi în învățământul teologic, m-au obligat să mai amân realizarea 
proiectului. Mai târziu mi-au fost şi mai înşelate speranţele de a-mi realiza lucrarea, de evenimentele 
ce au urmat celui de-al doilea război mondial, care s-au succedat cu repeziciune şi, în 1948, au 
culminat cu ilegalizarea Bisericii Române Unite de către statul comunist ateu. Declanşându-se 
prigoana ateo-comunistă împotriva ierahiei, clerului şi credincioşilor români uniţi, n-am fost nici eu 
scutit de la urcuşul acestui Calvar. 

Au urmat anii grei de suferințe, cauzate atât de teroarea comunistă, cât, în egală măsură, şi de 
colaboraţionismul ierarhiei şi structurilor superioare ale Bisericii Ortodoxe Române, care ne urmăreau 
pas cu pas. Oferindu-mi-se în 1959 scaunul episcopal ortodox de la Oradea, am fost pus în faţa 
alternativei de a alege între episcopat, cu Pobeda (marcă de autoturism sovietic) /a scară, pe lângă un 
salar de zece mii lunar, sau închisoare, mai grea decât cea de la Jilava şi Aiud, pe unde trecusem 
deja până atunci. Refuzând încadrarea în Ortodoxie, osânda a fost necruțătoare. A urmat Canalul, 
coloniile de muncă infernală de la Stoeneşti, Grădina, Salcia, Strâmba, Sfiştofca, Grind şi Periprava. 
Zece ani, opt luni şi opt zile din viață i-am petrecut în această robie babilonică. Decretul de grațiere 
generală m-a readus şi pe mine în libertate, la 29 iulie 1964. Dar, deşi eliberați, preoții greco-catolici 
eram consideraţi în continuare asemeni ciumaţilor. Era imposibil să obţii un serviciu pe măsura 
pregătirii. Pentru a-mi câştiga pâinea cea de toate zilele am intrat muncitor necalificat. Mai târziu am 
reuşit să ocup un mic post de funcţionar, apoi casier, arhivar şi în urmă bibliotecar, funcţie din care, în 
1976 am fost pensionat. 

Cu toate greutăţile întâmpinate după eliberare, cu tot riscul ce-l prezenta asistenţa spirituală 
acordată mulţimii de credincioşi rămaşi fideli Bisericii Unite cu Roma, pe lângă sarcinile de mare 
răspundere ce mi s-au încredințat în conducerea clandestină a eparhiei de Cluj-Gherla, la început 
provicar general episcopesc Il şi în urmă vicar general şi Ordinarius, ca şi obligaţiile monahale în 
calitate de călugăr al Ordinului Sfântul Vasile cel Mare, nu m-a părăsit deloc gândul lucrării ce mi-am 
propus în tinereţe şi, pe măsura posibilităţilor, studiam şi completam mereu fişele documentare cu alte 
şi alte date. Maica Domnului, Ocrotitoarea şi Povăţuitoarea noastră, care la 17 mai 1917 a prezis la 
Fatima (Portugalia) biruința Răului, a comunismului anarhic şi ateu în Rusia pravoslavnică, ne 
încuraja, vorbindu-i unui suflet ales că "va zdrobi capul dragonului roşu” - ceea ce s-a şi întâmplat 
şi în România prin Revoluţia din 22 decembrie 1989 şi spunându-i "Biserica voastră este în fiinţă. 
Îşi va recăpăta libertatea când Fiul Meu va spune că este purificată. Ea este piatra pe care n-au 
putut-o înfrânge şi nu o vor putea înfrânge niciodată. Credinţa în Fiul Meu şi în mine să vă fie!" 
(1 1X.1970). În această lumină şi cu deplină speranță am ajuns la depăşirea impasului şi la realizarea - 
deşi parţială - a unor înflăcărate proiecte din tinerețe, prin colaborarea cu părintele CLEMENTE 
PLAIANU, profesor şi publicist, om de cultură, cu experienţă şi îndemânare în mânuirea condeiului, 
autor a mai multor lucrări istorice, manuscrise ce aşteaptă să vadă lumina tiparului, între care şi 

monografia Chiuza, veche vatră românească şi leagăn al Rebrenilor, o lucrare de proporții - peste 
1000 de pagini - lucrare îndelung citată de istoricul literar şi editorul operei lui Rebreanu, Niculae 
Gheran, numindu-l pe Clemente Plaianu "autorul unei solide monografii consacrate Chiuzei "(Cf. 
N. Gheran, Tânărul Rebreanu, Editura Albatros, Bucureşti 1986, pag.32). Părintele Clemente Plaianu 
a asigurat redactarea şi unitatea acestei lucrări. 

Roadele colaborării cu Părintele Clemente Plaianu sunt, deocamdată, două monografii istorice, 
manuscrise dactilografiate gata de tipar, Cardinalul luliu Hossu, 1885-1970, (la care au mai 
colaborat preoții dr. lon Bota, Alexandru Nicula şi regretatul lon Costan) şi Canonicul Nicolae Pura, 
1913-1981, precum şi acest scurt istoric al Bisericii Române Unite cu titlul Catolicism şi Ortodoxie 
Românească. Lucrarea aceasta este abia un compendiu din ce am proiectat şi am început să facem 
încă înainte de Revoluţia din 1989. Ivindu-se, însă, după Revoluţie nevoia de a pune cartea cât mai 
degrabă în mâna cititorilor, atât de înstrăinaţi de problemele bisericeşti în timpul celor aproape 
cincizeci de ani de dictatură ateistă, precum şi condiţiile atât de grele de editare, cu scumpirea hârtiei 
şi a manoperei tipografice, am fost nevoiţi să o reducem şi să renunțăm, deocamdată, la o lucrare de 
proporţii, cum a fost iniţial concepută şi cum s-ar cuveni să fie, tratată până în cele mai minuţioase 
detalii, problema atât de complexă a convieţuirii celor două Biserici româneşti din Transilvania, şi după 
Marea Unire din 1918, din România întregită. 

Dacă Sfânta Fecioară, Maica Domnului Isus, căreia îi închinăm în mod deosebit ostenelile noastre, 
ne va fi în continuare Ocrotitoare şi Povăţuitoare, nădăjduim ca, într-o viitoare ediţie, să putem ţine 
cont de necesitatea completării şi îmbunătățirii lucrării. 

Sigur că într-o lucrare ce abundă de atâtea date istorice, nume de persoane şi locuri, citate etc., pe 
lângă toată grija avută, s-ar fi putut strecura unele greşeli. Sperăm că cititorii, încredințaţi de bunele 
noastre gânduri, le vor îndrepta cu bunăvoință, iar noi îi asigurăm că, într-o nouă ediţie, vom ţine 
seama de observațiile pertinente şi sugestiile binevoitoare. 


Cluj-Napoca 6 mai 1991, ziua pomenirii Sfântului, dreptului şi mult pătimitorului IOV 


Prof. dr. Silvestru Augustin Prunduş 

INTRODUCERE 


După revoluţie şi abrogarea, la 30 decembrie 1989, a decretului de sorginte stalinisto-comunistă, 
nr.358 din 1 decembrie 1948, de desființare a Bisericii Române Unite, revenirea în legalitate i-a adus 
acesteia posibilitatea ieşirii din catacombe şi libertatea de respiraţie sub cerul liber. Continuă însă să 
fie privată de întregul patrimoniu ce i-a fost răpit în 1948 - biserici, mănăstiri, reşedințe eparhiale, case 
parohiale, şcoli de toate gradele etc.-, cu toată abrogarea decretului în virtutea căruia i-au fost răpite 
abuziv. Timp de 41 de ani, atacată şi lovită din toate părţile, Biserica Română Unită a fost lipsită de cel 
mai elementar drept de a se apăra. Urmare acestor atacuri, ce continuă uneori - şi azi - cu aceeaşi 
înverşunare, din respect față de adevăr, este necesar să intervenim şi să punem în lumină, în faţa 
noilor generaţii de preoţi şi credincioşi, atât a celor rămaşi fideli Bisericii noastre sau a celor ce ne-au 
fost înstrăinaţi în nefericitele împrejurări ale anului 1948, cât şi a tuturor oamenilor de bună credinţă 
care au la suflet această problemă majoră a neamului românesc, cauza Bisericii, ca să cunoască 
realitatea istorică, adevărul pe care nu au avut de unde să-l cunoască. 

În primul mileniu de creştinism, Ortodoxia a fost în totalitatea ei catolică, iar Catolicismul ortodox. 
Pe atunci noţiunile acestea nu erau supuse unor interpretări ultra-confesionaliste, nu erau opuse şi 
antagoniste, ci perfect îngemănate, completându-se în mod fericit una pe alta. Târziu, după 
declanşarea marii schisme din 1054, a început să li se dea un sens confesionalist, mai ales la 
neamurile greco-slave. 

Catolicismul românesc, adevărata noastră Ortodoxie, vizează două mari adevăruri pentru care 
Biserica Română Unită a militat şi continuă să lupte fără întrerupere: 

- originea latină a neamului românesc; 

- dependenţa religioasă de Biserica Romei, în care vicarii lui Cristos, urmaşii Sfântului Apostol 
Petru, Papii, continuă şi vor continua, până la sfârşitul veacurilor, să împlinească porunca Divinului 
Întemeietor: "Paşte oile mele!... Paşte mieluşeii mei!" (loan 21, 15-18). 

Marele arhipăstor al Bisericii Române Unite, episcopul martir luliu Hossu, întâiul cardinal român, s- 
a caracterizat printr-o nețărmurită dragoste faţă de glia străbună, patria sa dragă, pe care a dorit-o 
neştirbită în hotarele ei fireşti. A dovedit, în acelaşi timp, o nedezminţită fidelitate față de Roma 
Apostolului Petru şi a împăratului Traian, colonizatorul Daciei, al ţării care, prin romanitate şi 
creştinism, la 1 Decembrie 1918, a devenit România Mare. Cardinalul, pe atunci episcop de Gherla, a 
avut fericirea de a vesti el, lumii şi istoriei, această mare împlinire a neamului, izvorită din sufletul 
tuturor românilor şi hotarîtă de Marea Adunare de pe Câmpul lui Horia de la Alba lulia. 

Între însuşirile proprii marelui arhiereu trebuie scoasă în evidenţă grija deosebită prin care s-a ferit 
pe sine însuşi şi a căutat, pe cât a putut, să-şi ferească şi neamul de patima şi mândria unor popoare 
vecine, care fac din Dumnezeul tuturor un zeu al lor, ca şi a fraţilor de sânge, care în alt fel, fără rost şi 
fără noimă, caută să limiteze izvorul credinţei străbune exclusiv în aria naţională, identificând 
confesionalismul lor patriotard cu adevăratul românism, pe care-l socot monopolul lor, repudiind cu 
fanatism catolicismul latin străbun, credința autentică a strămoşilor noştri, şi ajung, atât în primul cât şi 
în al doilea caz, la idolatrie naţională şi intoleranţă, fie şovină, fie confesională. Crezul cardinalului 
martir am dori să ne fie călăuzitor far de lumină şi fir roşu al lucrării de faţă. 

CAPITOLUL | 


CREŞTINAREA ROMÂNILOR 


"Unii istorici bisericeşti au căutat, din prejudecată confesională, să demonstreze că, deşi de 
limbă latină, românii au fost, dacă nu din capul locului, atunci de foarte devreme, sub 
jurisdicţia legitimă a Constantinopolului grecesc. Nu credem că aşa stau lucrurile. Puținele 
mărturii pe care le avem despre creştinismul latin din Illyricum pledează pentru teza opusă, 
pentru romanitatea acestui creştinism. Nu numai cele mai vechi obiecte creştine descoperite 
pe teritoriul Daciei Traiane vădesc orientarea populației către Italia, Panonia, Illyricum, dar şi 
personalităţi eclesiastice cunoscute, un Nicetas din Remesiana, un Dionisie Exiguus, se arată 
strâns legaţi, cum era şi firesc, de creştinătatea occidentală. Aceşti străromâni, cum încearcă 
să-i numească un învăţat prelat contemporan,” «au fost desigur ortodocşi, dar nu pentru că 
țineau de Biserica constantinopolitană, atât de supusă rătăcirilor, ci tocmai pentru că păzeau 
dreapta credință, împotriva Constantinopolului, alături de papalitate»".2 

Creştinismul de pe teritoriul patriei noastre îşi are începutul în propovăduirea Sfântului Apostol 
Andrei, fratele Sfântului Petru, Corifeul Apostolilor. Acestuia, după o tradiție consemnată de timpuriu, 
i-a căzut la sorţi evanghelizarea în Scythia.” Mărturiile literare, coroborate cu cele folclorice şi 
arheologice, dovedesc elocvent că în Scythia Minor (Dobrogea de azi), creştinismul îşi are începutul 
cu Sfântul Apostol Andrei. Din sud ucenicii lui au trecut Dunărea în Dacia, ai cărei locuitori, dacii, pe 
baza religiei lor, aveau o doctrină şi o trăire religioasă foarte apropiată de Evanghelie.” Credinţa lor 
într-un singur zeu, Zamolxe, şi în nemurire, a fost un mediu prielnic pentru evanghelizare. Herodot, 
după ce spunea că "geții sunt cei mai viteji şi mai drepți dintre traci” adaugă că "ei se cred 
nemuritori... credința lor este că ei nu mor, iar cel care piere se duce la Zamolxe, o fiinţă divină 
(daimon)... ei nu cred că există un alt zeu decât al lor".® 

După ocuparea Daciei de către romani, la 106, au fost aduşi aici colonişti, conform mărturiei lui 
Eutropius, "ex tot orbe romano" (din toată lumea romană).* Dintre coloniştii aduşi, o parte erau din 
Asia Mică, îndeosebi din Capadocia şi Siria, precum şi din Grecia, provincii de multă vreme 
romanizate şi, în mare măsură, creştinate, cei mai mulți fiind însă din provinciile romane sud- 
dunărene. Mulţi dintre aceştia au adus cu ei elementele Evangheliei şi trăirea creştină, care se va 
grefa peste trăirea creştină a autohtonilor daci, dând naştere unei spiritualități specifice poporului nou 
format sub faldurile romanizării şi creştinării. E bine să subliniem că prezenţa pe teritoriul Daciei a 
coloniştilor din Asia Mică, aşa cum avertizează acad. Constantin Daicoviciu, nu-i dă nimănui dreptul 
"de a transforma Dacia într-o expozitură a orientului greco-sirian"”, cum fac unii teologi şi istorici 
ai Ortodoxiei româneşti, pentru a justifica religia creştină a românilor în formă răsăriteană, singurii 
latini de credință ortodoxă, afirmaţii rezultate nu din realitatea istorică, ci dintr-un fanatism confesional 
cu totul nejustificat, păgubitor. 

Neîndoielnic că şi între soldaţii legiunilor romane aduse în Dacia, unii erau creştini, chiar dacă, în 
virtutea disciplinei militare, erau obligaţi să-şi trăiască viaţa spirituală pe ascuns. La fel au fost aduşi 
deţinuţi din diferite părți ale imperiului şi mai ales de la Roma, condamnaţi tocmai pentru delictul de a 
fi creştini, la muncă forțată în mine "ad metalla damnati”. Dintre aceştia după eliberare, mulţi au 
rămas pe loc, cum au rămas şi o parte din soldaţii eliberaţi după 25 de ani de activitate militară, 
"veteranii", de la care ne-a rămas în limba română cuvântul bătrân, întemeind atât unii cât şi ceilalţi 
familii creştine, adevărate pepiniere misionare. Nu trebuie neglijat nici elementul autohton. Dintru 
început elementele autohtone, lipsite de clasa conducătoare, cu caracter etnic geto-dacic, populaţia 
rurală autohtonă a fost în scurt timp o pradă uşoară a prozelitismului şi a deznaţionalizării treptate, 
lente, prin romanizare pierzând în primul rând factorul ce era şi este mai specific, profund legat de 
fiinţa ancestrală a sufletului colectivităţii populare - limba strămoşească, acel idiom vechi indo- 
european, din care azi mai recunoaştem în vorbirea poporului vreo 160-170 cuvinte, identificate prin 
grele şi complicate operaţiuni comparativ-etimologice.2 Populaţia indigenă, deja romanizată după 170 
de ani, va fi aceea care, la retragerea legiunilor de către Aurelian (271-275), va rămâne în continuare 
pe loc, asigurând continuitatea atât de contestată de cei ce râvnesc şi azi întoarcerea unor vremuri de 

mult apuse, a rămas aceeaşi străveche populaţie autohtonă pe care a găsit-o expansiunea romană şi 
care nu fusese nici exterminată (la venirea romanilor, n.n.) şi nici alungată din cuprinsul provinciei.” 
Procesul de romanizare şi creştinare din provinciile romane s-a extins şi în regiunile dacilor liberi, 
generalizându-se pe la sfârşitul secolului III şi începutul secolului IV. Romanizarea şi creştinarea 
odată începute, au fost mereu în ascensiune, chiar şi sub scurgerea haotică a popoarelor migratoare 
care ne-au lăsat puţine urme în materie de limbă şi de credinţă. Limba latină devenind singurul mijloc 
de comunicare între diferitele grupuri etnice din Dacia, s-a menținut şi după retragerea militară şi 
administrativă efectuată de Aurelian, contribuind la romanizarea şi creştinarea altor etnii pripăşite 
printre autohtoni. Rămas în calea răutăților, pământul patriei noastre, lipsit de apărarea armată a 
legiunilor romane retrase, cu toate cotropirile ce s-au făcut, populaţia romanizată şi-a păstrat limba, 
nefiind ruptă nici de populaţia latinofonă din sudul Dunării, din provincia Illyricum, împreună cu care 
populaţia fostei Dacii Traiane formau romanitatea dunăreană, concomitent dezvoltându-se şi viaţa 
bisericească. După ocupaţia făcută de goți, ţinutul din nordul Dunării a fost numit Gothia sau Țara 
Goţilor. În contactul cu populaţia indigenă daco-romană creştină, goții care abia au cunoscut 
creştinismul la venirea lor din nordul Mării Negre au început să se creştineze în număr mare. Clasa 
conducătoare a goților a rămas mult timp păgână. 

Aşa se explică persecuțiile lui Athanaric, atât cea din jurul anilor 348, cât mai ales cea din anii 370- 
372, care au cauzat martiriul multor creştini, între care amintim pe Sfântul Nichita, ars de viu, şi 
Sfântul Sava Gothul, înecat în râul Buzău cu un buştean legat de gât. După uciderea acestora, 
creştinii din Gothia, în clandestinitate şi ilegalitate, s-au organizat într-o Biserică creştină cu episcopi 
rămaşi anonimi. Negreşit aceştia au fost mai degrabă horepiscopi, itineranți, adăpostindu-se pe unde 
puteau şi cum puteau, asigurând perpetuarea Bisericii daco-romane. 

Urmărind în continuare viaţa bisericească din primele veacuri pe întinsul patriei noastre vom stărui 
cu deosebire asupra actelor de afirmare şi apărare a Bisericii, una, sfântă, catolică şi apostolică, a 
intervenției străbunilor noştri în acţiunile socotite litigioase care au dus la marea schismă din 1054, a 
luptei şi încercărilor de refacere a unităţii bisericeşti distruse, precum şi a "destinului fatal” al Bisericii 
româneşti, care a aruncat-o în Ortodoxismul slavo-grecesc, anticatolic şi antilatin. 

În Scythia Minor, evanghelizarea începută de Sfântul Apostol Andrei a dat naştere unei vieți 
creştineşti înfloritoare. Acolo a luat ființă mai târziu Episcopia de Tomis (Constanţa) dintre ai cărei 
ierarhi amintim pe Bretanion sau Vretanion, pentru rezistenţa față de arianismul împăratului Valens; 
Gherontius sau Terentius, care a participat la sinodul din Sardica, însărcinat de împăratul Teodosie 
cel Mare să păstreze în Scythia Minor puritatea credinţei, ortodoxia catolică de la Niceea (325) "să 
urmeze o astfel de religie pe care dumnezeiescul Apostol Petru i-a învăţat pe romani... pe care 
pontiful - Papa - Damasus o profesează". Teotim Scitul şi Filosoful, numit de huni "zeul 
romanilor”, prietenul şi apărătorul Sfântului loan Gură de Aur, pentru care a intervenit la papa cerând 
reintegrarea lui în scaun. 

Călugării daco-romani din Scythia cunoşteau operele Sfântului Vasile cel Mare, preocupările lor 
erau întocmai ca ale Sfântului, de a apăra unitatea Bisericii şi înlăturarea schismei dintre 
Constantinopol şi Roma, provocată în anul 482 de patriarhul Acacie şi împăratul Zenon, iar o delegație 
a lor, în frunte cu loan Maxenţiu, este prezentă, întâi la Constantinopol şi apoi la Roma, unde expune 
în faţa Papei Hormisdas (514-523) doctrina lor menită să aducă reconcilierea dizidenţilor şi refacerea 
unității. 

Spre deosebire de Bizanţ, unde limba liturgică era greaca, în bisericile din zona romanității 
dunărene, inclusiv Dacia Traiană, era latina, limba vorbită de locuitorii ținutului. "Cu excepția 
Dobrogei, a gurilor Dunării şi a unor zone mai mult sau mai puțin largi de la nordul Dunării, 
Imperiul bizantin nu a stăpânit niciodată în chip direct teritoriul României şi pe locuitorii săi”."* 
De aceea în toate teritoriile dacice, inclusiv cele ce au suferit temporar stăpânirea bizantină, limba 
bisericească a fost latina. 

Concomitent cu lupta dusă pentru păstrarea unităţii bisericeşti, pe teritoriul romanității dunărene, 
locuit de strămoşii noştri, s-a dezvoltat de timpuriu o frumoasă literatură patristică de limbă latină. 

Sfântul loan Cassian, călugăr, s-a născut în anul 360, în Scythia Minor, "natione scytha” - de 
neam scit, cum spune Ghenadie de Marsilia. După mai multe peregrinări în Orientul apropiat, hirotonit 
de către Sfântul loan Gură de Aur ca ierodiacon, a rămas pe lângă acesta la Constantinopol până în 

404, la al doilea exil, când, încredinţându-i-se un mesaj din partea clerului şi poporului dreptcredincios, 
a mers la Roma la Papa Inocenţiu | pentru a-l determina să intervină în favoarea Sfântului său 
protector, loan Gură de Aur. De acolo a plecat la Marsilia, a fost hirotonit ieromonah şi s-a ocupat de 
organizarea vieţii monahale, întemeind două mănăstiri, una de călugări şi alta de călugăriţe, în jurul 
anului 415.1? Apelul făcut la papa pentru a interveni în cazul Sfântului loan Gură de Aur, cum a făcut şi 
Episcopul Teotim Scitul şi Filosoful, ne arată că, şi în Răsărit, papa era considerat ca supremă 
autoritate în Biserică, dovadă incontestabilă că, implicit, se recunoştea primatul apostolic al pontifului 
roman. 

Opera rămasă de la Sfântul loan Cassian constă din trei lucrări, toate scrise în limba latină: 

- De Institutis coenobiorum et de octo principalium vitiorum remediis - Despre aşezămintele 
creştineşti cu viaţă de obşte şi despre remediile împotriva celor opt păcate principale, în 12 cărti; 

- Colationem Sanctorum Patrum XXIV - Convorbiri cu Părinţii XXIV; 

- De incarnatione Domini contra Nestorium Libri VII - Şapte cărţi despre Întruparea Domnului 
contra lui Nestorie. Aceasta a fost scrisă la cererea arhidiaconului Leon, ajuns papă la Roma, şi "are 
între altele meritul de a prezenta pentru prima dată, Apusului, doctrina lui Nestorie (erezia 
patriarhului bizantin, n.n.) şi de a fi supus-o unei critici severe... O asemenea scrisoare reprezintă 
încă un însemnat pas în teologia de limbă latină a secolului V".'% Ca să poată fi citite la 
Constantinopol, lucrările Sfântului loan Cassian au trebuit traduse în limba greacă. Astfel, 
Convorbirile cu Părinţii au fost traduse încă din secolul V. "Din trecutul său roman, Imperiul 
transferat pe Bosfor în lumea greacă, a păstrat numai numele, principiul de unitate şi legitimare 
a aspirațiilor sale la organizarea politică a lumii. Romanitatea daco-iliriană, ultimul bastion al 
vechii Rome latine în Orient a împiedicat până în secolul al VII-lea această evoluţie... În 
atitudinea Bizanțului faţă de români, urmaşii acestei romanităţi orientale, ostilă elenismului şi 
legată de creştinătatea latină orientală, găsim ecoul acestei vechi antinomii... În toate 
dialectele, atât în cele de la nord de Dunăre, cât şi în cele balcanice, bizantinii nu sunt numiţi 
niciodată altfel decât greci, iar statul bizantin este în toate timpurile pentru români împărăţia 
grecească... Definirea Imperiului bizantin ca imperiu grecesc este un loc comun în gândirea 
politică a Occidentului romano-catolic".'* Aşadar, etnicitatea romanică şi limba vorbită, latina, i-a 
îndreptăţit pe români să se opună grecizării bizantine şi le-a creat temelia de apropiere la Apusul 
roman. 

Sfântul Dionisie Exiguus (cel Mic sau cel Smerit) s-a născut, la fel, în Scythia Minor. Bun 
cunoscător al celor două limbi, latina şi greaca, a fost chemat la Roma de către Papa Gelasius | ( 492- 
496). A stat la Roma sub 10 papi, de la Anastasiu al II-lea (496-498) până la Vigilius (537-555). Data 
probabilă şi locul morții sale sunt stabilite între anii 540-545 la Vivarium.'* Cassiodorus, prim-ministru 
al lui Teodosie şi prieten al lui Dionisie Exiguus, spune despre el că "erat totus catholicus" - era 
catolic desăvârşit (în întregime). 

Opera sa constă mai mult din traduceri patristice în limba latină, cu scopul de a le pune la dispoziţia 
confraţilor săi călugări sciți, drept armă de combatere a ereziei cristologice a lui Nestorie, patriarhul 
Constantinopolului. Vorbind despre bizantini spune: "Credinţa flexibilă şi nestatornicia acestora 
față de adorarea lui Dumnezeu tare mă mâhnesc. Ei îşi schimbă adesea părerile după bunul 
plac al împăraților, ca şi cum sfânta religie se poate schimba după calcule omeneşti”."* 

Dintre traducerile Sfântului Dionisie Exiguus trebuie neapărat semnalate următoarele: 

- Epistola sinodală a Sfântului Ciril al Alexandriei contra lui Nestorie, traducere trimisă 
episcopului Petru din Scythia Minor (crescătorul şi binefăcătorul său), căruia i se adresează numindu-l 
"vestra beatitudine catholica" - fericirea ta catolică, adică "dreptcredincioasă”, în opoziție cu 
erezia combătută în epistolă. 

- Pentru a recomanda formula teopaschită Unul din treime a pătimit în trup pentru noi, formulată de 
patriarhul Proclu împotriva lui Nestorie, recurge la un text din De Civitate Dei a Sfântului Augustin, 
citându-i cuvintele din Cartea XI, cap. 24, care, între altele, cuprind şi doctrina purcederii Spiritului 
Sfânt şi de la Fiul. Dintre scrierile originale ale lui Dionisie Exiguus menţionăm: 

- Seria hagiografică cu unele biografii de sfinți, 
- Scrierile de drept canonic, între care canoanele conciliilor ecumenice (Niceea, 
Constantinopol, Efes şi Calcedon) şi 


[10] 


- Decrete pontificale. 

Este demn de reţinut cum vorbeşte Dionisie Exiguus în scrierile sale despre papii de la Roma, în 
care el vede şi recunoaşte pe supremul cap al Bisericii: 

În dedicaţia făcută papei Hormisdas cu ocazia traducerii canoanelor conciliare scrie: "Domnului, 
Preafericitului papă Hormisdas, Dionisie Smeritul, Regulele Sfinţilor Părinţi pe care Fericirea Ta 
m-ai obligat să le traduc din greceşte... cu puterea ce vă ridică peste ceilalți ierarhi mi-aţi 
poruncit".'” La fel vorbeşte despre papa Gelasie, care "s-a bucurat de aşa mare bunăvoință, încât 
cu voia lui Dumnezeu primind primatul în Biserică pentru folosul celor mulți...acest păstor... a 
fost un distins întâistătător al Scaunului Apostolic, împlinind şi păzind poruncile lui 
Dumnezeu".'* Cu aceste mărturisiri, Dionisie Exiguus atestă credinţa străbunilor noştri că primatul în 
Biserică nu era onorific sau din vrere omenească, ci din voia lui Dumnezeu. 

"O ultimă serie de lucrări ale monahului daco-roman din Scythia Minor o formează lucrările 
de cronologie creştină".'” El a pus bazele erei creştine şi, începând cu cronologia lui, se socotesc 
anii de la Întruparea Domnului Isus Hristos, calculaţi până atunci în diferite feluri: de la întemeierea 
Romei (Ab Urbe condita), de la prima Olimpiadă, de la Facerea lumii etc. 

Sfântul Nichita de Remesiana, născut la 340, "de naştere el însuşi daco-roman", pare a încorona 
activitatea patristică a străbunilor noştri.2 A fost apostolul daco-romanilor, romanizatorul triburilor 
scito-getice şi îndeosebi a tribului ”bessilor cei neînvinşi în războaie din pădurile şi văile 
Carpaţilor”,?" învăţându-l să-l preamărească pe Hristos "corde romano” - cu inimă romană, să 
ducă o viață curată, în pace, dezrădăcinând din firea lor pornirile sălbatice. "Depinzând jurisdictional 
de episcopul Romei mergea, din când în când, la acesta spre a-i raporta situaţia diocezei şi a 
primi îndrumări sau a participa la un sinod"?2 A avut legături şi cu Ascolios din Tesalonic, numit de 
Papa Damasus (366-384) vicar al Scaunului roman în Illyric, de care depindea şi dioceza lui Nichita.2% 
Organizând viaţa călugărească a tradus în limba latină, în acelaşi timp cu Rufin din Aquilea (345-411), 
Regulele monahale ale Sfântului Vasile cel Mare.” Prieteniile lui în Apus, în afară de Paulin de Nola, 
cu sfinții Augustin şi Ambrozie al Milanului confirmă atât latinitatea lui cât şi existenţa unei culturi latine 
bine conturate pe meleagurile daco-romane.22 

Toate lucrările Sfântului Nichita au fost scrise în limba latină: 

- Te Deum, operă muzicală, "o adevărată teologisire cântată”. 

- Libelli instructionis, un adevărat catehism destinat candidaţilor la botez. 

- De vigiliis servorum Dei - Despre privegherea robilor lui Dumnezeu, omilie alcătuită din 9 
capitole. 

- De Psalmodie bono - Despre folosul cântării psalmilor. 

- De diversis appelationibus - Despre diferitele numiri (ale Domnului nostru Isus Hristos). 

Deşi cunoştea mai multe limbi - greaca, spune apologetul său de la Nola, dar e probabil că şi altele, 
de vreme ce a predicat dacilor, sciţilor, bessilor, goților, armenilor etc. Niceta scrie numai în limba 
latină (aproape) o jumătate de veac - spune C. Giurescu - străduindu-se toată viaţa lui la un creştinism 
corde romano. 

"Apariţia acestor scrieri trebuie considerată şi ca o contribuţie la problemele istorice ale 
patristicei şi la problematica scrisului românesc, a lingvisticii, a literaturii, a filologiei, într-un 
cuvânt la problematica culturii străvechi româneşti. Credem că limba latină pe care o vorbeau 
străbunii noştri, matricea structurală lexicală a limbii române ce şi-a căpătat o identitate 
specifică la numai câteva secole după romanizarea Daciei, demonstrând o vitalitate uimitoare 
ca «insulă de latinitate» precis delimitată «într-o masă slavă» a rezultat un adevărat privilegiu 
obiectiv al destinului nostru istoric şi pentru dezvoltarea neamului românesc". Străbunii noştri 
au fost, deci, acei la care romanitatea s-a impus prin limbă, aşa încât latinitatea a fost o caracteristică 
esenţială a lor. Dar cei dintâi care ne-au contestat-o au fost, în chip surprinzător, bizantinii, care nu 
găsesc "un temei de solidarizare cu strămoşii noştri, deşi ei înşişi se socotesc şi se numesc 
romei, adică romani. Înverşunarea cu care bizantinii se obstinează să vadă în români o etnie 
barbară, străină de imperiu şi numai tolerată, nu-şi au egal decât în literatura maghiară despre 
românii din Transilvania. În pofida faptului că românii se numesc ei înşişi români în toate 
dialectele şi graiurile lor, fie nord-dunărene, fie balcanice, daco-românii rumâni, aromânii 

arumăni, istro-românii rumeri, bizantinii îi desemnează prin etnonimul de împrumut slav vlahi. 

La nivelul literaturii culte numeroase sunt mărturiile despre atitudinea de ostilitate a 
bizantinilor față de aspiraţia românilor la conservarea şi afirmarea identității lor romanice".2 
Scriitorii bizantini, Kakaumenos în sec. XI "om de cultură mediocră şi tocmai din această pricină 
reprezentativ pentru mediocritatea comună, Nichita Choniates în sec. XIII şi loan Canabutzes, în 
sec. XV, îi consideră pe români barbari, în timp ce Papa Inocențiu al III-lea (1198-1216) face din 
conştiinţa romanităţii vlahilor lui Ioniţă Caloian un argument în favoarea unirii bisericeşti cu 
Roma şi a întregirii lor în ordinea politică mondială, legitimată de papalitate". 

CAPITOLUL II 


CEZAROPAPISMUL. FATALUL DESTIN AL ISTORIEI 


În anul 292, împăratul Dioclețian a împărţit Imperiul roman în 4 prefecturi: Italia, Galia, IIlyric şi 
Orient, împărțite în 12 dieceze şi 101 provincii care, sub Constantin cel Mare, se vor ridica la 14 
dieceze şi 117 provincii, împărțire care, cu mici modificări, a rămas până la căderea Imperiului roman 
de Apus (la 476). La 11 mai 330, împăratul Constantin cel Mare a ridicat colonia grecească Bizantion 
la rangul de capitală a imperiului, sub numele de Constantinopol, devenită după căderea Imperiului 
roman de Apus capitala unică a imperiului. 

Prefectura lIllyric cu metropola Sirmium, apoi Scupi şi Tesalonic cuprindea diecezele: Illyric cu 
metropola Sirmiun. Dieceza aceasta va deveni Illyricul Apusean. Mai cuprindea diecezele Dacia şi 
Macedonia. La 19 ianuarie 379, Teodosie cel Mare îl numeşte pe Gratian coîmpărat, îi încredințează 
prefectura Orientului la care mai adaugă două dieceze din Illyric, Macedonia şi Dacia, care vor forma 
Illyricul Oriental, continuând să rămână din punct de vedere ecleziastic sub jurisdicţia patriarhului din 
Roma. Astfel Papa Damasus numeşte în 383 pe episcopul Ascholiu din Tesalonic vicar al său pentru 
Illyric şi poartă corespondenţă cu episcopii lirici. "Până în secolul al VI-lea este indiscutabilă 
apartenenţa Illyricului de sfera de jurisdicție a papei şi nici istoricii bisericeşti contemporani nu 
o contestă. Ei, însă, susțin că dorința de putere a pontifilor romani a provocat tulburări în 
această zonă, căci după ce Illyricul trece sub autoritatea împăraţilor răsăriteni, papalitatea nu 
încetează să-şi afirme aici drepturile. Problema este pusă greşit. A afirma dreptatea patriarhiei 
constantinopolitane înseamnă a face operă de parţialitate. E mai corect să constatăm că 
principiul bizantin al aşa-numitei acomodări a Bisericii la cadrul politic administrativ al 
imperiului se ciocneşte în Illyricum, încă din secolul al Ill-lea, cu principiul autonomiei 
organizării bisericeşti față de fluctuațiile organizaţiei administrative imperiale, reprezentat de 
Roma. Credem că latinitatea acestei regiuni a fost principalul motiv al disputei dintre Roma şi 
Bizanţ. Romanitatea illyriană tindea în chip firesc să rămână ataşată Romei din pricina 
comunității de limbă (subl.n.). Ceea ce apără istoricii noştri bisericeşti, poate fără să-şi dea 
seama, este însă principiul intervenţiei directe a împăratului în treburile Bisericii, principiul 
bizantin. Căci nu un act de autoritate al Bisericii, ci unul al împăratului este acela care pune 
Illyricul - revenind ulterior asupra lui - sub obediența capitalei de pe Bosfor în vremea lui 
Teodosie I. Crearea de către Iustinian a arhiepiscopiei lustiniana Prima era o soluție temporară 
dată acestei dispute. Este probabil că şi creştinii latinofoni din nordul Dunării au depins de 
această arhiepiscopie. Dar intrarea românilor în dependenţa canonică a Constantinopolului 
avea să se facă mai târziu, prin Biserica bulgară, după căderea lllyricului sub autoritatea 
acestora, după creştinarea lor..." (subl.n.).% 

În consecinţă, nu străbunii noştri, latinofoni, atât de pe teritoriul patriei noastre, cât şi populaţia 
romanică din sudul Dunării, populaţii care au format împreună romanitatea dunăreană, nu ei au 
înclinat spre Biserica Bizanțului grecesc ci, dimpotrivă Biserica Bizanțului a căutat să-şi întindă 
antenele asupra acestor populații, cu deosebire prin împărații pe care i-a stimulat spre cezaro-papism, 
în care au găsit mediul prielnic. Pentru a înțelege mai bine izvorul controverselor dintre Biserica 
Răsăritului şi cea din Apus, să trecem în revistă câteva canoane aferente hotărite de părinţii sinodali, 
de cele mai multe ori la cererea împăraţilor, datorită unui curent de opinii ce începuse să fie 
popularizat în Răsărit de către greci împotriva patriarhului Romei, a primatului apostolic în Biserică. 

Canoanele 6 şi 7 ale sinodului de la Niceea din 325 prevăd onorurile cuvenite patriarhilor din 
Alexandria, Antiohia şi lerusalim. 

Canonul 9 al sinodului din Antiohia din 341 atenționează pe episcopii din regiune să-l numească 
primat pe episcopul din metropolă. 

Canonul 5 al sinodului din Sardica din 344 stabileşte dreptul de apel la forul mitropolitan şi apoi la 
episcopul Romei ca for suprem. 

Canonul 3 al sinodului din Constantinopol din 381 decretează: "Episcopul Constantinopolului să 
aibă întâietatea după episcopul Romei, pentru că este Roma Nouă”. 

Sinodul din Calcedon din 451, în can. 28, reactualizează canonul 3 de la Constantinopol şi-l 
întregeşte, rezervându-i arhiepiscopului din Constantinopol hirotonirea mitropoliţilor din Pont, Asia, 
Tracia "precum şi a episcopilor din locurile barbare de sub ocârmuirile sus-zise” şi mai adaugă 
să aibă "onoare deopotrivă cu Roma Veche... socotindu-se în locul al doilea”. Acest canon a 
generat controverse interminabile, până în zilele noastre, între cele două scaune patriarhale. După 
această dată se vor constitui în Biserică cinci mari centre cu întâistătători: Roma Veche, Roma Nouă 
(Constantinopolul), Alexandria, Antiohia şi lerusalim. Acest canon, însă, nu restrânge drepturile 
episcopului Romei, ale Scaunului Apostolic, aşezând Constantinopolul după Roma. Cu totul deosebit 
au interpretat bizantinii, care intervin prin împărați, peste tot, în treburile Bisericii. 

Din mulțimile de acţiuni cezaro-papiste, prin care împărații bizantini s-au amestecat profund în 
treburile Bisericii, ne vom referi numai la două exemple, amintite în treacăt şi de istoricul Nic. Şerban 
Tanaşoca, citat de noi mai sus, de-ajuns pentru a caracteriza mentalitatea bizantină care, prin 
asemenea acţiuni, atentând la jurisdicția Scaunului Apostolic al Romei, a primatului papal şi, 
concomitent, a Unităţii Bisericii lui Hristos, a pregătit încetul cu încetul marea schismă din 1054. 

În primul rând este vorba de problema Illyricului, provincia romană de la Dunăre, ai cărei credincioşi 
de limbă latină au fost din început sub jurisdicția papei. Cu toate împărțirile administrative şi trecerea 
unor provincii de la un imperiu la altul, papii şi-au menţinut intactă jurisdicţia lor asupra întregului Iilyric 
latin. Aşa papa Damasus (366-384), ca şi papii Siricius (384-399) şi Inocenţiu | (401-417). Însă, în 
urma unei neînțelegeri între ierarhii locali, împăratul Teodosie, la 14 iulie 421, intervine printr-un act de 
cezaro-papism şi stabileşte ca "în toate provinciile Illyricului... dacă s-ar ivi ceva îndoială, aceea 
trebuie rezervată sinodului bisericesc şi judecății sfinte cu ştirea preacucernicului domn, şeful 
preasfintei legi din Constantinopol, care se bucură de prerogativele Romei Vechi”. Aşadar, 
episcopul Bizanțului, care la 381 a primit primatul de onoare în calitate de episcop al capitalei 
imperiale răsăritene, nefiind mulțumit cu onoarea ce i s-a acordat, caută - prin instigarea împăratului - 
să uzurpe şi primatul de drept divin al episcopului Romei, urmaşul Sfântului Apostol Petru. Dar, atât 
Papa Celestin (422-432), cât şi Leon cel Mare (440-461) n-au renunţat la jurisdicţia la care se atenta 
sistematic. Această brutală intervenţie imperială, istoriografia ortodoxă o consideră ca un act legitim 
de competenţă şi justiţie bisericească. 

Al doilea exemplu pentru ilustrarea problemei este însăşi înființarea arhiepiscopiei Prima lustiniana. 
Împăratul lustinian, prin Novela XI din 14 aprilie 535, vrând să ridice la o faimă deosebită localitatea sa 
natală, Tauresium, a ridicat pe locul acesteia - sau lângă ea, părerile fiind împărțite - un oraş numit 
lustiniana Prima, în care a aşezat o arhiepiscopie şi reşedinţa prefectului Iilyricului, până atunci cu 
sediul la Tesalonic, unde a fost aşezată la timpul său când a fost mutată de la Sirmium din cauza 
năvălirii hunilor. Noii înfiinţate arhiepiscopii i s-au repartizat mitropoliile şi episcopiile din următoarele 
provincii ale prefecturii Illyricum: Dacia Mediteranea, Dacia Ripensis, Moesia Prima (Superior), 
Dardania şi o parte din Pannonia Secunda. lustiniana Prima se întindea şi asupra unei regiuni din 
nordul Dunării (de pe teritoriul ţării noastre). Până atunci toate cele circa 25 de eparhii s-au aflat sub 
jurisdicţia arhiepiscopiei de Tesalonic, dependentă de Roma şi erau toate locuite de o populaţie 
romanică de limbă latină. Nu au aparţinut Primei lustiniana, Moesia Inferior (Bulgaria răsăriteană de 
azi) şi Scythia Minor (Dobrogea), deşi populaţia acestor provincii era de asemenea latinofonă şi păstra 
legăturile cu Biserica Romei, împotriva administrării imperiale a Bizanțului. Împăratul, instigat de trufia 
grecească şi tradiționala latinofobie, cere papei Agapetus | (535-536) să-i acorde arhiepiscopiei titlul 
de locţiitoare a patriarhiei romane (tópon ep&hon). Papa însă nu i-a acordat titlul cerut şi nu i-a făcut 
împăratului concesiunea solicitată nici cu ocazia unei călătorii întreprinse la Constantinopol. Cererea i- 
o va satisface şi-i va acorda arhiepiscopului titlul de /ocţiitor, locum tenens, tâpon epehon, Papa 
Vigilius (537-555), ales papă cu concursul împărătesei Teodora. Prin concesiunea făcută, 
arhiepiscopul nu a devenit înlocuitor al papei, cum susţin unii istorici confesionalişti, fiindcă "topon 
ep&hon" nu înseamnă a înlocui ci a ține locul (cuiva). Deci, concesiunea făcută de papa a fost limitată 
la rolul de locţiitor al său, mandatar sau vicar, papa menţinându-şi jurisdicţia, care nu o va pierde 
decât odată cu migraţia slavilor şi aşezarea lor în Balcani. De această părere este şi istoricul Dimitrie 
Onciul, din care cităm: ”... prefectura Illyricului era sub jurisdicţia Scaunului patriarhal al Romei. 
Patriarhul din Constantinopol nu avea în Europa decât Tracia cu Moesia Inferior şi Scythia 
(Dobrogea). În Illyricum patriarhul Romei avea ca vicar al său pe arhiepiscopul de Tesalonic, 

constatat în această calitate fără întrerupere din secolul IV până în secolul VI, când împăratul 
lustinian înființează în locul său natal (Tauresium), în Dacia Aureliană, arhiepiscopia Prima 
lustiniana (535), el supune acestui arhiepiscopat, latin şi subordonat Romei (subl. n.), 
provinciile: Dacia Mediteranea, Dacia  Ripensis, Moesia Secunda (Inferior), Dardania, 
Praevalitania, Macedonia Secunda, Partea Panoniei până la Sirmium, împreună cu câteva 
puncte din nordul Dunării, cuprinse în fortificațiile dunărene, (Novella XI). Vicariatul patriarhal al 
Romei în Illyricum trece, apoi, la arhiepiscopatul Primei lustiniana cu celelalte episcopate 
latine, lui subordonate, din părţile ocupate de păgâni... În urmă creştinii din aceste părți atârnă 
iarăşi de arhiepiscopatul din Tesalonic, care continuă a fi sub jurisdicţia Romei. Pe timpul 
luptelor iconoclaste (726-842), Illyricul bizantin se desfăcu de Roma, după ce Împăratul Leon al 
III-lea Isaurul (printr-un act de cezaro-papism, n.n.) îl pune la 733 sub jurisdicţia patriarhului 
constantinopolitan. Dar această măsură nu avea sancţiune canonică şi n-a fost recunoscută de 
papa... Însă, este cert că Roma n-a renunțat la dreptul său de jurisdicție în aceste părți. Încă în 
anul 860, Papa Nicolae I orânduieşte pe arhiepiscopul de Tesalonic - more vetere - ca vicar al 
Scaunului din Roma în provincia Illyricului... Patru ani în urmă se face creştinarea bulgarilor 
(864), care a hotărit apoi soarta Bisericii noastre... Prin bulgari şi, odată cu dânşii, am primit 
limba slavonă în Biserică şi stat, care domină apoi viaţa noastră intelectuală până în secolul al 
XVII-lea. Aşa ne-a fost fatalul destin al istoriei” (subl.n.).3 

CAPITOLUL III 


UNITATEA CREDINȚEI ÎN DIVERSITATEA RITURILOR. 
SLAVIZAREA CULTULUI PRIN BULGARI 


Mărturisim, din capul locului, că nu urmărim sub nici o formă diminuarea valorii şi măreției ritului 
slavo-bizantin care, egal cu celelalte rituri creştine, a exprimat şi a servit, la fel, aceeaşi credință a 
Bisericii lui Hristos - până la schisma cea mare din 1054 - una, sfântă,catolică (sobornicească) şi 
apostolică. Însă, prin slavizarea cultului, Biserica românească a fost ruptă de legăturile ei fireşti cu 
Roma de care, până atunci, a legat-o nu numai limba, originea etnică şi comuniunea credincioşilor ei 
cu popoarele latine, ci însăşi credința primită sub forma romană, sub oblăduirea căreia neamul nostru 
a trăit aproape o mie de ani. Ruptura a fost cu totul nefirească, fără voia şi fără ştirea poporului 
credincios, datorită acelui fatal destin al istoriei. Aceasta este pierderea ce o deplângem. Şi dacă 
totuşi nu ne-am pierdut fiinţa romană a neamului, aceasta desigur nu se datoreşte Ortodoxiei 
bizantine,cum cu totul arbitrar şi nejustificat şi-o revendică Ortodoxia românească antilatină, ci, 
dimpotrivă, se datoreşte, pe de o parte, deosebitei vitalități a neamului românesc, iar pe de alta, acelei 
credințe creştine iniţiale, înveşmântate în haină latină romană, masele de credincioşi rostindu-şi în 
continuare, şi după migraţia slavilor, rugăciunile, de cel puţin două ori pe zi, aşa cum le-a moştenit din 
străbuni, în limba latină, transformată apoi în străromână şi română, iar duminica şi în sărbători, în 
biserică, până ce preotul recita slujbele în limba slavonă, pe care credincioşii nu o înțelegeau, ei îşi 
repetau rugăciunile latino-romanice. 

Care a fost situaţia Bisericii pe teritoriul patriei noastre la venirea slavilor? În Scythia Minor 
(Dobrogea), ultimul mitropolit de Tomis atestat documentar a fost Valentinianus (549-553). Deşi 
Scythia Minor făcea parte din Imperiul roman de răsărit, Valentinianus era în legătură şi purta 
corespondenţă cu Papa Vigilius (537-555) privitoare la dezbaterile din sinodul al V-lea ecumenic de la 
Constantinopol (553), dovedindu-se un autentic daco-roman ca şi antecesorii săi. Invazia avarilor în 
557 distruge o bună parte din aşezările regiunii, pentru ca, apoi, în jurul anului 660, Imperiul roman 
bizantin să piardă moştenirea de la Dunăre, pe urma pătrunderii masive a slavilor, urmată de cea a 
bulgarilor care, creştinându-se în 864 sub Boris (852-889), impun o altă orientare peste întreg spațiul 
balcano-dunărean. În locul episcopiilor înfloritoare, focare de cultură şi civilizație romană, vor rămâne 
episcopi anonimi până la întemeierea Principatelor române. 

Ritul liturgic în mitropolia Tomis, până la venirea slavilor, atât în centrele episcopale cât şi în 
horepiscopii, parohii şi mănăstiri era unul local, de structură capadociană, grefat pe elemente 
autohtone latine şi foarte asemănător cu cel daco-latino-iliric; acesta, la rândul său, era înrudit cu cele 
din Apus. Înaintea formării ritului constantinopolitan şi a celui de la Athos, daco-romanii şi-au avut ritul 
lor propriu, mai vechi şi bine fundamentat pe fundalul schemei apostolice, îngemănat cu tradiţiile 
locale. 

Ritul bizantin sau constantinopolitan îşi are şi el legăturile organice cu Cezareea Capadociei. La 
cererea credincioşilor rămaşi fideli credinţei în lupta cu mulțimea de episcopi arieni şi semiarieni, 
Sfântul Vasile, mitropolitul exarh al diecezei Pontus, în anul 359 îl trimite pe prietenul său, Sfântul 
Grigore Teologul, să restaureze credinţa şi tradiţiile liturgice. Abia după cel de-al doilea sinod 
ecumenic (381) se va afirma şi Constantinopolul pe plan liturgic, mai ales odată cu venirea în scaun a 
Sfântului loan Gură de Aur (407). Liturghia actuală din ritul bizantin, atribuită Sfântului loan Gură de 
Aur, aşa cum se află în liturghiere, este o redactare de pe vremea patriarhului Filotei (1351-1376). În 
operele Sfântului loan Gură de Aur aflăm altă schemă liturgică, comună tuturor liturghiilor orientale şi, 
în mare parte, şi celor occidentale. A face "lege strămoşească” din ritul constantinopolitan, pătruns 
la noi sub formă slavonă şi apoi grecească, este un anacronism şi o gravă eroare istorică, fiindcă a 
avut urmări dezastruoase pentru cultura şi spiritualitatea românească, abia în jurul anului 1700 
devenind - parţial - românesc şi cu influenţă pozitivă în cultura românească. 

Ritul daco-latino-iliric, ritul nostru strămoşesc, la început foarte simplu, se mărginea la strictul 
necesar. "Cultul se reducea la câteva rugăciuni, până şi săvârşirea Tainelor (botezul, cununia) şi 
a Slujbei principale se făceau toate într-o formă simplă”. Clădit pe schema apostolică în limba 

latină, cu elemente autohtone daco-romane, propriu ținuturilor "romanității dunărene”, acest rit era 
caracteristica cea mai autentică a ființei noastre daco-romane, terminologia primară cultică fiind în 
exclusivitate latină. Rugăciunile de bază ale credinței noastre, cum sunt "Tatăl nostru” şi "Credeul” 
nu au nici un cuvânt străin. Cele câteva cuvinte slavone, aflate azi în aceste rugăciuni, au fost 
introduse ulterior, târziu. O dovadă că am avut ritul nostru propriu latin, dar deosebit de cel apusean, o 
formează unii termeni creştini de origine latină, deosebiți de cei ai popoarelor creştine latinofone 
apusene. Astfel, la noi, cuvântul biserică derivă de la basilica, pe când în Apus, pe lângă basilica, s-a 
folosit şi ecclesia, de la care s-a format în limbile romanice apusene: chiesa la italieni, église la 
francezi, iglesia la spanioli, igreja la portughezi. De asemenea, sunt deosebiți termenii privitori la 
credință, pentru care noi folosim mai mult cuvântul lege de la /lex-legis (acuz. legem), pe când limbile 
neolatine apusene folosesc cuvintele derivate de la fides-fidei: foi în franceză, fede în italiană etc. 
Aceste cuvinte nu pot fi socotite, în nici un caz, ca o dovadă că românii nu ar fi primit creştinismul din 
Apus, cum caută un subterfugiu preazeloşii acoliți ai Răsăritului.* Adevărul este că aceşti termeni au 
apărut când Biserica creştină din părţile "romanității dunărene” îşi avea deja bine conturată 
personalitatea, nu mai puţin latină ca a Apusului, cu care, însă, era în permanentă legătură prin 
ierarhii săi, care recunoşteau în episcopul Romei pe urmaşul Sfântului Apostol Petru, deţinător de 
drept divin al autorităţii supreme în Biserică, în calitate de vicar al lui Hristos. Pe de altă parte, 
asemenea sinonime, nu numai religioase ci şi profane, seculare, apar în orice limbă , caracteristice 
unor regiuni sau chiar localităţi vecine între ele, mici deosebiri lexicale care, însă, nu pot fi folosite ca 
argumente de discriminare a unora împotriva altora dintre regiuni sau localităţi. În limba română sunt 
prea multe asemenea exemple ca să mai stăruim şi noi cu altele. 

"Creştinarea românilor este, aşadar, veche, romanică. Ritul slav şi folosirea limbii slavone 
ca limbă de cultură, caracteristice pentru istoria medievală a românilor, nu au fost rezultatul 
activităţii, în vechea Dacie sau la romanii sud-dunăreni, a ucenicilor fraţilor Chiril şi Metodie, 
cum au crezut în trecut că pot afirma unii cercetători, ca B.P.Haşdeu, apăraţi şi astăzi, fără 
temei şi ignorând obiecțiile formulate de alţii, de cercetători ca Pandele Olteanu. Nu 
misionarismul bizantin între slavi ci, în primul rând, politica statului bulgar, creştinat sub Boris 
Mihail, pe cale politică, în ascultare de Constantinopol se găseşte la originea introducerii 
culturii şi cultului slav la noi (subl.n.). Caracterul de superstrat al influenței slavo-bulgare în 
Biserica românească este lesne sesizabil la nivelul lexicului creştin românesc, la care cuvintele 
de origine slavonă privesc mai ales ierarhia, formele superioare de organizare a Bisericii în 
cadrul statului şi teologia speculativă, lucru semnificativ, acest superstrat va fi înlocuit mai 
târziu, în parte cu unul grecesc, efect al contactelor directe cu patriarhia constantinopolitană, 
fie liberă, fie captivă. Introducerea slavonismului cultural la români s-a făcut, desigur, numai în 
condițiile unei dominaţii asupra românilor, a statului bulgar, slav şi creştin, a primului țarat. 
Primul val de bizantinism în creştinismul nostru şi, în genere, în cultura noastră se datorează, 
aşadar, unui intermediar slavo-bulgar”.* 

Slavii s-au infiltrat la est şi sud de Carpaţi, iar unii în Panonia, pe care o stăpânesc, împreună cu 
avarii, în a doua jumătate a secolului al VI-lea, de unde, în secolul următor, pătrund şi în Transilvania 
peste poporul daco-roman, creştinat deja demult. 

Monograma votivă de la Biertan, lângă Mediaş, din sec. al VI-lea, "Ego Zenovius votum posui" - 
Eu Zenobius mi-am împlinit promisiunea (mi-am depus ofranda), este o dovadă eclatantă atât a 
creştinării şi latinităţii, cât şi a continuității. Aşezaţi printre germanii ocupanți, slavii au împrumutat de 
la ei numirea de voloh, vlah sau valah cu care îi numeau pe autohtonii romanici, de la care au 
împrumutat primele elemente de credință creştină, de factură latină. Campania împăratului bizantin 
Constantin al IV-lea în 679-680, la nord de gurile Dunării, împotriva protobulgarilor se încheie cu eşec, 
iar triburile sub conducerea lui Asparuh (Isperih) pătrund la sud de Dunăre, unde formează "Uniunea 
celor şapte triburi”, primul stat sau țarat bulgar recunoscut de bizantini în 681. Prin acest proces 
politic începe procesul de slavizare a protobulgarilor, ca şi a romanităţii sud-dunărene. 

Romanitatea nord-dunăreană din Dacia Traiană, deşi a rămas izolată atât de lumea romană cât şi 
de cea bizantină, cultural şi numeric superioară ocupanților slavi, îi asimilează, bineînţeles nu fără ca 
aceştia să lase unele urme. 

Triburile slave din Panonia se unifică sub Manomir (830-846), iar sub urmaşul său Rostislav se 
consolidează statul Moravia Mare (din Cehoslovacia, peste Ungaria până în ţinutul dintre Dunăre şi 
Sava din Jugoslavia de azi). În primăvara anului 863 împăratul Mihail al III-lea, care, gata oricând a-şi 
asuma răspunderi canonice, împreună cu patriarhul Fotie, trimite o misiune numeroasă, condusă de 
doi fraţi originari din Tesalonic, unde se vorbea greaca, latina şi slava, Constantin zis Filosoful (827- 
869), care se va călugări la Roma sub numele de Chiril, şi Metodie (825-885). Înzestraţi cu o frumoasă 
cultură filosofică şi teologică, fraţi de sânge şi de călugărie, au pornit în primăvara anului 863 spre 
Moravia Mare, în fruntea unei importante şi numeroase misiuni. În vederea evanghelizării, Constantin 
a alcătuit un alfabet format din 40 de litere, având la bază alfabetul elen, cu o grafie adaptată 
sunetelor slave, numit glagolitic. Opoziția crescândă a clerului misionar latino-german din bisericile 
limitrofe, ba foarte probabil şi a clerului romanic autohton care ţinea morţiş la tradiţiile proprii şi la 
limba latină, ajunse la urechile Papei Nicolae | (658-867). Acesta, sesizându-se, în calitate de 
autoritate supremă în Biserică şi a jurisdicției personale asupra teritoriilor în cauză, îi citează la Roma 
pe ambii conducători ai misiunii. Ajunşi la Roma, în locul papei Nicolae | care-i invitase, între timp 
decedat la 13 noiembrie 867, îi primeşte cu multă bunăvoință Papa Adrian al II-lea (867-872). Acesta 
aprobă cărţile liturgice în limba slavă şi dă dispoziţie să fie depuse în mod solemn pe altarul Bisericii 
Sfânta Maria ad Praesepe (la lesle), azi Santa Maria Maggiore, după ce a fost celebrată liturghia în 
limba slavă în bazilicile Sf. Petru şi Sf. Pavel. În cursul şederii la Roma, Constantin se îmbolnăveşte 
şi, după ce mai înainte depuse voturile şi îmbrăcase schima mare monahală sub numele de Chiril, la 4 
aprilie 869 moare şi e îngropat în bazilica Sf. Clement. Metodie este hirotonit preot şi trimis de papă cu 
scrisori de recomandare către principii slavi Rotislav, Sveatopluk şi Kocel, în care se arată că, deşi au 
fost trimişi în ţări aparținătoare Scaunului Apostolic al Romei de către împăratul bizantin Mihail, ei nu 
au lucrat cu nimic împotriva canoanelor. În primăvara anului 870, principele Kocel îl trimite pe 
ieromonahul Metodie înapoi la Roma, cu o delegaţie de 20 de nobili, cu rugămintea ca papa să-l 
hirotonească episcop. În acest scop Papa Adrian al II-lea reface vechea episcopie de la Sirmium 
(Mitroviţa), distrusă în 582, retrage drepturile arhiepiscopului din luvarum (Salzburg), acordate de 
Carol cel Mare, fără a fi fost aprobate (sau contestate) de Sfântul Scaun, iar pe Metodie îl consacră ca 
Episcop al Panoniei şi îl însărcinează ca legat "ad gentes” pentru naţiunile slave, cu dreptul de a 
predica şi liturghisi în limba slavă.* Faptul acesta i-a pus în mare alarmă pe principii germani, care îl 
acuză pe Metodie că le-a uzurpat dreptuile de jurisdicție, motiv pentru care Metodie a fost închis. Pe 
de altă parte, evenimentele politice se succed cu repeziciune. Rotislav cade sub sabia nepotului său 
Sveatopluk. Acesta preia conducerea Moraviei Mari, împreună cu Carloman, sub suzeranitatea lui 
Ludovic Germanicul. La intervenţia Papei loan al VIll-lea (872-882), în luna mai 873, Metodie este 
eliberat, cu condiţia să nu mai liturghisească în limba slavă, numai să predice, lucru care n-a putut fi 
respectat şi nu a putut opri liturghia în slavă pentru cei care o vorbeau. Reclamat din nou, Papa loan 
al VIII îl citează iarăşi, la 14 iunie 879, la Roma, pentru a justifica ortodoxia credinței pe care o 
propovăduieşte şi întrebuinţarea limbii slavone la liturghie.* Metodie pleacă la Roma însoțit de 
delegatul şi reprezentantul principelui Sveatopluk, nobilul Semizin. Deşi la întoarcerea lui Metodie la 
Roma, în scrisoarea papei către principe e lăudat alfabetul glagolitic şi legitimată limba slavă în 
evanghelizare şi cultul divin, totuşi papa lasă să se întrevadă poziţia populaţiei autohtone daco- 
romane, manifestată prin însuşi reprezentantul principelui, nobilul Semizin, care prefera limba latină, 
cum era şi firesc: "Dacă ţie şi juzilor tăi vă place să auziţi mai mult liturghii în limba latină 
poruncim ca pentru tine să-ţi slujească solemnitățile liturghiilor în limba latină". Deci, din 
scrisoare rezultă că populaţia romanică - ea fiind cea condusă de juzi - păstra încă limba liturgică 
latină, chiar dacă vorbea latina vulgară, o prefera în cultul divin față de cea slavă şi îşi avea 
organizația ei  politico-socială sub conducerea juzilor. Pe atunci, Biserica Romei şi a 
Constantinopolului era una, o singură credință în diversitatea riturilor, în ciuda unor dificultăţi 
provocate de vederi omeneşti. La 6 aprilie 885 Metodie s-a stins din viaţă şi a fost aşezat spre odihnă 
veşnică la Velehrad - Roma Slavă - în Moravia cehoslovacă, prohodit cu mare solemnitate, în limbile 
slavă, latină şi greacă.” 

Trebuie remarcat: cea dintâi grafie slavă a fost glagolitică, singura până în anul 893, în care se 
păstrează documente răspândite la toate neamurile slave, până şi primele traduceri paleoslave 
bulgare sunt scrise în această grafie, după care vor fi urmate de grafia chirilică introdusă nu de Chiril 

ci de presbiterul Constantin, confundat cu Chiril, dar numită chirilică sau cirilică, în amintirea lui Chiril, 
fratele lui Metodie. Grafia chirilică se va înscăuna la slavii meridionali şi la ruşi, iar la slavii apuseni şi 
la polonezi, atât în Biserică şi în cultul liturgic, cât şi în toate activităţile culturale adminsitrative, limbile 
lor naţionale vor folosi grafia latină.* 

Urmaşul lui Metodie, Gorazd, nu reuşeşte să continue la acelaşi nivel apostolatul fraţilor Chiril şi 
Metodie şi, silit, pleacă în Bulgaria împreună cu confrații săi: Clement, Laurenţiu, Naum şi Anghelov, 
unde sunt primiţi de țarul Boris, de curând creștinat, iar Bulgaria, în 870, fusese trecută sub jurisdicția 
patriarhiei din Constantinopol. Sub dominaţia bulgară populaţia romanizată din sudul şi nordul Dunării 
va căuta să-şi păstreze autonomia, orientându-se, ba chiar căutând legături directe cu Roma. 
Concluzia trasă de Dimitrie Onciul, citată de noi mai sus, se impune de la sine: "Prin bulgari... am 
fost despărțiți de Biserica romană, de la dânşii am primit limba slavonă în Biserică şi stat... Aşa 
ne-a fost fatalul destin al istoriei”.* În această problemă este la fel de explicit şi istoricul Ştefan 
Meteş: "În Biserica noastră, supusă Scaunului patriarhal din Roma, a dominat până către 
sfârşitul veacului al IX-lea limba latină (subl.n.). Preoții noştri din acea vreme îndepărtată se 
sfințeau de episcopi latini din dreapta Dunării. Aceasta era o tradiţie de mai multe veacuri. 
Când bulgarii ajung stăpâni în sudul Dunării şi introduc ritul slav în Biserică... străbunii noştri, 
urmând vechea tradiţie, se duceau la centrele episcopale slave, pentru sfințire de preoți, 
antimise şi alte trebuințe creştineşti, deşi nu se puteau înțelege în limba latină, care era şi a 
Bisericii româneşti (subl.n.). Şi fiindcă episcopii slavi nu ştiau latineşte ca să înveţe pe preoții 
noştri... nefiind în apropiere episcopi creştini latini, unde ar fi putut merge preoții noştri la 
sfințire. Introducerea ritului slav, deci, începe a prinde rădăcini în Biserica românească în 
veacul al X-lea, cucerind-o cu totul în cel următor, întărindu-se pentru a putea stăpâni mai 
multe veacuri... Împăratul bizantin Vasile al II-lea, numit Bulgarohtonul (ucigătorul de bulgari), 
sfarmă cu totul, la 1018, statul bulgar, a cărui populaţie se refugiază în bună parte în nordul 
Dunării. Între aceşti refugiaţi au fost foarte mulţi clerici, care au întărit la noi în Biserică ritul 
slavon. Se poate spune că introducerea limbii slavone în Biserica românească se datoreşte 
acestor refugiaţi, între care au fost mulți preoți, episcopi etc. Prin aceşti refugiați s-au introdus 
în Biserica noastră mai multe oficii şi slujbe bisericeşti cu numiri greco-slavone, precum şi 
alfabetul cirilic”.* Mai cităm şi pe Vasile Pârvan: "Romanismul şi creştinismul nostru s-au putut 
astfel dezvolta, cauza că noi am putut trăi până în veacul al VIII-lea în continuitatea trupească şi 
sufletească cu patria mamă italo-ilirică, când au fost lăsați în vălmăşagul slavo-turanic".* 

Pe când Dimitrie Onciul, Ştefan Meteş şi Vasile Pârvan văd în schimbarea limbii noastre liturgice şi 
a ritului nostru prin slavi, "fatalul destin al istoriei”, un nefericit caz de forță majoră, "lăsarea în 
vălmăşagul slavo-turanic”, alţi istorici, ne referim cu deosebire la cei bisericeşti, văd în slavizarea 
Bisericii salvarea Ortodoxiei neamului. "Ritul slav - spune Mircea Păcurariu - a fost pentru noi în 
împrejurările de atunci un mijloc de păstrare a Ortodoxiei... Dacă românii ar fi folosit în 
continuare limba lor, pe care unii cercetători o numesc protoromână sau străromână... Romei i- 
ar fi fost foarte uşor să ne atragă în ritul latin, dar fiind faptul că vorbeam o limbă 
asemănătoare cu aceea pe care o folosea ea în cultul său” (subl. n.).* Stranie afirmaţie. Limba 
română ar fi fost cea mai mare primejdie pentru Ortodoxie, dacă ar fi rămas în continuare în Biserică 
şi nu ar fi fost înlocuită cu slavona, după judecata istoriografiei ortodoxe confesionaliste. În loc să 
recunoaştem că "fatalul destin al istoriei” a întrerupt viaţa firească a Bisericii noastre străbune, ritul 
nostru propriu daco-roman, cu rânduiala serviciilor religioase în limba vorbită de poporul credincios, 
latina cu timpul în devenire în română. Stăpâniţi şi azi nejustificat, mai ales noi, românii, de vechea 
fobie grecească antiromană, în fond împotriva noastră înşine, a originii şi străbunilor noştri, a propriei 
noastre spiritualităţi latine, căutăm să justificăm copilăreşte că salvareaa ne-a venit prin slavizare, 
deşi, dimpotrivă, prin aceasta ne-am pierdut limba liturgică proprie, scrisul latin şi, cu ele, identitatea 
noastră. 

O altă nefericită împrejurare a destinului nostru istoric a fost migraţia ungurilor şi aşezarea lor în 
nemijlocita noastră vecinătate, în apus. Popor turanic, în 896 trece Carpaţii prin vasul Verecke, sub 
conducerea lui Arpad şi, din Noricum, în Panonia, distrugând statul Moraviei Mari şi odată cu el 
organizația bisericească şi civilă, transformând - pentru un secol - ţinuturile stăpânite într-un pustiu. 
Acolo n-a mai putut fi vorba de creştinism, cu tendinţe orientale, germane, romane, slave, bizantine 

sau daco-romane, ci de a fi sau a nu fi. Se părea că în Panonia dispăruse orice urmă de creştinism. 
Pentru a-şi salva fiinţa naţională, ungurii sunt obligaţi să intre în rândul popoarelor civilizate, adoptând 
religia creştină. La început au oscilat în hotărîrea lor de a se decide pentru unul din riturile creştine, 
răsăritean sau apusean. Primele elemente de credință le-au primit de la Constantinopol: principele 
Bulcsu sau Bulcsudas, între anii 949-950 şi Gylas sau Gyula, unul dintre cei şapte comandanți ai 
ungurilor, botezați la îndemnul Împăratului Constantin al VIl-lea Porfirogenetul, sub patriarhul 
Teofilact, care le-a hirotonit şi un episcop, pe lerotei. Fiica lui Gyula, Şarlota, se căsătoreşte cu 
principele Geza (972-997) şi au avut fiu pe Vajk (Voicu), botezat sub numele de Ştefan, odată cu tatăl 
său. După moartea Şarlotei, Geza se recăsătoreşte cu Adelaida, sora principelui polon Mieczyslav, o 
creştină catolică zeloasă, care orientează politica soțului său spre germani, cerând şi primind 
misionari, în frunte cu episcopul Piligrim de Passau, în 973, pentru ca în 983 să fie adus în Ungaria 
episcopul Adalbert de Praga cu misionari cehi, în timp ce la Panonhalma călugări benedictini de la 
Monte Casino, din Italia, construiesc o puternică mănăstire. Capitala a fost aşezată la Strigoniu 
(Esztergom), care a rămas până azi reşedinţa arhiepiscopului primat al Ungariei. Urmaşul lui Geza a 
fost fiul său, Ştefan, care, în 998, fiind silit să înăbuşe revolta populaţiei maghiare păgâne, condusă de 
unchiul său Koppany, a pus capăt păgânismului. Ştefan a organizat patru abaţii benedictine şi zece 
episcopii, în frunte cu abația de Strigoniu, între care şi episcopiile Cenadului, Oradei şi Transilvaniei, 
aceasta din urmă fără reşedinţă, numită după regiunea care urma să fie ocupată. Fără îndoială, 
Biserica organizată după sistemul feudal a devenit în scurtă vreme un instrument de exploatare în 
mâna claselor stăpânitoare, în dauna celor de jos. Înzestrată cu drepturi şi privilegii speciale, 
deosebite de restul ţărilor catolice, ea şi-a pus toată fiinţa în făurirea şi consolidarea statului maghiar, 
ajutându-l în acţiunile sale de expansiune şi dominație, trecând uneori la acte de intoleranţă față de 
alte naţionalităţi şi confesiuni creştine. Această comportare a Bisericii maghiare a fost potrivnică nu 
numai spiritului creştin, ci şi sfaturilor date de Ştefan, întemeietorul regatului, fiului său Emeric în 
testamentul făcut, cuprinse în legislaţia lui Werboczi: "Căci regatul cu o singură limbă şi un singur 
obicei este slab şi neputincios... Care grec ar conduce pe latini cu obiceiurile greceşti? Sau 
care latin ar conduce pe greci cu obiceiurile latineşti? Nici unul! Deci, urmează-ți datinile ca 
între ai tăi să fii distins şi între străini lăudat." 

Rezumând cele de mai sus se desprind două concluzii, de care istoricul este obligat să țină seamă: 
Cea dintâi este că ritul slav şi limba slavonă, în Biserica românească, nu au fost rezultatul activităţii lui 
Ciril şi Metodie pe pământul vechii Dacii, ci politica statului bulgar creştinat sub Boris. A doua se 
identifică cu o altă cauză determinantă, care a menţinut Biserica romano-latină a străbunilor noştri în 
braţele bizantinismului slavon (şi apoi grecesc), a fost exemplul nefericit oferit de Biserica maghiară 
catolică; aceasta a făcut din religie un mijloc de exploatare şi opresiune, iar românii, rupţi de 
comuniunea popoarelor latine apusene-catolice, au confundat - unii continuă să o confunde şi azi - 
Biserica Romei cu cea maghiară. Catolicismul, primit din interese politice, i-a făcut pe unguri să se 
despartă, mulţi dintre ei, de Biserica Romei la cea dintâi ocazie, îmbrățişând Protestantismul (sec. 
XVI). Comportarea ungurilor față de românii din Transilvania a fost, deci, una din cauzele care i-a 
determinat pe domnitorii români să opteze pentru Ortodoxia bizantină, Nicolae Alexandru Basarab prin 
înființarea Mitropoliei Ţării Româneşii la 1359 şi Alexandru cel Bun la 1401 prin înfiinţarea celei din 
Moldova. 

CAPITOLUL IV 


MAREA SCHISMĂ DIN 1054 


Schisma dintre cele două mari ramuri ale Bisericii creştine, răsăriteană şi apuseană, prin proporțiile 
care le-a luat şi consecinţele care au urmat, a fost cea mai mare tragedie medievală, după părerea 
unor istorici mai tragică şi mai păgubitoare decât Reforma protestantă. Cauzele ei au fost multiple şi 
nu în primul rând teologice, acestea fiind mai mult pentru a justifica ruptura decât să o provoace. Trei 
din cauze trebuie socotite principale: 

a) Cezaro-papismul. 

b) Ambiţia patriarhilor din Constantinopol. 

c) Antagonismul etnic sau ura reciprocă dintre greci şi latini. 

Germenii schismei au fost aruncaţi în terenul ecleziastic încă din veacul al IV-lea, au înflorit sub 
patriarhul Fotie (858-867 şi 877-886), ca să rodească din plin sub patriarhul Mihail | Cerularie (1043- 
1058), bărbat ambițios, energic şi autoritar, dar plin - peste măsură - de iubirea de sine şi naţia sa 
grecească. 

a) Revenind cu câteva detalii asupra cezaro-papismului, trebuie să arătăm că a fost una din 
cauzele determinante ale schismei. Încă din secolul al IV-lea îşi arată colții, chiar prin împăratul 
Constantin, cel ce a decretat libertatea creştinismului şi punerea lui pe picior de egalitate cu cultul 
oficial de stat păgân, prin edictul de la Milano din 313. El a voit să fie capul Bisericii creştine, aşa cum, 
în păgânism, împăratul era şeful suprem al cultului, pontifex maximux. Neavând însă putere de ord şi 
fiindu-i interzise actele sacerdotale, a găsit totuşi o cale ocolită spre sanctuar, după cum ne spune 
Eusebiu: Constantin s-a numit pe sine episcop exterior.“ După fixarea capitalei Imperiului de răsărit la 
Bizanţ, văzând episcopii din Orient că pe împărat îl preocupă şi desfată cultul personalităţii pe linie 
religioasă, pretextând obligaţii de recunoştinţă pentru binele făcut Bisericii, au căutat - printr-un 
servilism pronunţat - să scoată în relief această veleitate imperială, numindu-l pe bazileu "egal cu 
apostolii, alesul, vicarul, chipul lui Dumnezeu, preot şi rege. Orice atingea persoana sa era 
considerat sfinţit şi în curând ceremonialul de la curte îi conferea onoruri aproape divine. Ca 
episcop exterior se plasa peste toți episcopii dinlăuntru, care deveneau supuşii săi şi cărora le 
poruncea ca stăpân”. Atât Constantin, cât şi urmaşii săi s-au preocupat personal de tot ceea ce 
privea Biserica, asigurându-şi o putere excesivă, atât în materie de dogmă cât şi de disciplină, 
chestiuni care în Biserica romană erau un atribut de drept divin exclusiv al papilor. De aici începe 
cezaro-papismul bizantin. "Împăratul se amestecă să convoace, să prezideze, să dirijeze, să 
confirme sinoadele. Episcopii chemaţi care nu ascultă sunt ameninţaţi cu cele mai aspre 
pedepse şi, aceste ameninţări, nu sunt cuvinte zadarnice. Ereticii, adică aceia pe care 
împăratul îi consideră ca atare, sunt urmăriţi fără milă. Împăratul legiferează în probleme 
privind viaţa clericilor şi a călugărilor. Supraveghează atât de strâns alegerile episcopale, 
exercită asupra clericilor o astfel de presiune, mai ales când e vorba a-l numi pe episcopul 
capitalei, încât alegerile se reduc la o simplă formalitate. Nu este rar cazul în care prelați 
dezagreabili sunt înlocuiţi de intriganti şi linguşitori”.*” Nici dogmele nu sunt la adăpost în fața 
capriciilor şi puterii împăratului. Aproape toate marile erezii dintre anii 325-787 (I-ul şi al VIl-lea sinod 
ecumenic au fost patronate, susținute, uneori chiar născocite de împărați. Unii au promulgat edicte 
dogmatice cu ton de definiţie "ex cathedra" şi, ce e mai rău, aproape toate aceste edicte exprimă o 
erezie. În fond, scopul edictelor a fost politic. 

Biserica stăpânită de împărat nu dispunea decât de episcopi curtezani, orientalii fiind, prin însăşi 
firea lor şi prin temperamentul rasei înclinați spre servilism şi intrigă. Sub mâna de fier a autocratului, 
cei mai buni dau dovada unei deplorabile slăbiciuni de caracter, în timp ce intriganţii şi valeţii merg în 
întâmpinarea voinţei împăratului. 

Conciliabule scandaloase au luat apărarea atâtor erezii. În faţa valului ereziilor şi a schismelor 
neîntrerupte, desfăşurate pe întinderi mari de timp, numai episcopul Romei a avut curajul să ţină piept 
cu puterea imperială, neîncetând să-i repete cezarului că nu are dreptul să se amestece în domeniul 
credinţei şi al conştiinţei şi, fără să slăbească vreodată, le-a înfierat încălcările sacrilege. Papii au fost 

aceia care s-au opus cu toată hotărîrea tuturor ereziilor, fie ele chiar imperiale. Unii dintre ei au plătit 
cu pierderea scaunului sau chiar a vieţii. Până la urmă papii au fost învingători. Ei au făcut să triumfe 
credinţa în sinoadele ecumenice de la Niceea, Efes, Calcedon, Constantinopol, sinoade care au dat o 
strălucită mărturie primatului şi infailibilităţii lor. Unii dintre împărați au fost nevoiţi, până la sfârşit, să le 
recunoască autoritatea, competenţa şi drepturile. lustinian, în 533, într-o constituție adresată 
episcopului capitalei sale, îşi însuşeşte formula papei Hormisdas şi repetă în mai multe rânduri, în cod 
şi în novele, că "episcopul Romei este capul tuturor Bisericilor".* Papa rămâne însă o piedică 
pentru împărații bizantini şi majoritatea acestora caută să se scape de el, opunându-i în acest scop un 
rival cu totul la discreţia lor, pe episcopul Romei noi. 

b) A doua cauză, la fel de determinantă în promovarea marii schisme, a fost ambiția patriarhilor 
bizantini, conducătorii spirituali ai Romei noi. Acest titlu de Romă nouă, dat Constantinopolului, 
conține şi exprimă el însuşi întregul program şi întreaga suită de ambiţii bizantine pe tărâm religios. 
Episcopii bizantini trag o concluzie care le convine împăraţilor şi o aprobă: dacă în viaţa 
Constantinopolului este Roma nouă, de ce n-ar fi şi în viaţa bisericească? Acest argument provine din 
două premise bizantine clasice, născocite de o şiretenie caracteristică Orientului: 

- Biserica trebuie subordonată statului, de unde urmează că rangul bisericesc al unui oraş depinde 
direct de rangul ce-l are oraşul respectiv în stat, premisă din care derivă şi cea de a doua, 

- Primatul recunoscut din primele secole episcopului Romei nu provine dintr-un drept divin ci numai 
din calitatea de capitală a oraşului unde îşi are sediul. Fiind acum două capitale, trebuie ca şi în 
ordinea ecleziastică să aibă două primate. Cea dintâi premisă se confundă cu vechiul principiu păgân, 
în virtutea căruia şeful statului era şi şeful religios, pontifex maximus, o demnitate ce împăratului îi 
convenea de minune. A doua este negația totală a primatului papal ca instituţie de drept divin. A 
admite primatul Romei de drept divin, patriarhul bizantin n-art fi putut aspira decât la - cel mult - un 
primat onorific, secundar, în urma patriarhului Romei, aşa cum s-a stabilit iniţial prin can. 3 al sinodului 
din Constantinopol la 381, ca "episcopul Constantinopolului să aibă întâietate după episcopul 
Romei, pentru că este Roma nouă". Însă mândria simbiotică, alimentată reciproc de împărat şi 
patriarh, a făcut să fie reconsiderat acest canon 3, la sinodul din 451 de la Calcedon, când, prin can. 
28, s-au acordat aceleaşi privilegii Constantinopolului, motivând că oraşul este onorat de prezența 
împăratului şi a senatului. Protestele papei împotriva can. 28 al sinodului de la Calcedon au rămas 
fără rezultat. Ridicat deasupra scaunelor patriarhale din restul Orientului, Bizanțul, atât prin împărat 
cât mai ales prin patriarh, a început rivalitatea cu patriarhul Romei. Deşi papii s-au opus mereu 
ambiţiei nesăţioase a episcopilor bizantini, deosebita grijă pentru unitatea Bisericii i-a făcut, de multe 
ori, să închidă ochii în probleme de jurisdicție, ceea ce n-au putut însă face atunci când a fost vorba 
de credință. Şi au fost foarte dese cazurile când patriarhii bizantini "creaturi docile ale cezaro- 
papismului”" au fost aproape întotdeauna "corifei sau aţâțători ai ereziei... Dintre 60 de titulari 
care s-au succedat pe scaunul patriarhal al Constantinopolului între cele două concilii de la 
Niceea (de la 325 la 787, n.n.), 27 sunt eretici notorii, condamnați de conciliile ecumenice sau 
adversari adevărați ai deciziilor lor”. Numărul lor sporeşte dacă se socotesc şi cei ce n-au scos 
din diptice numele predecesorilor condamnați. Toate acestea au dat naştere la schisme preliminare, 
care au pregătit încetul cu încetul schisma cea mare. Într-un interval de 506 ani au existat rupturi 
deschise între cele două ramuri ale Bisericii creştine timp de 248 de ani. 

c) Antagonismul etnic sau ura dintre greci şi latini a fost a treia cauză determinantă a schismei. Încă 
de la ocuparea Greciei de către romani, aceste două mari neamuri ale lumii antice au nutrit unul 
împotriva altuia o antipatie şi un dispreţ reciproc. În primele veacuri de creştinism se pare că 
antagonismul a fost mai atenuat. Persecuţiile i-au obişnuit să sufere împreună şi, indiferent de 
originea etnică, în faţa martiriului erau adevărați fraţi în Hristos cu toții. Situaţia se schimbă cu totul, în 
special după elenizarea împăraţilor bizantini, după care grecii au încetat să înveţe limba latină, pentru 
ei o limbă aspră şi săracă, iar latinii au încetat să înveţe greaca pe care o consideră un vehicol al 
ereziei şi sofisticei, ajungând în felul acesta să nu se mai înţeleagă. Situaţia religioasă a fost 
determinată şi de cea politică. Atunci când Papa Leon al Iil-lea (795-816) a restaurat, pe baze noi, 
Imperiul roman din occident în favorul dinastiei carolingiene "a fost o lovitură dată orgoliului 
bizantin, care se intitula mereu în ciuda realităţii, împărat al romanilor”. Ei, bizantinii, au 
provocat, prin purtarea lor, orânduirea apuseană. ltalia recucerită de lustinian a fost exploatată şi 

tratată ca o ţară străină. Asfel, sciziunea politică o anunţa pe cea religioasă, Biserica răsăriteană fiind 
cu totul înfeudată bazileului. 

Înaine de a ne opri asupra declanşării propriu-zise a schismei, este necesar să arătăm aportul 
deosebit a două personalități bizantine la pregătirea şi declanşarea despărțirii celor două ramuri ale 
Bisericii lui Hristos, patriarhii bizantini Fotie şi Cerularie, care şi-au închinat o mare parte din viaţă 
scoaterii în relief "a tot ceea ce în domeniul teologiei, disciplinei liturgice şi chiar a obiceiurilor 
simple, erau de natură să ridice un zid de separare între cele două Biserici”. Papalitatea, 
datorită luptei împotriva ereziilor, şi-a câştigat cu timpul o deosebită faimă în răsărit. Înainte de a 
distruge prestigiul papalității nu se putea promova o separare totală, pe care o doreau atât patriarhii 
cât şi împărații. Pentru a-l distruge au căutat "cu o infernală abilitate puncte de doctrină - dogme - 
nu destul de limpezite în discuţiile teologice, capabile să antreneze controverse fără de sfârşit. 
Divergenţele canonice, rituale, sau obiceiurile trebuiau să câştige, încet, masele populare, care 
trebuiau convinse că ... între religia greacă şi cea latină este un abis. Fotie a insistat asupra 
chestiunilor dogmatice, Cerularie asupra celor liturgice şi disciplinare”.* 

Fotie, bine pregătit, iscusit şi abil, dar om de conjunctură. Când era în necaz şi avea nevoie de 
sprijin apela la papa, îi aducea omagii şi afirma solemn primatul, însă când nu găsea la Roma 
aprobarea abuzurilor sale, căuta pretexte să-şi acopere revolta şi orgoliul rănit şi să-şi satisfacă setea 
de răzbunare. Întronat în locul lui Ignaţiu şi somat de bazileu să demisioneze, a apelat pentru 
recunoaştere la Papa Nicolae | (858-867), printr-o scrisoare prin care făcea profesiune de credință 
catolică şi, după ce a falsificat faptele, solicită, pe un ton de ipocrită umilință, recunoaşterea. 
Neprimind răspuns favorabil, a ridicat chestiunea Filioque şi a atacat primatul. După moartea lui 
Ignaţiu, apelează din nou la papa, de data aceasta la loan al VIll-lea (872-882). Şi, desigur, 
supunerea ar fi fost perfectă, dacă papa nu ar fi cerut să facă reparaţie publică pentru scandalurile 
provocate, şi dacă Roma ar fi acceptat să şteargă din lista sinoadelor ecumenice sinodul din 869-870, 
care l-a condamnat şi depus. Se ațâţă din nou şi atacă pe latini că postesc sâmbăta, folosesc lactate 
în prima săptămână din Postul Mare, obligă preoţii la celibat, adausul Filioque la simbolul credinţei şi 
doctrina purcederii Sfântului Spirit.s Mai atacă pe latini că-şi rad barba şi, mai ales, contestă primatul 
papei, susținând că acesta a trecut la episcopul din Constantinopol, după ce oraşul a devenit capitala 
imperiului. Toate aceste obiecţiuni ridicate împotriva Apusului nu au prea prins rădăcini la 
contemporanii săi, care le socoteau drept pretexte în lupta lui Fotie contra Romei. De aceea, după ce 
a fost condamnat de Papa loan al VIII-lea, în 881, patriarhul a recurs la o nouă şi vicleană stratagemă. 
În loc să atace direct primatul papal, respectat de cea mai mare parte a clerului din Răsărit şi de a se 
ocupa de micile deosebiri, de obiceiuri şi disciplină, s-a dedicat cu totul polemicii dogmei 
controversate a purcederii Sfântului Spirit, căutând să denatureze doctrina latină, până atunci a 
întregii Biserici, prin tot felul de argumente sofistice şi să afirme că Sfântul Spirit purcede numai de la 
Tatăl. Jonglează cu termenii Sfintei Scripturi şi ignorează voit afirmaţiile Sfinţilor Părinţi greci care 
spun că Sfântul Spirit purcede din Tatăl prin Fiul, ca şi ale Sf. Augustin, o mare autoritate teologică în 
chestiune. Pentru el, toate textele care tratează în afara vederilor sale, au fost interpolate şi nu aparțin 
autorilor respectivi. În fața lui Fotie şi a urmaşilor lui, occidentalii n-au fost decât nişte barbari ignoranti, 
care însă au depăşit orice măsură prin "cel mai funest dintre toate relele, adausul la simbol al lui 
Filioque".% 

Mihail Cerularie (1043-1058), la rândul său, a folosit o altă tactică. În scopul urmărit de el, 
controversa purcederii Sfântului Spirit era prea transcedentală şi nu putea fi socotită ca un mijloc 
eficient pentru a produce separaţia. După moartea lui Fotie spiritele s-au mai potolit, Fotie însuşi 
murind după reconciliere în comuniune cu Biserica Romei, deşi conflictele continuau mereu să se 
ivească între cele două Biserici. Bazileii se amestecau chiar şi în alegerea papilor, dar numele papilor 
continuau să fie înscrise în dipticele bisericii Sfânta Sofia. Pretextul declanşării schismei l-au format 
hotărîrile sinoadelor de la Siponto din 1050-1053, prin care s-a stabilit desfiinţarea arhiepiscopiei de rit 
bizantin din sudul Italiei şi încadrarea ei în arhiepiscopia de rit latin de la Beneveto. Cerularie însă 
pregătise ruptura încă de la urcarea sa în scaunul patriarhal. A început să radieze numele papei din 
dipticele sacre. Pentru reuşită, el schimbă tactica lui Fotie şi lasă pe plan secundar atât Filioque cât şi 
primatul şi şi-a plasat lupta pe terenul difernţelor liturgice şi disciplinare, mai adecvate pentru a 
impresiona poporul de rând, mulțimile şi a-i inspira aversiunea faţă de latini. 

În colaborare cu Episcopul Leon de Ohrida şi călugărul din Constantinopol, Niceta Pectoratul 
(Stetathos), instrumente docile ale patriarhului, a atacat violent pe latini. Îi învinuieşte de iudaizare, 
fiindcă întrebuințează azimă la Sfânta Liturghie ca materie euharistică, postesc sâmbăta, consumă 
cărnuri sugrumate, nu cântă "Aleluia" în Postul Mare, opresc căsătoria clerului ş.a. În 1053 a închis 
bisericile latine din Constantinopol, a somat pe clerici, pe călugării latini şi poporul credincios să 
urmeze obiceiurile greceşti, să accepte ritualul bizantin şi, în urma refuzului, i-a anatemizat ca 
"azimiţi”. Cancelarul patriarhal Nichifor a trecut la fapte de fanatism furibund, aruncând ostiile 
consacrate şi călcându-le în picioare, motivând că, fiind azimă, nu sunt valid consacrate.” 

Atitudinea Papei Leon al IX-lea în fața acestui vandalism a fost, pe linia marilor tradiţii ale Romei 
apostolice, deosebit de energică. Prin scrisoarea In terra pax hominibus din 2 septembrie 1053, fără 
să discute meschinele acuzaţii ale grecilor, a pus chestiunea primatului Bisericii romane şi pe 
Cerularie în situaţie de a-l recunoaşte. Nesincer şi viclean, patriarhul s-a prefăcut la început că 
cedează. Scrisoarea lui Cerularie adresată papei l-a convins însă pe acesta că orice acord paşnic era 
imposibil cu patriarhul. Totuşi, la stăruința împăratului Constantin IX Monomahul care din interese 
politice avea nevoie de menţinerea statuquo-ului, a unităţii în Biserică, şi care propune un sinod la 
Constantinopol, papa acceptă propunerea şi, ca urmare, în ianuarie 1054, trimite o delegaţie, în frunte 
cu cardinalul Humbertus de Silva Candida şi arhiepiscopul Petru de Amalfi, persoane nu prea fericit 
alese pentru o astfel de misiune, dat fiind, îndeosebi, temperamentul violent şi antipatia cardinalului 
german față de greci. Pe lângă tot sprijinul dat de împăratul atât de slăbănog şi cu toată victoria 
repurtată de cardinal într-o discuţie publică cu Niceta Pectoratul asupra pâinii euharistice, Cerularie, 
sigur de sprijinul moral al episcopilor din Orient, a păstrat până la sfârşit atitudinea sa trufaşă şi a 
refuzat să aibă cea mai mică convorbire cu trimişii Sfântului Scaun. Nici unul dintre episcopii din 
Orient nu şi-au ridicat glasul în favoarea Romei. Totodată, a sosit la Constantinopol vestea încetării 
din viață a Papei Leon al IX-lea, intervenită pe data de 19 aprilie 1054, veste care a stimulat şi mai 
mult încăpățânarea patriarhului. Urmare a acestei desfăşurări a evenimentelor, delegaţii Romei, cu 
deosebire cardinalul Humbertus, şi-au pierdut răbdarea şi, grăbiţi, au hotărît ruptura, deşi, prin 
moartea papei, mandatul lor a încetat şi prin ceea ce au hotărît, şi-au depăşit atribuţiile. Aşa că, 
sâmbătă, 16 iulie 1054, la începutul Liturghiei, au depus pe altarul catedralei Sfânta Sofia, bula prin 
care i-au excomunicat pe Leon de Ohrida, Niceta Pectoratul, cancelarul Nichifor şi pe toți adepții lor, 
declarându-l pe patriarh depus. În ziua următoare, delegaţia papei a părăsit Constantinopolul.) 

Excomunicarea l-a întărâtat pe patriarh şi mai mult şi, în loc să-l doboare, i-a grăbit triumful, 
stârnind o revoltă împotriva împăratului fiindcă a fost de partea Romei; acesta, pentru a nu-şi pierde 
coroana, i-a trimis patriarhului o scrisoare de scuze şi a consimţit la întrunirea unui sinod, convocat de 
patriarh pe data de duminică, 24 iulie1054, la care au participat 12 mitropoliți şi 2 arhiepiscopi. Acest 
sinod a pronunţat "anatema maranata” împotriva Papei Leon al IX-lea decedat, a Cardinalului 
Humbertus, a delegaților şi a întregii Biserici romane şi a întors spre latini toate plângerile cuprinse în 
bula de excomunicare.* Edictul sinodal a împrumutat textual primele fraze din enciclica lui Fotie către 
episcopii din Orient şi îi acuză pe occidentali că-şi rad barba, că au adus pe Filioque, interzic 
căsătoria clericilor, se servesc de azimă la consacrarea euharistiei. Problema azimei l-a preocupat în 
mod deosebit pe Cerularie. Revine asupra ei în două scrisori adresate lui Petru din Antiohia, în care 
mai adaugă şi alte comportări latine: "Călugării lor folosesc grăsimi de porc şi se hrănesc cu 
slănină; brânza este permisă în prima săptămână din Postul Mare. Consumă carne miercurea, 
brânză şi ouă vinerea, iar sâmbăta postesc toată ziua... La ei, doi fraţi pot să se căsătorească 
cu două surori. La Liturghie, unul dintre miniştri mănâncă azimă şi dă celorlalți sărutarea păcii. 
Episcopii lor poartă inel în deget; este, zic ei, un semn al legăturii cu Biserica lor. Când fac 
botezul nu fac decât o singură imersiune şi umplu cu sare gura botezatului(?!!).Ei nu vreau să 
venereze moaştele sfinţilor (?!!). Unii dintre ei refuză să dea cult sfintelor icoane (?!!)... Ei fac 
încă multe alte lucruri, pe care ar fi prea mult să le enumerăm".*” În tratatul Despre franci şi 
ceilalți latini, atribuit inițial în mod greşit lui Fotie, dar care a fost inspirat chiar de Cerularie, 
sunt enumerate 33 de critici la adresa latinilor, dintre care dăm şi noi aici câteva mostre: 
“Intrând în biserică, latinii se prostern la pământ mornăind, apoi fac pe pământ cu degetul o 
cruce pe care o sărută, se ridică şi încep rugăciunea. Ei nu o numesc pe Maica Domnului 
Theotokos, ci numai Sfânta Maria. Ei mănâncă arici, broaşte țestoase, ciori, corbi, pescăruşi, 

şacali, şoareci. Ornatele episcopilor şi ale preoților lor sunt multicolore, de mătase, în loc să fie 
de lână. Episcopii lor poartă mănuşi, fac semnul crucii cu cinci degete, degetul cel mare singur 
atingând faţa etc. etc."*" 

Aceste divergențe n-au fost, în fond, decât nişte pretexte ridicole, care însă prezentate de cler şi 
călugări poporului credincios au avut ca efect imediat convingerea acestuia că, între Biserica 
grecească bizantină şi cea romană, există un abis de netrecut; că latinii sunt aproape nişte sălbatici 
care consumă tot felul de vietăți spurcate, lucruri care până atunci credincioşii de rând nu le-au 
cunoscut şi care, izvorite din imaginaţia atât de productivă a dizidenţilor bizantini, au făcut să 
sporească şi mai mult ura de veacuri împotriva latinilor. lată, deci, cum a luat naştere autocefalia 
greco-bizantină. Cu trecerea timpului "acuzele" au fost sporite peste tot pe unde au ajuns să le 
propovăduiască emisarii Bizanțului. Au generat alte şi alte “deosebiri” care îndepărtau tot mai mult 
Bisericile una de alta. S-au folosit tot felul de născociri cu care să impresioneze pe credinciosul 
simplu, mai puţin cunoscător şi mai puţin interesat de disputele dogmatice. Asemenea mijloace nu i-au 
scăpat şi le-a folosit din plin şi Ortodoxia românească. Folosind astfel de născociri greco-bizantine, 
izvorite exclusiv din ură faţă de neamurile latine, a încercat Ortodoxia să-şi legitimeze ruperea de 
Biserica romană. 

CAPITOLUL V 


URMĂRILE SCHISMEI 


Cea dintâi şi cea mai tragică urmare a fost însăşi separaţia celor două mari ramuri ale Bisericii 
creştine. Evenimentele istorice următoare, în loc să o atenueze, au adâncit-o. Astfel, cruciadele, în loc 
să contribuie la apropierea dintre Orient şi Occident, au lărgit prăpastia separării. Cruciații au acaparat 
întregul comerț levantin şi i-au silit pe împărații bizantini să le acorde privilegii exagerate. 
"Republicile italiene, a căror politică a fost totdeauna machiavelică, au exasperat, până la 
capăt, populaţia din Constantinopol. În 1183 a avut loc masacrarea latinilor”. Ocuparea 
Bizanțului de către turci în 1453, în loc să-i unească pe creştini în fața pericolului păgân, a adâncit şi 
mai mult despărțirea. Pe de o parte, patriarhul, ajutat de turci să fie capul comunităţii creştine din 
imperiul semilunei, a devenit un papă al Orientului, sprijinit de başbuzuci să-şi încaseze dijmele de la 
credincioşii pe care-i reprezenta şi erau supuşii lui şi, prin el, ai statului otoman, îi crea capului Bisericii 
o situaţie privilegiată; pe de altă parte, sultanilor le convenea schisma, fiindcă slăbea forța combativă 
a Europei creştine în faţa tendinţelor de hegemonie musulmană. Aşadar, odată cu declanşarea 
schismei s-au creat în Biserica creştină două mari comunităţi: în Apus Biserica romană sub 
conducerea unui cap văzut, arhipăstorul de drept divin al Romei, urmaşul Sf. Apostol Petru, Papa, iar 
în Răsărit mai multe Biserici divizate în autocefalii independente, care nu recunosc nici o autoritate 
vizibilă, comună, fiindcă, în teorie, ele recunosc numai sinodul ecumenic cu drept universal de 
jurisdicție peste toate Bisericile particulare. Însă, cum sinodul ecumenic nu mai funcţionează - după ei 
- de la anul 787 (al doilea sinod de la Niceea, al 7-lea ecumenic şi ultimul în ordine cronologică), este 
normal să afirmăm că, de fapt, pentru ei nu mai există nici o autoritate vizibilă, comună pentru 
diferitele autocefalii. "Ansamblul acestor Biserici nu formează nici măcar o confederație în 
sensul propriu al cuvântului, fiindcă o confederație presupune o autoriatate centrală, pe care 
Bisericile ortodoxe autocefale nu o au". S-ar putea pune întrebarea, retoric. Până la anul 325, 
când a avut loc primul sinod ecumenic la Niceea, Biserica creştină a fost lipsită de o conducere 
vizibilă, eficientă? De drept, există între Bisericile orientale o anumită uniformitate, dar nu fără 
importante diferenţe. Unitatea s-ar exprima prin forma sinodală, fiecare dintre ele având în frunte un 
sinod, chiar şi cele conduse de patriarh. Sinodul are rolul de parlament şi deține puterea legislativă. 
De fapt, însă, aproape în toate statele cu majorităţi ortodoxe, autoritatea supremă în guvernarea 
exterioară a Bisericilor autocefale o deţine statul, fie sub formă vizibilă - cazul bazileilor bizantini şi al 
țarilor Rusiei; fie mascată - cazul autocefaliilor din Balcani ş.a., urmare căreia Bisericile se intitulează 
naţionale. În legătură cu activitatea Bisericii ruse dăm, pe scurt, părerea unui om de ştiinţă, din afara 
celor două mari confesiuni ale Bisericii creştine: "De la ea (Biserica rusă, n.n.), spune A.I. Herzen, au 
învăţat țarii ce este despotismul bizantin; ea a silit poporul să se supună orbeşte, chiar atunci 
când îl țineau legat de pământ şi-l încovoiau sub jugul robiei. Petru cel Mare a paralizat 
influenţa clerului... Ce au făcut slavofilii? Ei propovăduiau supunerea, această principală 
virtute a Bisericii greceşti, această temelie a ţarismului moscovit. Ei propovăduiau disprețul 
față de Occident, singurul care mai putea să lumineze în vâltoarea vieții ruse" (s.n.). °® 
"Supremaţia statului în guvernarea Bisericii orientale a fost recunoscută în mai multe rânduri 
de către autorităţile religioase." 

Ortodoxia pretinde că îşi afirmă unitatea de credinţă prin aceea că toate Bisericile autocefale se 
supun unui cap invizibil, unic, lui Isus Hristos, şi folosesc toate deopotrivă ritul bizantin. Dar sunt multe 
şi diferențele care intervin între diferitele Biserici autocefale, fie între ele luate în ansamblu, fie între 
teologii lor care, tratând probleme dogmatice sau de morală şi, ajungând la rezultate diferite, nu au o 
autoritate infailibilă care să tranşeze definitiv controversele. Unitatea de comuniune bisericească, 
necesar să existe, în principiu, între toate Bisericile autocefale, nu există. Patriarhia din 
Constantinopol, care a râvnit primatul, în sens exclusiv, în dauna Sfântului Scaun Apostolic al Romei, 
odată cu ocupaţia otomană şi-a pierdut autoritatea şi, o serie de Biserici, declarându-se autocefale, n- 
au mai recunoscut jurisdicția constantinopolitană. Este cazul Bisericii ruse şi a Bisericilor statelor din 

Balcani, multă vreme separate de patriarhul ecumenic. Acesta le-a recunoscut foarte greu 
autonomiile. 

După limba liturgică, Bisericile ortodoxe autocefale se divid în patru grupe: 

l. Grupa Bisericilor de limbă greacă: 

a) Patriarhatul din Constantinopol cu sediul la Istanbul, cartierul Fanar, cu credincioşii dispersați în 
Asia Mică, Turcia europeană, Creta şi insulele turceşti din Arhipelag. 

b) Biserica din Grecia, condusă de un sinod, autonomă din 1833, recunoscută ca atare de 
patriarhul din Constantinopol în 1850. Are în frunte un mitropolit primat la Atena. 

c) Biserica din Cipru, autonomă, limitată la insulă. Are în frunte un arhiepiscop la Nicosia. 

II. Grupa Bisericilor greco-arabe, care folosesc la liturghie limbile greacă şi arabă amestecate: 
patriarhatele din Antiohia cu reşedinţa la Damasc (Siria), lerusalim (Israel) şi Alexanaria (Egipt) şi 
arhiepiscopatul din Sinai. 

III. Grupa Bisericilor de limbă slavă: 

a) Biserica rusă, autonomă din anul 1589, în frunte cu un patriarh, cu reşedinţa la Moscova. 

b) Biserica bulgară, în frunte cu un patriarh, cu reşedinţa la Sofia, mult timp dizidentă faţă de 
Constantinopol. 

c) Biserica sârbă, recunoscută ca autocefală din 1879, cu reşedinţa la Belgrad şi cu jurisdicție 
asupra credincioşilor din Muntenegru şi a sârbilor ortodocşi din Ungaria. 

d) Bisericile ortodoxe cu mai puţini credincioşi din Cehoslovacia şi Polonia. 

IV. Grupa română: 

a) Biserica ortodoxă română de pe teritoriul patriei noastre, autocefală din 1864, recunoscută de 
Constantinopol în 1885, patriarhat din 1925, cu reşedinţa la Bucureşti. 

b) Biserica ortodoxă a Moldovei (Basarabiei), cu un mitropolit la Chişinău. După ocuparea 
Basarabiei şi Bucovinei de Nord în 1940 şi reocuparea lor în 1944, credincioşii români ortodocşi din 
Bucovina de Nord şi fostul judeţ Hotin au fost încadraţi în episcopia ucrainiană ortodoxă de Kiev, cei 
din județele sudice ale Basarabiei în episcopia ortodoxă rusă a Odesei, pentru rest rămânând 
mitropolia Moldovei, cu sediul la Chişinău şi sub jurisdicția patriarhiei ortodoxe ruse moscovite. Ultimul 
mitropolit din şirul mitropoliţilor ruşi de la Chişinău, Serapion Fadeev, necunoscător al limbii române, a 
fost înlocuit în urma protestului înaintat de deputaţii moldoveni din Congresul Poporului al URSS, la 29 
mai 1989,5 cu Vladimir Cântăreanu, de origine basarabean, român, dar care a optat pentru jurisdicţia 
Moscovei. 

c) Biserica ortodoxă română din Statele Unite ale Americii şi Canada, cu o episcopie sub jurisdicția 
patriarhiei din Bucureşti şi cu alta autonomă. 

Mai menţionăm Biserica albaneză, cu un număr mai mic de credincioşi, devenită autocefală din 
1937, Biserica armeană şi alte comunităţi ortodoxe de mai mică importanţă, cum sunt Bisericile 
ortodoxe constituite în episcopii sau mitropolii în diasporă, în Europa şi America de Nord, organizate 
îndeosebi de emigranții ruşi. 

Schisma a pecetluit o ură sălbatică, un adevărat virus, între cele două mari confesiuni, catolică şi 
ortodoxă, izvorul atâtor nenorociri ulterioare, de care n-a fost cruțat nici neamul românesc, şi cu 
deosebire el, cu toate că ar fi meritat o soartă mai bună. Dintre popoarele latinofone singuri noi, 
românii, am căzut în mrejele Ortodoxiei greco-bizantino-slave. Ortodoxia românească se datoreşte, în 
primul rând, situaţiei geopolitice vitrege, deosebită cu totul de celelalte neamuri latinofone, care 
apropiate geograficeşte, au putut constitui, din punct de vedere spiritual, o masă compactă mai uşor 
de apărat împotriva diferitelor primejdii intervenite în trecutul lor istoric, fiind şi mai departe de 
drumurile bătătorite de coloşii migraţiilor din pustele euro-asiatice. În privința aceasta noi, românii, am 
fost dezavantajaţi de destin, lăsați "în calea răutăţilor”. Am spus că românii au căzut în mrejele 
Ortodoxiei, eterodoxe şi anticatolice, fiindcă ei nu au avut nici un rol activ în declanşarea schismei ci, 
dimpotrivă, au fost victimele ei. Dacă românii ar fi avut la data schismei o organizare statală proprie 
unitară, cât de cât consolidată şi şi-ar fi putut păstra organizarea bisericească şi ritul daco-latino-iliric 
din primele veacuri, ar fi fost cuprinşi şi ei, alături de ceilalţi latini, în edictul sinodal prin care Mihail 
Cerularie şi sinodul său au rostit "anatema maranata”, împotriva latinilor. Dar destinul a hotărît altfel. 
În numele nostru au vorbit bulgarii. Țaratul şi ierarhia bulgară ne-au dat liturghia bizantină şi ritul 
slavon, atât liturghia cât şi limba fiind elemente hotăritoare pentru a ne scoate din concertul 

popoarelor europene, cu deosebire al celor latine şi a ne "orientaliza”, cu urmările cunoscute, atât 
politice cât şi culturale. 

Aşadar, "bizantinismul nostru este expresia unei cuceriri, efectul unei silnicii... care a izolat 
pe români de restul lumii romanice occidnetale" (s.n.).% Cu toată această silnicie, spiritualitatea 
daco-romană a străbunilor noştri nu a putut fi denaturată. Poporul de rând, masele de credincioşi, au 
ascultat, veacuri la rând, şi pe bulgari, şi pe sârbi, şi pe greci, cum îşi etalau în biserică, la altar sau la 
strană, cunoştinţele lor de psaltichie nazală, dar n-au manifestat nici un interes pentru a şi le însuşi ci, 
dimpotrivă, au continuat să vorbească şi să se roage în limba lor proprie, în latina devenită cu 
trecerea timpului tot mai mult româna, expresie a unei sacre moşteniri legate de o credinţă pe care n- 
au repudiat-o până azi. 

Este de reținut că, după schismă, teologii lui Mihail Cerularie s-au îndreptat, cu deosebire, spre o 
polemică antilatină, continuând atacurile împotriva purcederii Spiritului Sfânt, a azimelor, a primatului 
papal şi a celorlalte puncte controversate, toate conţinând aceleaşi fobii antilatine. Pe la sfârşitul 
secolului al XIV-lea, polemiştii greci ajunseră la 103 plângeri împotriva Bisericii latine.“ De atunci şi 
până în zilele noastre s-a ajuns la peste 160 de divergențe. Toate acestea au generat consecințe 
extrem de grave. Bisericile se exclud în mod reciproc una pe alta. Bisericile autocefale pun pe acelaşi 
plan divergenţele dogmatice, de reală importanţă, cu cele disciplinare şi liturgice de mai mică 
însemnătate, dar cu mai mare priză în masele de credincioşi, cu totul străini şi indiferenți în faţa 
discuțiilor de teologie speculativă, cunoştinţele lor religioase rezumându-se cu deosebire la disciplină 
şi mai ales la rit. Lipsa de unitate în ridicarea obiecţiunilor, deosebită de la o autocefalie la alta, este o 
notă ce defavorizează Ortodoxia în disputa cu Catolicismul unitar. 

Rămânând în sfera deosebirilor dogmatice şi neglijând acuzele de disciplină, din care cele mai 
multe sunt născociri răutăcioase, izvodite cu scopul expres de ponegrire şi promovare a discordiei şi 
urii de rasă, străine de orice sentiment de religiozitate, ne vom ocupa, pe scurt, de deosebirile 
doctrinale, care sunt pretexte evidente de separație şi care trebuie avute în vedere în orice discuţie de 
cei ce urmăresc şi doresc cu sinceritate refacerea unităţii Bisericii. 

BISERICA. Pentru Ortodoxie, Biserica nu este o monarhie cu un cap văzut, ci o aglomerare de 
Biserici naţionale, autonome, care nu ascultă şi nu recunosc decât un cap invizibil, pe Isus Hristos. 
Contestă primatul de drept divin al Sfântul Apostol Petru. 

INFAILIBILITATEA. În catolicism un atribut al papei, când decretează ex cathedra în materie de 
credință şi de morală. În Ortodoxie este un atribut al Bisericii, în totalitatea ei. Subiectul infailibilităţii 
este corpul episcopal luat în ansamblu şi nu unul sau altul dintre episcopii singuratici. O exercită 
Biserica învățătoare, fie când se întrunesc episcopii în sinodul ecumenic, fie când episcopii dispersați 
în eparhii îşi manifestă expres acordul într-o problemă de doctrină. Atât posibilitatea sau 
imposibilitatea convocării sinoadelor ecumenice - dată fiind despărţirea schismatică de la 1054 - cât şi 
magisterul ordinar sau învăţătura unanimă a episcopilor dispersați în eparhiile lor sunt foarte mult 
teoretizate de teologii Bisericilor autocefale, fără să se ajungă la un consens, aşa că în mod practic, în 
Bisericile orientale infailibilitatea este inoperantă şi teologii nu se înţeleg între ei când trebuie să 
decidă dacă după sinodul de la Niceea din 787 infailibilitatea s-a mai manifestat vreodată în vreun fel. 
Această practică arată că în Bisericile ortodoxe nu poate fi vorba în nici un fel de un progres religios în 
tâlcuirea atâtor probleme rămase nedesluşite deplin. Aceasta datorită absenței unui organ vizibil de 
conducere unitară, înzestrat cu una dintre cele mai importante note ale Bisericii, infailibilitatea. 

CĂRȚILE SFINTEI SCRIPTURI. În ce priveşte canonul cărţilor sfinte, între cele două Biserici, până 
în secolul al XVIII-lea a fost un acord deplin. După această dată, teologul rus Teofan Procopovici a 
atacat inspiraţia cărţilor şi fragmentelor deutero-canonice ale Vechiului Testament, învăţătura lui 
devenind în secolul al XIX-lea doctrină oficială a Bisericii ortodoxe ruse, consemnată în Catehismul 
lui Filaret, aprobat de Sfântul Sinod al Bisericii ruse care, concomitent, a suprimat din Mărturisirea lui 
Dositei pasajul care menţine împotriva lui Chiril Lucaris canonicitatea deutero-canonicelor. Această 
inovaţie acceptată de mai multe Biserici autocefale devine o armă uşoară contra infailibilităţii Bisericii 
Orientale, fiindcă neagă canonicitatea acestor cărți împotriva propriilor ei mărturisiri de credință, a 
sinodului trullan din 692 şi a celui de-al doilea sinod de la Niceea, care le-au aprobat. 


[28] 


SFÂNTA TREIME. Începând cu Fotie, majoritatea teologilor ortodocşi exclud participarea Fiului la 
purcederea Sfântului Spirit. Polemica este susținută, cu deosebire, împotriva adausului FILIOJUE la 
simbolul credinţei. 

PĂCATUL ORIGINAR, GRAȚIA, MARIOLOGIA. Fie că se resping, fie că se interpretează greşit 
învăţăturile catolice scolastice despre aceste articole de credinţă, teologii ruşi şi cu cei greci nu se pun 
nici ei de acord. În privința Imaculatei Concepţiuni atât grecii cât şi ruşii, azi, resping de comun acord 
definirea dogmei ca o inovaţie doctrinară, deşi ruşii până la jumătatea secolului al XVIII-lea au 
profesat doctrina latină. 

BOTEZUL, EUHARISTIA, MIRUL. Este atacată practica Botezului prin turnare, folosirea azimei ca 
materie euharistică, cuminecarea laicilor cu o singură specie, refuzul de a-i cumineca pe copiii mici, iar 
din punct de vedere dogmatic, diferitele Biserici autocefale nu sunt în deplin acord dacă Botezul şi 
Mirul au caracter indelebil, imprimă sau nu sigil sacramental şi pot sau nu pot fi repetate în acelaşi 
subiect. În 1755 patriarhul Ciril V al Constantinopolului decretează că papistaşii sunt necredincioşi şi 
trebuie rebotezațţi, însă membrii sinodului său au refuzat să-i aprobe propunerea.“ Ulterior, datorită 
urii unor fanatici antilatini, decretul lui Chiril a obținut putere de lege.*” Biserica greacă remiruieşte şi 
pe cei ce se întorc de la latini, pe când cea rusă numai pe cei ce vin de la mahomedani sau iudaism. 

POCĂINȚA. Bisericile autocefale susţin că dezlegarea sacramentală, când este validă, îl scapă 
întotdeauna pe penitent, nu numai de pedeapsa veşnică ci şi de orice pedeapsă temporară. Aceasta 
este o inovaţie protestantă, bazată pe clasica afirmare reformată că "Isus Hristos a satisfăcut cu 
prisosință pentru păcate şi nu are ce face cu satisfacerile penitenţilor” şi se opune însăşi 
doctrinei tradiționale a Bisericii ortodoxe aşa cum e cuprinsă în lucrările teologilor greci din secolele 
XVI şi XVII şi în mărturisirea lui Dositei. Pe acelaşi motiv îi contestă papei dreptul şi puterea de a 
acorda indulgente, deşi Biserica greacă a avut şi ea obiceiul de a elibera celor vii scrisori de 
indulgență, sugkhorakhărti, ba mai mult, "a mers până acolo că acorda direct morţilor o dezlegare 
plenară de orice păcat şi de orice pedeapsă". ™ 

PREOȚIA. Până în secolul al XVIII-lea, Biserica greacă susţinea, la fel cu cea catolică, dogma că 
Taina Sfintei Preoţii imprimă caracter indelebil, iar Dositei, interpret al Bisericii greceşti, susține în 
Mărturisirea de credință că "Botezul imprimă un caracter indelebil ca şi Preoţia”.” Contestarea 
acestui caracter neşters al Sf. Preoţii a iniţiat-o Biserica rusă în combaterea sectei "Rascolnicilor”, 
care-şi recruta preoți din clerici transfugi sau decăzuţi din Biserică. Pe aceştia Biserica i-a considerat 
că, odată cu depunerea, şi-au pierdut puterea sacerdotală, fiind repuşi în statul laical. Astfel preoția a 
ajuns să fie considerată ca un fel de delegaţie a autorității eclesiastice, susceptibilă de a putea fi 
retrasă. Biserica rusă acceptă, însă, validitatea hirotonirilor catolice. Nu şi pe cele anglicane. Teologii 
Bisericilor de limbă greacă sunt şi ei divizați în disputele privitoare la caracterul indelebil al Sf. Preoţii: 
unii susțin caracterul neşters, alții invaliditatea Tainei pentru cei depuşi. Această fluctuaţie a influenţat 
însăşi practica Bisericii patriarhale constantinopolitane - ca şi în privința Botezului - şi uneori 
hirotonesc din nou, alteori nu, pe cei ce aderă la Ortodoxie. Aşa "Macarie din Diarbekir a fost 
botezat şi hirotonit din nou... În 1860 preoţii melchiţi au fost primiţi numai prin ungere cu 
mir”.72 

CĂSĂTORIA. Atât Mântuitorul în Evanghelie, cât şi Sfântul Apostol Pavel, prezintă căsătoria drept 
o legătură indisolubilă între soţi. Căsătoria încheiată cu o persoană divorțată este adulter.” 
Indisolubilitatea căsătoriei a fost apărată şi în răsărit de Părinţii greci din secolul al IV-lea, dar a fost 
mereu violată, începând, îndeosebi, de la împăratul lustinian. Adulterul nu este, cum se susţine de 
obicei, singura cauză de divorț admisă de dreptul canonic al Bisericii orientale. Mai sunt: conjuraţia 
contra suveranului, tentativa de asasinat, avortul provocat de femeie, nebunia unuia dintre soți, 
absenţa prelungită sau abandonul pe faţă a unuia dintre soți, schimbarea religiei după căsătorie, chiar 
dacă îmbrăţişează catolicismul, condamnarea la o pedeapsă infamantă etc. "Biserica... a adoptat 
prescripțiile legii civile".” Divorțul pronunţat de instanţele civile de judecată este considerat temei 
valabil pentru încheierea unei noi căsătorii şi, concomitent, pentru ambii soți, indiferent dacă unul sau 
ambii sunt vinovaţi de desfacerea vechii legături şi indiferent dacă motivul a fost adulterul sau orice 
altă cauză. 

SCOPUL ULTIM. Învățătura despre scopul ultim în Bisericile autocefale nu este unitară. Se înțeleg 
toate într-un singur punct, anume: să respingă învăţătura Bisericii catolice despre Purgatoriu cu focul 

său curăţitor. În această problemă, în Ortodoxie sunt două curente opuse: unul foarte apropiat de 
doctrina catolică, evitând doar numirea de "purgatoriu" îşi găseşte expresia în Mărturisirea de 
credință a lui Dositei. Celălalt, de influență protestantă, este reprezentat parţial de Mărturisirea 
ortodoxă a lui Petru Movilă, care neagă că ar exista o categorie intermediară între mântuiţi şi 
condamnați.” Respinge orice pedeapsă temporară destinată să purifice sufletele,” dar soarta 
condamnaților nu este irevocabil fixată înainte de judecata din urmă.” Alţii, ca Androutsos, susțin că 
judecata particulară, care are loc după moarte, separă pentru totdeauna pe cei buni de cei răi, iar 
rugăciunile săvârşite pentru morţi nu ajută acestora nimic, ci doar la consolarea celor vii.7% În ce 
priveşte fericirea sfinţilor înainte de judecata din urmă, teologii ruşi se pronunţă pentru vederea 
intuitivă a lui Dumnezeu, pe când mulţi dintre teologii greci susțin că această vedere nu va fi dată nici 
celor aleşi decât după judecata din urmă şi că, aşteptând, ei se bucură de o fericire naturală identică 
cu cea a patriarhilor în Limb, înainte de a-i vizita Mântuitorul. 

Atâtea alte articole de credinţă sunt enumerate de Bisericile Răsăritului şi socotite kainotomies sau 
inovații latine. Am consemnat şi noi, mai sus, câteva din ele, însă fără posibilitatea şi, în acelaşi timp, 
fără intenţia de a le reda exhausiv. De câte ori Biserica romană îşi intensifica în Orient propaganda de 
unificare sau papii îşi reînnoiau chemările la unitate, răspunsurile Ortodoxiei luau întotdeauna un 
caracter polemic şi "inovațiile" latinilor apăreau ca ciupercile după ploaie. N-am stăruit nici asupra 
diferențelor liturgice şi disciplinare care, în fond, nu pot justifica separaţia. Însă, nici acestea nu sunt 
lipsite de importanţă în domeniul practicii rituale şi disciplinare, orice inovaţie având un efect nociv 
între credincioşi. Aceştia se interesează mai puţin sau chiar deloc de discuţiile teologice speculative, 
care necesită cunoştinţe mai profunde decât cele de care dispune poporul de rând. În schimb, 
mulțimile sunt foarte ataşate de rituri şi de obiceiuri. Introducerea calendarului gregorian, în anul 1924, 
în Biserica Ortodoxă Română a dus la dizidenţă, la apariţia Bisericii ortodoxe de stil vechi, stiliştii. 
Această stare de spirit din toate Bisericile ortodoxe împotriva calendarului "latin" este o urmare 
firească a atmosferei create şi întreținute de Bisericile ortodoxe, de atâta timp, între credincioşii lor 
împotriva latinilor, acum nemaiputându-i stăpâni. Deşi calendarul gregorian este /atin, introdus de 
papalitate şi are bază ştiinţifică recunoscută, credincioşii Ortodoxiilor autocefale, intoxicaţi cu atâta ură 
antilatină, nu mai pot fi convinşi de utilitatea lui. Pentru a ajunge la pas cu vremea şi a ieşi din această 
stare retrogradă, Biserica ortodoxă a adus o corectură calendarului gregorian, mică, dar - spun ei - 
suficientă pentru a nu mai fi latin şi a aştepta o conjunctură favorabilă pentru a-l aplica. 

În ce priveşte Biserica românească, deşi se numeşte şi ea "ortodoxă" şi "autocefală", trebuie să 
recunoaştem că, datorită tradiţiei păstrate de credincioşi, pe lângă toată propaganda anticatolică de 
atâtea veacuri a ierarhiei, mai mult străină de neam şi de interesele lui, a păstrat în cea mai mare 
măsură credința primară romană. Participarea credincioşilor în trecutul nu prea îndepărtat la slujbele 
săvârşite în biserici într-o limbă neînţeleasă - slavă sau greacă - a fost pasivă. Nu şi-au însuşit aceste 
limbi atât de străine structurii lor spirituale. Au fost mai mult "privitori ca la teatru”. Rugăciunea, 
conversaţia lor cu Dumnezeu, izvorită din intimitatea sufletului, şi-o rosteau singuri, în tăcere, în limba 
lor proprie pe care o vorbeau şi o înțelegeau, în latină, devenită tot mai mult română. Aşadar, 
adeziunile la Ortodoxia bizantină greco-slavă a românilor s-a făcut fără consimţământul lor. O dovadă 
este identitatea dogmelor catolice cu credința poporului român ortodox. Controversele sunt susținute 
exclusiv de ierarhie şi de clerul educat în spirit greco-slav de ură antilatină. Călătorii străini, atât prin 
Transilvania cât şi prin Principate, relatează că în secolul al XVI-lea românii îl numeau pe papa 
"Părintele cel Mare”, un atribut acordat, fără dubiu, urmaşului Sfântului Apostol Petru, care deţine 
primatul în Biserică, Papa. Că primatul papal este considerat de români de provenienţă divină o 
confirmă până şi folclorul răspândit pe întreaga suprafaţă a patriei noastre, cu multele povestiri despre 
petrecerea lui Dumnezeu pe pământ însoţit de Sfântul Apostol Petru şi niciodată de vreun alt apostol 
şi, cu atât mai puţin, de căpetenia Bisericii din Țarigrad. Convingerea românilor mai este că primatul 
Sfântului Apostol Petru continuă şi în cer şi că acolo are întâietatea după Isus Hristos. Această 
convingere reiese, de asemenea, din tradiția populară, din povestirile despre cei decedați, ale căror 
suflete ajung la "poarta Raiului”, unde-l întâlnesc mai întâi pe Sfântul Petru, purtătorul cheilor 
Împărăției Cerurilor, vădită aluzie la cuvintele Mântuitorului: "Ție-ţi voi da cheile Împărăției Cerurilor 
şi orice vei lega pe pământ va fi legat şi în ceruri şi orice vei dezlega pe pământ va fi dezlegat şi 
în ceruri” (Matei XVI, 19). 

În ce priveşte credința maselor de credincioşi ortodocşi în Purgatoriu, problema e mai clară. Am 
arătat mai sus că celelalte Biserici orientale, şi cu deosebire Biserica greacă, resping cu totul 
posibilitatea de a-i mai ajuta pe cei dispăruţi, de a le fi de folos cu ceva pentru odihna sufletelor lor, 
slujbele celebrate pentru ei neajutând decât la consolarea celor vii. Or, credincioşii Ortodoxiei 
româneşti au un cult al morţilor foarte dezvoltat şi cu totul deosebit, fapt ce a obligat Biserica ortodoxă 
română să înscrie în Învățătura de credință posibilitatea ajutorării sufletelor celor decedați. Pentru 
credincioşi nu numai rugăciunile Bisericii pot fi de folos în acest scop, ci şi rugăciunile, posturile, 
faptele de milostenie etc. săvârşite de ei cu intenţia de a-i ajuta pe cei dispăruţi. Nu numai în 
Transilvania, ci şi în Vechiul Regat, unele femei evlavioase aleg grâul pentru prescura destinată 
slujbei de pomenire a morţilor, bob cu bob şi rostesc la fiecare bob ales cel puţin un Tatăl nostru. 
Această credinţă escatologică e cea romană, străbună, rămasă de la creştinare şi care, pe lângă toate 
sforțările greco-slave, nu a putut fi dezrădăcinată din sufletele şi din practica românilor. Atât au reuşit, 
doar, schismaticii să nu-i zică "Purgatoriu" şi să iscodească alte deosebiri privitoare la focul curățitor, 
ca, totuşi, să nu fie identitate deplină între dogma catolică şi cea ortodoxă, speculaţii teologice care 
nu-i preocupă pe credincioşi. 

Părerile Ortodoxiei privitoare la celibatul preoţesc din Biserica romană trebuie privite prin două 
aspecte total deosebite. Unul îl constituie critica oficială a Bisericii ortodoxe, care consideră celibatul 
ca o inovaţie străină de Biserică, înşirată între celelalte pretinse inovaţii, de care s-ar fi făcut vinovaţi 
latinii. Al doilea aspect îl constituie părerea credincioşilor despre celibat, cu totul deosebită de cea 
oficială. Poporul îşi dă seama că un preot celib, sau un călugăr, este mai dezlegat de legăturile şi 
grijile lumeşti, pe celibi considerându-i pe toţi călugări şi aşa-i numeşte, indiferent dacă au îmbrăcat 
sau nu rasa monahală. Chiar şi preoții văduvi, care - fireşte - îşi poartă cu demnitate statutul văduviei, 
prezintă pentru credincioşi o încredere mai deosebită. Preoţii celibi - vorbim despre cei ce-şi cultivă cu 
adevărat chemarea sacerdotală -, au în popor o faimă care-i ridică deasupra preoţilor căsătoriți. 
Serviciile lor sunt mult mai solicitate. La ei apelează credincioşi de toate confesiunile şi-i caută venind 
de la mari depărtări, dovadă că sunt mai agreaţi şi-i conferă credinciosului o încredere deosebită de 
cea conferită de preoții familişti. 

CAPITOLUL VI 


DISPUTA ÎNTRE APUS ŞI RĂSĂRIT sait e 
PENTRU A-ŞI APROPIA ROMÂNII, DE LA SCHISMĂ PÎNĂ LA SINODUL DE LA FERRARA - 
FLORENȚA 


Foarte bine sesizează N. Şerban Tanaşoca, tânărul istoric bucureştean, că mai bine de trei secole 
tulburi, urmate după marea schismă, n-au avut câştig de cauză nici una dintre cele două mari ramuri 
ale Bisericii creştine, occidentală şi orientală, asupra românilor. Cu toată vitregia intervenită prin 
ocupaţia slavo-bulgară din sudul Dunării şi întreruperea "romanităţii dunărene" de cea latină 
occidentală, totuşi papalitatea dispune şi după schismă de resursele necesare pentru a lua contactul 
cu credincioşii latinofoni - românii - de la nord de Dunăre, fiind informată deplin asupra stărilor din 
teritoriile valahe, atât de misionari - călugări -, cât şi de delegaţii pontificali, legații apostolici, ce-i va 
avea în cele două state vecine, Ungaria şi Polonia, rămase sub jurisdicţia Romei. Însă, până la urmă, 
organizațiile bisericeşti ale acestor două ţări, adoptând structura socială medievală, de exploatarea 
chiar a propriilor lor credincioşi, ca şi politica statală de cucerire şi dominație, vor constitui una din 
cauzele determinante, ca în a doua jumătate a secolului al XIV-lea, principatele române, Moldova şi 
Țara Românească, să-şi formuleze opţiuni pentru Ortodoxia bizantină, legând de acestea 
independenţa lor statală, socotind-o ameninţată de unguri şi de poloni, pe care - din păcate - îi 
confundau cu catolicismul însuşi. 

Din capul locului trebuie să combatem mentalitatea, înscăunată de propaganda confesionalistă a 
Ortodoxiei româneşti, prin care, pe de o parte, "ortodox" este identic cu român, iar "catolic" în mod 
necesar înseamnă străin şi cu deosebire ungur, ca şi cum n-ar exista alți ortodocşi în afară de români 
- neamurile greco-slave - şi alţi catolici în afară de unguri - îndeosebi neamurile latine. Pe de altă 
parte, când vorbim despre cele două rituri, greco-slav sau bizantin şi latin sau roman, trebuie înțeles 
că, până la marea schismă din 1054, acestea nu se pot distinge în Ortodoxie şi Catolicism, deosebite 
una de alta, Biserica fiind până la separația prin schismă una şi nedespărțită, pe cât de catolică pe 
atât de ortodoxă, ultima numire, ortodoxă, circulând abia din secolul al IX-lea, în urma victoriei 
împotriva iconoclaştilor. Surprind, în această privință, concluziile istoriografiei Ortodoxiei româneşti, 
care distinge chiar din primele veacuri de existenţă a Bisericii creştine unice, o Ortodoxie separatistă 
românească. Din afirmaţia că Ursus, participant în anul 787 la cel de al doilea sinod ecumenic de la 
Niceea, a fost episcop român pe teritoriul dominat de avari, care putea fi în Banat şi, drept urmare, 
aceasta ar putea fi dovada existenţei episcopiei ortodoxe române la sfârşitul secolului al VIII-lea, 
normal este să se tragă concluzia că Ursus a fost într-adevăr episcop român, după cum îl arată şi 
numele, dar şi aceea că el reprezenta credincioşii din eparhia lui în calitate de episcop al Bisericii 
creştine unice, încă nedespărţite şi nicidecum al Ortodoxiei româneşti anticatolice, pe atunci 
inexistentă. E totodată improbabil ca Ursus să fi practicat ritul bizantin, slavizarea care ni l-a impus 
prinzând foarte greu în rândurile daco-romanilor, ajungând decisivă abia în secolul al XI-lea. Existenţa 
unor episcopii creştine pe teritoriul daco-roman încă din secolul al IV-lea e firească, dar nu de pe 
atunci şi a mănăstirilor greceşti. Acestea n-ar fi putut să apară şi să înlocuiască pe cele de rit daco- 
roman numai după slavizarea prin bulgari, după care ritul "grecesc" va desemna ritul bizantin, la noi 
de limbă slavă. Aceeaşi situaţie a fost şi la Morisena (Cenad), mănăstire care a fost ocupată de 
călugări de rit latin, sub conducerea veneţianului Gerard, adus de regele Ştefan al Ungariei în jurul 
anului 1030, deci înainte de marea schismă. Încă nu existau legături apropiate între Bizanţ şi 
moştenirea daco-romană. "Aşa cum a arătat strălucit Nicolae lorga, de la Aurelian şi până la 
ultimul dintre Paleologi, ba chiar după aceasta la sultanii otomani, obiectivul strategic de 
miază-noapte al imperiului a fost consolidarea limesului dunărean faţă de asalturile venite din 
partea stepei eurasiatice. Abandonarea Daciei a fost tocmai în virtutea acestei rațiuni 
strategice definitivă şi părăsirea românilor «în calea răutăţilor», locul nostru în istoria 
universală era cu atât mai tragic cu cât răspundea unui interes al «lumii civilizate...» Atunci 
când a fost şi aşa cum a fost politica Bizanțului de încadrare a ţărilor române în sfera de 
influență, în secolele XIV-XV a urmat aceeaşi rațiune de stat... Romanitatea şi, mai ales, 

creştinismul românilor nu a determinat cum au crezut, iluzionându-se unii cercetători, amăgiți 
de retorica ideologică a vremii, politica de apropiere a Imperiului bizantin." Cronicarii bizantini 
înşişi nu vorbesc de o apropiere între Bizanţ şi români înainte de secolul al XIV-lea. Astfel, în secolul 
al XIII-lea, Nichita Choniates şi ceilalți istorici ai vremii "îi privesc pe valahi ca pe inițiatorii coaliției 
barbare româno-bulgare-cumane, îndreptate împotriva Bizanţului”.*" "Până la 1359... Biserica 
munteană, spune A.D. Xenopol, atârna de altă patriarhie decât de a Constantinopolului care, în 
anul arătat, Alexandru Basarab cere de la acesta din urmă să-i sfințească un mitropolit, lucru la 
care patriarhul consimte numai sub condiția expresă ca pe viitor să nu mai ceară mitropolit de 
aiurea decât de la Constantinopol” de unde rezultă că până atunci Biserica românească nu a 
avut legături directe cu patriarhia din Bizanţ. "Creştinismul la români, spune A.D. Xenopol, a 
îmbrăcat forma bulgărească şi fu introdus la ei cu violență, de către stăpânii lor, bulgarii de 
peste Dunăre... Cu toate acestea în rândul episcopiilor bulgăreşti, enunțate de Vasile al II-lea 
Bulgaroctonul, după răsturnarea întâiului imperiu bulgăresc, în hrisovul prin care recunoaşte 
autocefalia mitropoliei de Ohrida, nu se vede trecută nici o episcopie cu reşedinţa dincolo de 
Dunăre".*” Totuşi, după zdrobirea țaratului bulgar, s-au refugiat în nordul Dunării mulţi preoţi bulgari, 
cu deosebire călugări, dar ei nu au mai constituit o organizaţie bisericească propriu zisă. Erau între ei 
şi unii care aveau darul arhieriei. Aşezaţi în mănăstiri, în locuri retrase, duceau o viaţă de horepiscopi 
şi hirotoneau dintre localnici pe cei ce vroiau să se preoțească, continuând astfel "orientalizarea” sub 
întâiul țarat şi consolidând-o. În acest sens trebuie înțeleasă "existența episcopiilor slavo-bulgare, 
atât cea din mănăstirea grecilor de la Morisena, cât şi cea din castrul de la Tibiscum (Jupa), 
între care vor fi fost şi călugări autohtoni.” Ambele vor dispare după înfiinţarea episcopiei latine de 
la Cenad. "Abia după desfiinţarea imperiului bulgăresc şi după ce țările de la nordul Dunării 
încap sub stăpânirea ungurilor şi cumanilor vedem apărând în ele episcopi deosebiţi".* 
Asemenea biserici cu călugări "greci" vor mai dăinui în Transilvania. Despre unii din aceştia scrie la 
1204 regele maghiar Emeric papei Inocențiu III (1198-1216) că "au ajuns în stare de decadenţă”, 
semn că slăbise contactul cu Biserica bulgară, perioadă în care al doilea imperiu, cel româno-bulgar al 
Asaneştilor, îmbrăţişase, sub Ioniţă Caloian, catolicismul ortodox în comuniune cu papa. 

Ştefan Pascu susţine, pe bună dreptate, într-o lucrare mai veche, că "limba latină nu este 
înlocuită definitiv cu cea slavonă până în veacul al XI-lea şi românii nu rupseră cu totul 
legăturile cu Biserica Romei până în această vreme. Ritul se orientează tot mai mult spre 
Bizanţ, dar limba bisericească rămâne cea latină. Dovada ne-o oferă un codice din veacul al XI- 
lea ce se păstrează în biblioteca Universităţii din Zagreb, codice scris în limba latină, ritul fiind 
un compromis între cel roman şi cel bizantin, specificându-se în însuşi codicele amintit că este 
ritul acela pe care-l învăța Sfântul Niceta de Remesiana".® 

Papalitatea, întreruptă secole la rând să-şi reia legăturile cu populaţia daco-romană, prin aşezarea 
slavilor şi bulgarilor în Balcani şi a avarilor în Panonia, după ce a avut din nou posibilitatea de-a relua 
contactul cu străbunii noştri, era firesc să caute să-şi impună iarăşi jurisdicția asupra teritoriilor 
pierdute şi a populaţiei româneşti, despărțită cu atâta silnicie de comunitatea etniilor latine. Dar 
încercările papilor de a-şi restabili jurisdicţia în teritoriile daco-romane sunt considerate de Ortodoxia 
confesionalistă şi de cei ce o copiază, drept "prozelitism”, iar atunci când acţiunile papilor sunt 
îndreptate împotriva preoțimii schismatice bulgaro-slave, introduse violent pe teritoriul nord-dunărean, 
istoriografia aceluiaşi confesionalism o deplânge şi se revoltă cu totul nejustificat, neţinând cont de 
realitatea istorică anterioară, descrisă cu multă amărăciune de istoricul A.D. Xenopol: "Românii, deşi 
intrară sub stăpânirea bulgară de la Cubrat înainte, fură deocamdată lăsați în pace în privinţa 
religioasă, aşa că se putea vedea la ei creştinismul în formă romană o viață creştină de vreo 
500 de ani (sfârşitul sec. IV - sfârşitul sec. IX), în care timp se întipăriră adânc noţiunile 
fundamentale ale creştinismului roman în mintea poporului şi se alipiră atât de strâns de 
cuvintele latine ce le însemnau, încât acestea nu mai puteau fi dezrădăcinate prin nici o 
înrâurire exterioară. De când, însă, bulgarii se creştinară şi introduseră la ei forma 
creştinismului slavon, începură o propagandă foarte activă pentru lăţirea acestei credinţe în tot 
cuprinsul împărăției lor, care se întindea la nordul Dunării asupra Valahiei şi a Transilvaniei 
unde se aflau românii... Înrâurirea Bisericii bulgăreşti asupra minții şi dezvoltării poporului 
român, care finu aproape opt veacuri, fu din cele mai dăunătoare... Limba latină fu o şcoală 

pentru limbile poporane. La noi slavismul, tâmpit, orb şi lipsit de orice idee apasă ca un munte 
asupra cugetului poporului român, fără să-i aducă nici un folos, îngroşând tot mereu 
întunericul care-l cuprinse, în loc de a-l împrăştia".% 

În acest context trebuie să privim preocuparea papalității de ţinuturile româneşti. Legăturile noastre 
bisericeşti directe cu Bizanțul, înainte de secolul al XIV-lea, sunt simple fabulațţii prin care încearcă să 
se documenteze că Ortodoxia românească este rezultatul unei acţiuni nemijlocite a Bisericii bizantine 
constantinopolitane asupra populaţiei daco-romane din spaţiul nord-dunărean, inclusiv Transilvania. 
Biserica Bizanțului, de origine şi limbă greacă, dacă ar fi acţionat direct, ne-ar fi impus de la început ca 
limbă liturgică limba greacă, cum o va face în principate mai târziu, dar numai după ce domnii români 
vor lua legăturile cu patriarhia constantinopolitană, îndeosebi sub fanarioți. 

După slăbirea teroarei bulgăreşti şi statornicirea ungurilor, după primele dibuiri între ritul bizantin şi 
cel catolic în acesta din urmă, apar pe cuprinsul Transilvaniei şi Banatului primele episcopii de rit latin: 
la Cenad (Morisena), Oradea şi cea a Transilvaniei cu reşedinţa la Alba lulia. "În perioada de 
organizare a diecezelor amintite era considerată ca aparținând acestora, şi populația română 
găsită de unguri la venirea lor în Transilvania. Numai în felul acesta se poate explica 
organizarea a trei dieceze, căci întreaga populaţie maghiară în această perioadă, chiar după 
constatările istoricilor unguri, nu se putea ridica decât abia la 200.000 de suflete. Dacă acesta 
era numărul total al ungurilor, al acelora ce vor fi venit în Transilvania nu se putea ridica la mai 
mult de câteva zeci de mii de oameni, nici aceştia toţi creştini, nu era nevoie de înfiinţare a trei 
dieceze, una singură fiind prea mult." 

Numărul scăzut al populaţiei ungureşti a determinat pe regii Ungariei să colonizeze Transilvania cu 
alte neamuri, care aveau misiunea militară de a apăra frontiera răsăriteană a ţării. Ca urmare, au fost 
colonizați secuii şi saşii şi, un al treilea grup, cavalerii teutoni, toate trei grupurile de religie catolică. 
Aceştia din urmă, aduşi în 1211, în urma descoperirii intenţiilor lor de independenţă, la 1225 au fost 
izgoniți de către regele Andrei al II-lea. 

Revenind asupra scrisorii din 1204 a regelui ungur Emeric, prin care îl informa pe papa Inocenţiu al 
Ill-lea despre existența "unor biserici cu călugări greci ajunse în stare de decadență din cauza 
episcopilor diecezani şi din cauza acelor greci înşişi”, pe temeiul acestei informări "papa 
vorbeşte în două rânduri despre o episcopie în aceste părți, pe care voia să o organizeze 
aparte de cea latină de Oradea, pe seama populaţiei de rit grecesc din acele părți, aşadar pe 
seama românilor şi care dorea să fie supusă direct Sfântului Scaun" "Însă, această episcopie 
de rit bizantin pe seama românilor din Transilvania, sub jurisdicţia directă a papei, nu s-a mai 
înființat, din cauza opoziţiei făcute de clerul maghiar, care avea tot interesul să nu ia fiinţă o 
asemenea organizaţie bisericească, în care caz ar fi pierdut veniturile de la populația nou 
înființatei episcopii". 

Aşadar, în secolul al XIII-lea, papa îşi reluase deja, în întreaga Transilvanie şi în Banat, jurisdicţia 
întreruptă de migraţia popoarelor eurasiatice, îndeosebi slavii, bulgarii şi avarii. Neglijarea din partea 
regilor unguri, precum şi a ierarhiei maghiare, a misiunii lor "apostolice", a problemelor Bisericii din 
Transilvania, amenințând şi ereziile ortodoxiei slavone sud-dunărene, care trecuse deja bogomilismul 
în nordul Dunării, determină Sf. Scaun să intervină direct. Pentru îmbunătăţirea situaţiei transilvane, 
mai ales după avântul de convertire la catolicism inițiat de marele papă Inocenţiu al III-lea (1198- 
1216), avânt urmat cu acelaşi zel de către Honoriu al Ill-lea (1216-1227) şi Grigore al IX-lea (1227- 
1241), unul dintre mijloacele folosite a fost trimiterea călugărilor misionari din cele două ordine 
religioase, dominican şi franciscan, primii făcându-şi apariţia în Transilvania prin anul 1221, iar ceilalţi 
ceva mai târziu. Călugării au desfăşurat o vie activitate şi au înființat convente, care au împânzit 
întreaga țară. Încă înaintea lor, mai activau în partea sud-estică a Transilvaniei călugării cisterciti, cu 
sediul în mănăstirea Cârța din Țara Făgăraşului, iar în centru activau benedictinii. Papa Grigore al IX- 
lea a reluat iniţiativa de la 1204 a Papei Inocenţiu al II-lea şi a cerut Regelui Bela al IV-lea (1235- 
1270) să instituie, pentru românii din regatul său, un episcop catolic, deprins cu obiceiurile şi limba lor, 
înzestrat cu venituri suficiente,care să fie, conform hotărîrii sinodului de la Lateran, în 1215, vicar al 
episcopului de Milcovia.* Dar aceleaşi cauze care au împiedicat înfiinţarea episcopiei româneşti la 
1204, au readus şi de data aceasta în scenă opoziţia ierarhiei maghiare, care nu a renunţat la 
privilegiile obținute din exploatarea românilor. Pe de altă parte, ofensiva catolică a fost întreruptă de 

invazia tătarilor din 1241, care a prefăcut în ruine întreg regatul Ungariei, nimicind şi Cumania, şi 
episcopia Milcovei.* În urma distrugerilor lăsate de tătari, Biserica Transilvaniei se va reface tot mai 
greu. Pentru atragerea puterii laice să colaboreze cu cea bisericească, Papa loan al XXII-lea (1316- 
1334) adresează, pe la anul 1328, o scrisoare voievodului Transilvaniei - Toma şi comitetului de 
Braşov - Solomon, cerându-le să acorde tot sprijinul pentru reorganizarea Bisericii şi pentru 
propovăduirea catolicismului la toți locuitorii. Din scrisoare se vede iarăşi opoziţia ierarhiei maghiare, 
identificată cu statul expansionist şi cu structurile medievale ale acestuia, că a pus asupra 
credincioşilor români sarcini iobăgeşti extrem de grele şi, de aceea, sesizat, papa cere şi o "tratare 
mai blândă, ca nu cumva să se întoarcă de la legea cea nouă şi să nu scoată de la aceştia 
dijmele întregi cu rigurozitate”.* La 1348, Papa Clemente al VI-lea (1342-1352) scrie şi el scrisori 
de îndemn, în acelaşi scop, atât episcopului catolic de Oradea, cât şi mai multor principi şi voievozi 
români. Datorită acestei acțiuni se va reorganiza şi episcopia Milcovei din Moldova de sud-vest. La 
1374 s-a pus problema înfiinţării episcopiei catolice de Severin, care ia ființă la 1380, aderând un 
număr mare de români la catolicism. Această episcopie va dăinui, cu unele întreruperi, până în secolul 
al XV-lea, perioadă în care a încetat activitatea horepiscopilor bulgaro-sârbi de la Mehadia. 

În Țara Românescă, sub Radu | (1377-1383), la 1381 a luat fiinţă episcopia catolică de Argeş cu 
întâiul episcop Nicolae Antoni, urmat de alţi trei episopi până la sfârşitul secolului al XIV-lea. Că 
această episcopie nu se limita numai la străini, cum trag concluzia unii istorici, o dovedeşte însăşi 
situaţia întâiului mitropolit ortodox al Ungro-Vlahiei, lachint, adus la 1359 de domnitorul Nicolae 
Alexandru Basarab, cu aprobarea patriarhului din Constantinopol, de la Vicina, din Dobrogea. Instalat 
la Argeş, după unii istorici la Câmpulung, lachint ar fi refuzat să participe la un sinod patriarhal la 
Constantinopol, pe motivul că e prea bătrân pentru o atare călătorie. Patriarhul aflând, însă, că motivul 
real ar fi altul, anume că mitropolitul "este călcător şi disprețuitor al legii ortodoxe şi aplicat spre 
catolicism”. a trimis în Ţara Românească pe Daniil Critopulos, avocat al patriarhiei, să ancheteze 
cazul. Rezultatul anchetei a fost că în locul lui lachint a fost numit chiar grecul Daniil Critopulos. Dar, 
pentru a nu-i nemulţumi pe credincioşi şi clerul autohton, care ţineau la Ischint, s-a convenit să 
împartă mitropolia în două, Daniil luând partea de apus, dinspre Severin, lachint rămânând cu cea de 
răsărit. Că acţiunea de reconciliere a românilor din Muntenia cu Sediul Apostolic al Romei luase un 
deosebit avânt în timpul mitropolitului Iachint recunoaşte şi istoriografia ortodoxă, însă interpretată 
tendențios: "În ce priveşte motivele înființării (împărţirii mitropoliei Ungro-Vlahiei .n.n.) trebuie să 
avem în vedere în primul rând acţiunea prozelită catolică a  franciscanilor în Tara 
Românească şi părţile Vidinului, ocupat de regatul feudal maghiar, între anii 1365-1369, acţiune 
pornită de Papa Urban al V-lea".* Întărirea catolicismului în această perioadă a avut loc şi în sudul 
Dunării, unde erau încă multe elemente daco-romane supuse deznaţionalizării slavo-bulgare. 
Mitropolitul Daniil al Vidinului, rămas fără scaun, a fugit în Țara Românească. Opţiunea făcută de 
Nicolae Alexandru Basarab la 1359, prin care a solicitat de la Constantinopol mitropolit, pare a nu fi 
fost definitivă. "În 1390 patriarhul grecesc, adresându-se lui Mircea, voievodul Munteniei, îi 
vorbeşte de «arhiepiscopul vostru de la Ohrida». Pe cât se vede, Muntenia se întorsese de 
curând, iarăşi la vechea ei ascultare de scaunul Ohridei, după ce stătuse dezbinată câtva timp, 
trecând sub cel de Constantinopol”. 

După expulzarea cavalerilor teutoni, prin grija fraților predicatori şi aprobarea Papei Grigore al IX- 
lea (1227-1241), a luat ființă episcopia Cumaniei, în sudul Moldovei, subordonată direct Sfântului 
Scaun Apostolic. Primul episcop a fost Teodoric. Sfârşitul acestui episcopat l-a adus invazia tătarilor 
(1241), care au pustiit totul şi au ars catedrala. Încercarea regelui ungur Bela al IV-lea de a redobândi 
ținuturile pierdute prin colonizarea cavalerilor ioaniți în Cumania n-a izbutit. Totuşi, călugării 
dominicani nu şi-au pierdut nădejdea şi încearcă să recâştige ei aceste teritorii, acum alipindu-se lor şi 
franciscanii, după cum se vede din bula Papei Grigore al IX-lea din 1 iunie 1239, reîntărită şi adăugită 
de Inocenţiu al IV-lea (1243-1254), dându-li-se împuternicire "să convertească şi să boteze, să 
administreze Sfintele Taine în teritoriile aflate în afara suzeranității Scaunului papal”, printre 
care este citată şi Cumania.% Repetatele încercări ale Sfintului Scaun de a completa scaunul 
eparhial al Milcovei, între anii 1279-1371, cu un episcop care să rezideze în eparhie, n-au dat rezultat. 
Lipsită de episcop, eparhia Milcovei a rămas numai în seama preoţilor unguri. Purtarea acestora fiind 
neomenoasă, plângerile împotriva lor au ajuns până la papa, arătându-i-se acestuia că e nevoie de un 

episcop care să cunoască limba şi obiceiurile credincioşilor. Astfel, papa Urban al V-lea a fost informat 
că "o parte din neamul mare al valahilor trăiesc la hotarele dinspre tătari ale Ungariei şi au 
îmbrăţişat catolicismul şi că s-ar putea converti uşor şi alții dacă li s-ar ridica o biserică 
episcopală, iar ei ar dobândi un episcop propriu, deoarece nu sunt mulţumiţi cu preoții 
unguri".* Despre acest lucru scrie, la 13 octombrie 1374, urmaşul lui Urban al V-lea, Papa Grigore al 
XI-lea, atât Regelui Ludovic cât şi arhiepiscopilor de Strigoniu şi Kalocsa, cerându-le să cerceteze 
plângerile şi propune, dacă e posibil, să fie numit episcop Antonio de Spoleto, care cunoaşte limba 
românilor, "qui linguam dicte natione (Valachorum) scire". Dar nici de data aceasta cei doi 
arhiepiscopi n-au dat urmare dispoziţiilor papale. Aşezarea unui episcop român, sau ştiutor de limba 
română, a rămas o simplă dorință papală, propunerea Sfântului Scaun fiind - a câta oară? - eludată de 
ierarhia maghiară, şi acum ca şi la 1234 când s-a cerut episcop vicar pentru români. Înainte de 
scrisoarea Papei Grigore al XI-lea, de la 1730 a îmbrăţişat catolicismul voievodului Moldovei Laţcu 
(1365-1375) şi a luat ființă la Siret o nouă episcopie catolică, la care a fost numit Andrei Vasile de 
Cracovia. Siretul avea o frumoasă tradiţie catolică încă dinainte de "descălecat", existând acolo o 
mănăstire franciscană, în care erau înmormântați doi călugări, Blaj şi Marcu, martirizaţi de tătari. 

Dacă Milcovia ar fi primit un episcop autohton de rit oriental sau cel puţin unul care ştia româneşte, 
aşa cum a cerut Sfântul Scaun, iar la Siret să fi fost, la fel, aşezat un ierarh autohton, sau cel puţin un 
vicar pentru credincioşii de rit oriental, conform celor stabilite în sinodul din Lateran la 1215, voievozii 
muşatini, urmaşii lui Laţcu, nu mai aveau motiv să se adreseze, pe la 1392, patriarhului din 
Constantinopol pentru a le recunoaşte ca mitropolit pe Iosif, român de origine, recunoaştere căreia 
patriarhul bizantin i s-a opus, ţinând cu tot dinadinsul să le trimită un grec, abia pe la 1401, sub 
Alexandru cel Bun, luând sfârşit litigiul cu patriarhia, recunoscându-l pe Iosif. 

Nereuşita acțiunii lui Laţcu Vodă de a lega Moldova cu Sediul Apostolic al Romei, pe lângă toată 
conjunctura favorabilă, se datorează în primul rând faptului că n-a stăruit să fie numit la Siret un ierarh 
autohton, sau cel puţin care vorbea româneşte - cum au cerut papii pentru episcopia Milcovei-, 
credincioşii păstrându-şi în continuare ritul bizantin. Ori, Laţcu, aderent al "ideii greşite de a face din 
moldoveni nişte latini, de a le impune un cler străin" nu i-a atras pe români. "Dacă atunci s-ar fi 
lăsat poporului ritul său şi dacă s-ar fi câştigat spre unire clerul ţării, în fine s-ar fi dat 
poporului primul episcop de rit grecesc, atunci ar fi reuşit marea operă, iar istoria românilor ar 
fi cu totul alta cum este de fapt".* Pe de altă parte, Episcopul Andrei a fost şi el, ca şi ceilalţi ierarhi 
ai timpului, provenit din marea boierime poloneză, vlăstarul unei familii cu moşii întinse, fost secretar 
al episcopului Cracoviei, preferând să ducă o viaţă nobiliară în Polonia şi nu una de apostol sărac la 
Siret. Nici ceilalți episopi, urmaşii lui Andrei de Cracovia, loan Sartorius, Ştefan Martini, Nicolae 
Venatoris etc. La episcopia Siretului nu s-au prezentat la reşedinţă, însă titlul de episcop al Siretului îl 
vom întâlni până în secolul al XVII-lea, când Papa Paul al V-lea (1605-1621) numeşte la Kulm 
(Königsberg) un episcop auxiliar, pe Abraham Siladechowski, la titlul eparhiei de Siret, deja dispărute. 

Baia, fostă şi ea capitală a Moldovei, este un vechi centru săsesc, întemeiat în secolul al XIII-lea de 
colonişti veniți de la Bistriţa şi Rodna pentru lucru la mine.* Fără îndoială, Baia este cel mai vechi 
oraş pe care-l cunoaştem în Moldova.'% Saşii i-au zis "Moldova" după râul din apropiere, iar mai 
târziu, pe la 1526, "Moldovbanya”. Negustorii au zidit în oraş o biserică mare. Mai era acolo şi o 
mănăstire franciscană, zidită, probabil, în anul 1337 de către Margareta Muşata. Aici îşi va avea sediul 
custodele vicariatului franciscanilor din asociaţia misionarilor ambulanți "frații peregrini". 

Prin tratativele voievozilor muşatini, Petru, Roman şi Ştefan, cu polonii, se formează o tradiţie pe 
care a urmat-o şi Alexandru cel Bun. Legăturile de rubedenie începute de Petru Muşat, Alexandru cel 
Bun le întăreşte cu căsătoriile lui însuşi, mai întâi cu Ana şi apoi cu Ringala, două catolice practicante, 
verişoare ale regelui polon Vladislau Jagello. Aşa că nu este de mirare că în 1402 voievodul 
recunoaşte de suzeran pe regele Vladislau. În 1407 puterea lui Alexandru cel Bun se întinde paşnică 
peste toți feudalii Moldovei şi noul stat moldovean se înfăţişează autoritar în fața străinilor. În 1411 se 
reînnoişte tratatul de prietenie. În acelaşi timp, curentul de unire religioasă, lansat de Apusul catolic, 
se întețeşte tot mai mult, iar unul din motivele de căpetenie pentru înființarea episcopiei de la Baia a 
fost, neîndoios, împrejurarea că s-ar putea contribui la răspândirea ideii unirii bisericeşti, în Biserica 
ortodoxă din Moldova.*2 În acest context, regele polon cere papei loan al XXIII-lea, în 1413, 
înfiinţarea unei noi episcopii catolice, în oraşul Baia şi trimite la sinodul din Constanţa (Elveţia), în 

1415 o solie şi cere sinodului să se ocupe de problema unirii Bisericii din Moldova. În acelaşi an, 
regele, împreună cu regina Ana de Cilli, se întâlneşte cu Alexandru cel Bun la Snyatin, unde voievodul 
moldovean veni şi el cu soția, în fruntea unei numeroase solii de boieri. Au fost prezenţi acolo şi soli 
din Constantinopol, trimişi de împărat şi patriarh. În urma acestei întâlniri, Witold, regele Lituaniei şi 
vărul regelui polon, trimite şi el la sinod o solie, în frunte cu Grigore Țamblac, mitropolitul Kievului, cu 
delegaţia de a reprezenta şi țările româneşti, care aveau deja la sinod un delegat mirean, pe nume 
Chirilă. Grigore Țamblac soseşte la Constanţa în 19 februarie 1418, însoțit de delegaţi a 18 oraşe 
româneşti. După întâlnirea regelui polon cu domnitorul român la Snyatin, a fost numit cel dintâi 
episcop la Baia, polonezul loan Ryza, fost superior al ramurii dominicane a vicariatului misionarilor 
ambulanți. În timpul păstoririi sale a avut loc divorțul dintre Alexandru cel Bun şi soția sa Ringala, fapt 
care a zdruncinat prietenia voievodului moldovean cu polonii. Intervenind asemenea fapte, episcopul 
loan Ryza a stat şi el mult timp departe de scaunul eparhial de la Baia. Greutăţi i-au creat şi i-au 
complicat situaţia şi unii dintre călugări, infestaţi de erezia husită, sau care s-au dedat în mănăstiri la 
dezordini şi la o viaţă decadentă, necesitând, uneori, evacuarea lor prin apel la forța publică. Pe de 
altă parte, n-a fost sinceră nici alianţa polono-moldavă, dovadă întâlnirea secretă din 1412 dintre regii 
polon şi ungur, care au plănuit împărțirea Moldovei.1% Episcopul Ryza a încetat din viaţă în 1438. A 
fost urmat de Petru Czipser, Dionisie Ujlak, loan Capistrano, ocupați cu toţii în alte părți, nerezistând 
în scaun. În urma războiului moldavo-maghiar din 1467 dintre Ştefan cel Mare şi Matei Corvin, peste 
Baia s-a abătut pustiirea, iar locuitorii s-au împrăştiat în toate părţile. Episcopul de atunci, loan 
Kaminez, polon şi el, era de mult retras între străini. 


Câteva concluzii 


Ortodoxia românească ţine cu orice preţ să ne dovedească, împotriva adevărului istoric, originea ei 
bizantină, ca rezultantă a unei acţiuni nemijlocite a Bisericii constantinopolitane asupra celei daco- 
romane din Dacia Traiană, de dragul căreia încearcă să conteste, în baza unor argumente fragile, 
până şi evanghelizarea făcută pe pământul nostru de Sfântul Niceta de Remesiana, apostolul 
românilor.'% Or, în realitate, bizantinismul Bisericii româneşti provine prin mijlocirea Bisericii slavo- 
bulgare, care ne-a înlocuit ritul propriu şi limba latină cu slavona. 

- Mănăstirile considerate ortodoxe şi româneşti n-au fost instituţii organizate - cu excepţia câtorva - 
şi au fost prea puţin româneşti. În majoritatea lor erau "mici schituri, locuite de câte 2-3 călugări 
fără nici o cultură, care trăiau de obicei din cerşit. Aşezământul mănăstiresc se compunea din 
1-2 odăițe mici, în majoritatea cazurilor în regiuni muntoase şi păduroase, cele mai multe dintre 
ele neavând nici un călugăr preot. Rolul lor în viaţa culturală, socială a populației, cu excepția 
câtorva, a fost cu totul nul... Lipsite de o conducere şi o organizaţie centrală, trăindu-şi fiecare 
din ele viaţa dezolată şi izolată, mănăstirile nu au însemnat nimic." 

- Episcopiile ortodoxe din această perioadă nu au fost instituţii organizate până la opţiunile 
voievozilor români pentru ierarhia bizantină: 1359 în Țara Românească, 1401 în Moldova şi 1391 
stavropighia de la Peri din Maramureş. Înainte rezidau în mănăstiri câte un călugăr cu darul arhieriei: 
"Vor fi venit călugări eremiti (alungaţi sau detronaţi pentru oarecare greşeli), care se aşezau 
printre români în vreun schit sau mănăstire de lemn de unde îşi exercitau drepturile vlădiceşti 
peste cei care îi cercetau pentru mângâiere, în văi şi păduri”.'% Aceşti horepiscopi hirotoneau, 
contra plată, fără nici un discernământ, după cum se târguiau cu candidaţii la preoție. Aşa se explică 
existenţa într-un sat cu câteva suflete a câte trei-patru, ba chiar cinci până la zece preoți. 

- Toate bunele intenţii şi strădaniile papalității de a consolida catolicismul între români, atât în 
Transilvania şi Banat cât şi în Principatele române s-au lovit de rezistenţa ierarhiei maghiare şi polone. 
Aceşti ierarhi, bazaţi pe multe şi mari privilegii sociale şi politice, identificaţi cu structurile medievale 
ale statelor respective, originari - după obiceiul timpului - din familii nobile, proprietari de moşii întinse, 
n-au dat curs dispozițiilor repetate ale Sfântului Scaun de a se prezenta şi a rezida în centrele 
episcopale, în mijlocul credincioşilor unde li se cerea apostolat, ci au preferat o viață mai comodă şi 
mai fără griji în ţinuturile natale, dar, în acelaşi timp, n-au renunţat la titlurile şi onorurile ce li se 
acordau la numirea într-un scaun episcopal, pe care totuşi refuzau să-l onoreze cu prezenţa. 

- Nu mai puţin vinovate rămân, în faţa istoriei, ierarhiile superioare, conducerile bisericeşti maghiare 
şi polone, pentru neîndeplinirea obligaţiilor izvorîte din hotărîrea sinodului din Lateran (1215), de a 
numi, pentru românii care au îmbrăţişat catolicismul, câte un episcop vicar autohton, sau cel puţin 
care ar fi cunoscut limba română, precum şi neglijarea pregătirii clerului autohton, a preoțimii, 
recurgând la preoţi străini care, pe lângă faptul că nu vorbeau româneşte, se mai şi purtau neomenos 
cu credincioşii români, fapte ce au determinat intevenţiile Romei, care, deşi stăruitoare în fața unei 
ierarhii şovine, n-au depăşit glasul celui ce strigă în pustie. 

- Episcopiile catolice înființate pe teritoriile locuite de români n-au fost numai creaţii la titlul "in 
partibus infidelium", ci pentru păstorirea faptică a credincioşilor catolici din acele locuri, între care şi 
mulţi români. Dovada existenţei lor sunt plângerile adresate Sfântului Scaun şi cererile de a interveni 
în favoarea lor, pentru a fi trataţi mai omenos de către preoții străini "care nu le cunoşteau limba şi 
obiceiurile”. Pentru ei, papii cer ierarhiilor superioare maghiare şi polone să le dea episcopi 
autohtoni, arhierei, vicari sau cel puţin dintre cei care “ştiu” româneşte. Ceea ce a dus la "risipirea 
turmei” a fost ocuparea scaunelor episcopale de către ierarhi care au refuzat apostolatul. Lor şi 
ierarhiei lor conducătoare le revine răspunderea că episcopiile existente au devenit cu timpul noțiuni 
goale de conținut şi simple titluri pentru episcopi, fără beneficii. 

- După marea schismă, între cele două mari ramuri ale Bisericii creştine, răsăriteană şi apuseană, a 
luat naştere o adevărată competiție pentru apropierea credincioşilor români. Hotărîrile definitive le-au 
luat, însă, domnitorii, voievozii, care au înclinat când într-o parte, când în alta, după cum le dictau 
interesele politice. 

Prea puţin au contat părerile credincioşilor. Ei au rămas, în fond, neschimbaţi, aceeaşi până azi, cu 
aceeaşi credință străbună, nealterată de discuţiile teologice speculative, cărora, pe de o parte, nu le- 
au dat importanţă, iar pe de alta, depăşeau puterea lor de înțelegere. Dar, din păcate, ceea ce a prins 
în sufletele unora dintre ei este fobia, ura antilatină, propagată de clerul bulgaro-bizantin, mai târziu 
grec, pentru a-şi promova interesele lor, mai mult materiale decât spirituale, profitând de prea puţinele 
cunoştinţe istorice ale poporului de rând, creând din latinitate un duşman de moarte al românilor, deşi 
românii înşişi nu sunt altceva decât latini prin excelenţă. 

CAPITOLUL VII 


SINODUL DE LA FERRARA - FLORENȚA 
ŞI ROMANII (1438-1439) 


Împăratul bizantin Manuil II (1391-1425) îi spune, pe patul de moarte, fiului şi moştenitorului său la 
tron, loan VIII Paleologul, în prezenţa generalului Phrantzes, care ne-a şi păstrat aceste cuvinte: "Fiul 
meu, noi, cunoscând bine sentimentele necredincioşilor (musulmani n.n.), ştim că ceea ce-i 
tulbură mai mult este spaima că vom ajunge vreodată la unire cu creştinii din Apus. Dacă 
această unire s-ar realiza, necredincioşii s-ar aştepta la toate relele pe care li le-ar face 
apusenii lucrând în favoarea noastră. De aceea, fii totodeauna cu gândul la un sinod de unire, 
pregăteşte-l mai ales când vrei să-i sperii pe necredincioşi, dar nu întreprinde nimic pentru a-L 
face să izbutească (sinodul) căci, aşa cum îi cunosc, ai noştri sunt incapabili de a ajunge la 
unire, la bună înțelegere, la pace şi armonie cu occidentalii. Mai mult, ei ar vrea ca aceia să 
adopte toate obiceiurile noastre vechi, ceea ce este cu neputinţă şi eu mă tem că între ei şi noi 
va urma o despărțire şi mai gravă". Aceste cuvinte ale împăratului muribund s-au dovedit a fi cu 
adevărat profetice. Pe lângă toate încercările de unire, inițiate atât din Răsărit cât şi din Apus, lipsa de 
sinceritate a celor mai mulţi dintre participanţii orientali, cu deosebire a grecilor, a fost totdeauna 
notorie şi, în loc de a ameliora şi atenua discrepanţa creată între cele două mari ramuri ale Bisericii 
creştine prin marea schismă de la 1054, a adâncit-o şi mai mult. Pentru orientali, unirea nu a fost o 
preocupare a Bisericii (ne referim cu deosebire la cei din Imperiul bizantin, la greci). Dacă au participat 
şi ei la diferitele întâlniri dintre Apus şi Răsărit şi la discuţiile pentru unire, au făcut-o mai mult din 
servilism faţă de cezar, autocratul fiind conducătorul de fapt al Bisericii orientale. Nu excludem, însă, 
excepţiile, fiindcă şi între greci s-au găsit oameni de bună credinţă care, o dată convinşi, au devenit 
apărători ai unificării, cu riscul propriei lor vieți. 

Înainte de sinodul de la Ferrara-Florenţa, până azi cel din urmă care a consfințit unitatea celor două 
Biserici, unitate care a durat însă atât de puţin, istoria consemnează mai multe încercări de unificare, 
iniţiate fie din Apus, prin papalitate, fie din Răsărit, unde împărații vedeau în fața unităţii bisericeşti 
singura posibilitate de salvare a imperiului ce pierdea teren, de la o zi la alta, în faţa amenințării 
musulmane. 

În 1078, la mai puţin de un sfert de veac de la schismă, papa Grigore al VII-lea a încercat să refacă 
legăturile păcii cu Bizanțul. Dar, străduinţele sale, ca şi ale împăratului bizantin Mihai VII Ducas 
Parapinakes (1071-1078), au fost spulberate, în urma detronării acestuia de către Nechifor 
Botaniates.19%) 

La 1098, Papa Urban al II-lea (1088-1099) a convocat un sinod unionist la Bari, dar tratativele n-au 
dus la nici un rezultat. 19 

Pe vremea Papei Alexandru al Ill-lea (1159-1181), împăratul bizantin, Manuel Comnen (1143- 
1181), a propus unirea Bisericilor, cu condiţia ca papa să-l recunoască pe el de unic împărat al 
Apusului şi Răsăritului, cu înlăturareaa împăratului romano-german, creația papei Leon al III-lea (795- 
816), la anul 800, cu încoronarea lui Carol cel Mare. Pretenţia împăratului neputând fi acceptată de 
Roma, unirea a eşuat. 

Vrednică de semnalat este trecerea la catolicism a împăratului româno-bulgar, lonită Caloian 
(1197-1207), cu întregul său imperiu. Însă, cruciada a IV-a, condusă de Balduin de Flandra, precum şi 
asasinarea lui loniţă în 1207, au cauzat, nu după multă vreme, revenirea bulgaro-valahilor în sfera de 
influenţă a Bisericii răsăritene, când - la 1234 - Bizanțul a confirmat împăratului Asan al II-lea (1218- 
1241) aceeaşi autonomie bisericească, cu primat, ce o obținuse şi Ioniță de la papa Inocenţiu al IIl- 
lea.119 

Pe vremea papei Inocenţiu al IV-lea (1243-1254), după lungi şi laborioase tratative, era să se 
realizeze unirea în condițiuni multumitoare pentru ambele părți, dar moartea papei şi a împăratului 
loan Vatatzes (1222-1255), întâmplate aproape la aceeaşi dată, a făcut să se spulbere un frumos 
ideal.” 


[39] 


Mult mai mult s-a aşteptat de la sinodul al XIV-lea ecumenic, ţinut la Lyon la 1274, pe vremea 
Papei Grigore al X-lea (1271-1276), la care, printre alţii, au participat doi titani ai Bisericii, Sf. Toma de 
Aquino şi Sf. Bonaventura. După dezbateri, orientalii, în frunte cu împăratul Mihai VIII Paleologul 
(1261-1282), au semnat unirea cu acceptarea dogmelor Filioque, Purgatoriul şi primatul papal. De 
data aceasta cauza unionistă a fost susținută, cu riscul propriei sale vieţi, de către patriarhul loan 
Beccos. Dar s-a năruit curând, mai ales din cauza surorii împăratului, călugărița Eudochia şi a 
călugărilor, care-i urau pe latini de moarte. Nu avem cunoştinţă ca la acest sinod să fi participat vreo 
delegație a Bisericii româneşti. 

O altă încercare de a restabili unitatea Bisericii este cea a călugărului grec Varlaam de Seminara, 
originar din Calabria bizantină, călugăr la Constantinopol şi mare oponent al lui Grigore Palama şi al 
palamismului, devenit episcop de Cerace, în Calabria (1342-1348). Acesta, la 1339, a pledat cu multă 
căldură în fața papei Benedict al XII-lea (1334-1342) şi a cardinalilor, la Avignon, marea cauză a unirii, 
cerând ajutor împotriva turcilor şi sinod ecumenic pentru a o discuta, dar Curia papală i-a respins 
cererea, nevoind a supune unei discuţii dogme considerate definitive.'!2 

Sinodul de la Constanţa - Konstantz (1414-1418) - azi în Elveţia, la frontiera cu Germania - e 
convocat de papa loan al XXIII-lea cu întreitul scop de a trata causa fidei - ereziile lui Wicliff şi Huss - 
causa unionis - eliminarea schismei occidentale şi a celei orientale - şi causa reformationis - reformele 
interne ale Bisericii. La acest sinod a fost trimisă, după întâlnirea de la Snyatin din 1415 dintre regele 
Poloniei Vladislau Jagello şi domnitorul Alexandru cel Bun al Moldovei, o solie formată din delegații a 
18 oraşe româneşti, moldovene şi muntene, în frunte cu Grigore Țamblac, mitropolitul Kievului. 
Delegat mirean a fost Chirilă." Dar, sinodul, ocupându-se mai mult de lichidarea schismei apusene, 
depunând ca nelegitim pe însuşi papa loan al XXIII-lea care l-a convocat, n-a ajuns la rezultatele 
scontate. 

Până la reînceperea discuţiilor reluate, în zilele noastre, între Răsărit şi Apus, cel mai important 
sinod unionist, cu participarea masivă şi competentă a reprezentanţilor ambelor ramuri ale Bisericii 
creştine, catolică şi ortodoxă, rămâne cel de la Ferrara-Florenţa din anii 1438-1439. 

Împăratul Manuel al II-lea şi ierarhia bizantină duseseră mai dinainte tratative cu Papa Martin al V- 
lea (1417-1431), în vederea reconcilierii celor două Biserici. Tratativele au fost continuate atât cu 
următorul papă, Eugen al IV-lea (1431-1447), cât şi cu sinodul din Basel, convocat de papa Martin al 
V-lea, pentru a realiza unirea cu Răsăritul, dar neterminat din cauza decesului papei. Unii dintre 
principii apuseni voiau ca unirea să se înfăptuiască prin sinodul de la Basel, fără concursul noului 
papă, Eugen al IV-lea, căruia-i erau ostili, ba chiar au ales un antipapă, pe Amedeo, duce de Savoia 
sub numele de Felix al V-lea. Dar, bizantinii, în frunte cu împăratul loan al VIll-lea Paleologul, bine 
informaţi asupra stărilor din Apus, într-un sinod pregătitor ţinut în 1437 la Constantinopol, au hotărît să 
angajeze tratativele cu Papa Eugen al IV-lea, nu cu sinodul de la Basel. Papa s-a obligat să suporte 
toate cheltuielile de dus şi întors ale orientalilor şi întreţinerea întregii lor delegaţii pe timpul tratativelor, 
indiferent dacă acestea vor duce sau nu la unirea Bisericilor. Între delegaţii Bisericii răsăritene, în 
afară de împărat şi patriarhul losif II al Constantinopolului, au mai fost reprezentanţii celorlalte 
patriarhii orientale şi anume: patriarhul Alexandriei a fost reprezentat de Antonie, mitropolitul Heracleei 
şi de protosincelul constantinopolitan Grigore Mammas; patriarhul Antiohiei - de mitropoliţii Marcu 
Evghenikos al Efesului şi Izidor al Kievului, iar patriarhul lerusalimului - de Dionisie de Sardes. Au mai 
fost şi mulți mitropoliți şi episcopi, printre care şi Damian, mitropolitul Moldovei, însoţit de vicarul său, 
protopopul Constantin. Din delegaţia Moldovei mai făceau parte boierul Neagoe şi alţi cinci însoțitori. 
Împreună cu restul demnitarilor bisericeşti şi mulţi călugări, Orientul a prezentat o delegaţie de 700 
persoane. 

Sinodul a început la Ferrara. Primele tratative s-au referit la probleme de protocol privitoare la 
aşezarea tronului imperial în biserică şi a celor două delegaţii, la care împăratul ţinea atât de mult. 
Deschiderea festivă a avut loc în catedrala "Sfântul Gheorghe" la 8 aprilie 1438. Patriarhul losif, fiind 
bolnav, n-a participat la deschidere, dar a trimis o gramată redactată în greacă şi latină, prin care 
aproba participarea ierarhilor săi la sinodul pe care-l recunoaşte ecumenic. După gramată s-a citit în 
două limbi bula papei de convocare şi deschidere a sinodului. Lucrările au demarat greu, numai după 
ce împăratul a îngăduit delegaţiei orientale să abordeze, mai întâi neoficial, privat, discuţiile asupra 
Purgatoriului şi primatului sau rolului papei în guvernarea Bisericii. Discuţiile iniţiale s-au purtat într-o 

comisie compusă din câte zece greci şi zece latini. Dintre greci, cei mai importanţi au fost Marcu 
Evghenikos, mitropolitul Efesului, neînduplecat inamic al unirii, Visarion, mitropolitul Niceei, devenit 
după tratative fervent adept al unirii şi Silvestru Syropulos, arhidiacon şi mare ecleziarh, care ne-a 
lăsat în Memoriile sale un istoric al tratativelor. Purtătorii de cuvânt ai delegaţiei orientale au fost şi ei 
stabiliți de împărat, numai din Marcu al Efesului şi Visarion al Niceei. Dintre latini menţionăm pe 
cardinalul Giuliano Cesarini şi Capranica, Andrei Chrysoberges, arhiepiscop latin de Rodos, 
dominican, loan Torquemada, dominican şi el, şi Ambrosio Traversari, superiorul general al 
Camaldulenzilor. Din discuţiile purtate s-a putut constata de la început că, cu puţine excepții, 
reprezentanții Bisericii bizantine, departe de a fi fost stăpâniţi de spiritul înțelegerii şi de dorul împăcării 
frățeşti, au venit la sinod roşi de ranchiune şi prejudecăţi atavice, mai mult la cererea bazileului. Ei s- 
au născut, au crescut, au trăit şi au venit dintr-o lume în care atmosfera era foarte încărcată împotriva 
latinilor, "unde clerul în subordine atâța mulțimile împotriva Romei celei vechi, ținându-le în 
febră continuă şi favorizând această atmosferă de demență colectivă, care a contribuit şi ea la 
descompunerea generală”."'* Influențat de o asemenea atmosferă a dialogat cu Apusul mitropolitul 
Efesului. Discuţiile de la Ferrara despre Purgatoriu, purtate o lună şi jumătate, n-au dus la nici un 
rezultat. 

În vara anului 1438 s-a produs printre delegaţii orientali o agitaţie şi o nemulțumire, înfricoşându-se 
cu deosebire de ciuma ce bântuia la Ferrara şi care a făcut ravagii mai ales în delegaţia rusă, sosită la 
15 august 1438 în frunte cu Izidor, mitropolitul Kievului (circa 100 de persoane). Datorită acestui 
flagel, precum şi faptului că cei mai mulţi dintre principii şi suveranii sinodului de la Basel, aşteptaţi de 
împărat pentru a trata şi cu ei problema ajutoarelor împotriva turcilor, s-au întors către sinodul de la 
Ferrara şi papa Eugeniu al IV-lea, grecii au cerut împăratului să aprobe începutul oficial al discuţiilor 
teologice, pentru a depăşi caracterul privat de până atunci. S-a convenit să se ţină trei şedinţe publice 
pe săptămână, în sala mare a palatului ducal, unde îşi avea papa reşedinţa. Pentru orientali, purtătorii 
de cuvânt au rămas în continuare aceiaşi: Marcu Evghenikos al Efesului şi Visarion al Niceei. 
Delegaţia Romei a fost condusă de cardinalul Cesarini. A urmat la discuţie Filioque, atât ca dogmă, 
purcederea Sfântului Spirit şi de la Fiul, cât şi adaosul Filioque, la simbolul credinţei. După 
patrusprezece şedinţe ţinute la Ferrara asupra adausului Filioque, unii dintre delegaţii greci au rămas 
impresionați de argumentarea latinilor şi clătinaţi în convingerea lor tradiţională. Între aceştia, cei dintâi 
au fost: Visarion al Niceei, Izidor al Kievului şi chiar Gheorghe Scholarios, viitor patriarh (sub turci); 
acesta, însă, şi-a schimbat mai târziu convingerea, din mândrie şi interes, supărat că n-a fost şi el 
promovat cardinal cum fuseseră cei dintâi doi. Marcu din Efes a rămas exponentul permanent al 
opozanților. La 10 ianuarie 1439, în şedinţa publică ţinută în catedrala "Sfântu Gheorghe" din Ferrara, 
s-a citit decretul papei pentru transferarea sinodului la Florenţa. Aici au continuat discuțiile. Asupra 
purcederii Sfântului Duh s-au purtat - ca de altfel în toate problemele - discuţii foarte aprinse pro şi 
contra. În şedinţa a şasea, după un lung dialog între Marcu din Efes şi loan de Montenero, superiorul 
provincial al dominicanilor din Lombardia, unul dintre delegaţii latini, acesta a încheiat cu următoarea 
declaraţie: "D-voastră, grecii, se pare că aveți frică să primiţi învăţătura noastră, fiindcă credeţi 
că noi atribuim două cauze Sfântului Duh. Să nu vă fie teamă de aceasta. Biserica romană n-a 
greşit niciodată (în credinţă) şi nu greşeşte nici acum. Duhul Sfânt n-are decât o singură cauză. 
Tatăl este începutul Fiului şi al Duhului Sfânt, dar Fiul, având aceeaşi natură cu Tatăl, din cauza 
acestei naturi comune contribuie şi el la purcederea Duhului Sfânt, dar formează împreună cu 
Tatăl un singur principiu, o singură cauză a purcederii lui. Duhul Sfânt, deci, nu are două cauze 
ci numai una”.'' Această declarație care a produs o mare uşurare între greci a fost reluată, 
susținută şi dezvoltată în şedinţa următoare, de către acelaşi reprezentant apusean, cu argumente din 
Sfânta Scriptură şi din Sfinţii Părinţi răsăriteni şi apuseni, dând o replică argumentelor lui Marcu din 
Efes, care, din păcate, nu a mai participat la această şedinţă, nici el şi nici Anton al Heracleei, alt 
adversar înverşunat al latinilor şi al unităţii Bisericii, fiind opriţi de împărat pentru a nu se mai lungi 
discuţiile. În schimb, asupra argumentelor expuse şi a discuţiilor purtate, ne-au rămas aprecierile celor 
doi reprezentanţi de seamă ai grecilor, Visarion al Niceei şi Gheorghe Scholarios. Visarion conchide: 
"Latinii au produs nu numai texte ale Părinților apuseni, ci o sumedenie din Părinţii noştri 
răsăriteni, la care noi nu aveam nimic de răspuns decât că sunt alterate, falsificate de ei. Ei au 
produs pe Epifanie al nostru, care în mai multe rânduri a spus că Spiritul iese de la Tatăl şi de 

la Fiul. Textele sunt false, am răspuns. Ei ne-au citat textele lui Vasile către Eunomie, noi am 
răspuns: interpolate. Ei au adus mărturii pe Părinţii apuseni, noi, ca răspuns, aveam numai: 
falsificări. După mai multe zile de reflexii şi consfătuiri, noi nu găseam ce să le răspundem... 
cărți sau Părinţi care să fie în contrazicere cu ce spuneau ei (latinii) nu puteam produce, nu ne 
rămânea decât să tăcem".''* lată şi un fragment din cuvântul lui Gheorghe Scholarios, ţinut grecilor 
la Florenţa, despre nevoia de a salva Constantinopolul: "Latinii au combătut minunat pentru 
credinţa lor. Ei au adus mărturia celor şase Părinţi comuni ai Bisericii, dintre cei mai învățați şi 
mai sfinţi, cărora nimeni în lume nu li s-ar putea opune... Aceştia, în esenţă, spun acelaşi lucru, 
dacă li se consideră cuvintele cu spirit de adevăr şi de înțelepciune... Tot ce spuneau ei (latinii) 
era drept şi ca izvorit din Scriptură şi din Sfinţii Părinţi. Din partea noastră nu li s-a obiectat 
nimic la ce ei să nu fi răspuns cu înţelepciune, mărinimie şi adevăr; nici un sfânt nu li se opune 
în mod evident... Cine ar putea spune că latinii vreau să distrugă credinţa şi să corupă teologia 
Sfintei Treimi propusă de Sfinţii Părinţi? Ar fi ridicol a susține aşa ceva”.''” Marcu din Efes, însă, 
a rămas neclintit: "Cuvintele Părinților latini şi ale marilor învățători occidentali, care spun că 
Fiul e cauza Spiritului Sfânt, nu le voi recunoaşte niciodată, căci ele n-au fost traduse în limba 
noastră, nici n-au fost aprobate de sinoadele ecumenice; eu nu le admit şi presupun că ele 
sunt falsificate şi interpolate"”® (sublinierile ne aparţin). 

Discursurile lui Visarion al Niceei şi Gheorghe Scholarios, susținuți de Dorotei al Mitylenei, Izidor al 
Kievului şi alţii, au răzbit rezistența multor delegaţi orientali, determinându-i să adere la părerea 
latinilor, cea a Sfinţilor Părinţi latini şi greci, veneraţi de întreaga Biserică. Numai inimile lui Marcu din 
Efes şi Anton al Heracleei au rămas de piatră. 

Discuţiile privitoare la celelalte puncte de dezbinare s-au purtat, la fel, pe muchie de cuțit. Astfel, au 
fost reluate discuţiile privitoare la Purgatoriu, adausul Filioque la simbolul credinţei, la materia 
Euharistiei şi la epicleză. Până la sfârşit, grecii au recunoscut existența Purgatoriului ca loc 
intermediar, unde sufletele se curăţesc înainte de a fi primite în Rai, fără să precizeze dacă acolo 
suferă chinuri prin foc. Cu privire la adausul la simbolul credinţei a lui Filioque, deşi au admis dogma 
de purcedere a Duhului Sfânt şi de la Fiul, nu vor admite niciodată ca acest adaus să fie introdus în 
simbol. Recunosc, însă, că Biserica romană a avut motive speciale pentru adausul Filioque, cauzate 
de unele erezii ivite în Apus. Ca materie a Euharistiei s-au declarat că atât pâinea dospită, cât şi 
azima sunt materii valide, dar au cerut şi s-au hotărît să-şi urmeze fiecare tradiția de până acum. La 
epicleză n-au voit sub nici o formă să cedeze, dar latinii au dovedit că, până la Sfântul Vasile cel 
Mare, liturghiile apostolice şi ale Sfinţilor Părinţi s-au făcut fără epicleză. Dar, în sfârşit, s-a hotărît şi 
latinii s-au mulțumit cu o declaraţie solemnă, care să o facă grecii înainte de semnarea decretului final 
de unire şi să confirme astfel că, pentru prefacerea pâinii şi a vinului, sunt suficiente cuvintele 
Domnului: "Luaţi, mâncaţi, acesta este trupul Meu..." şi "Beţi dintru acesta toţi, acesta este 
sângele Meu...” 

După dezbateri furtunoase privitoare la primatul papal, în concluzie orientalii - grecii - au 
recunoscut în papa pe Supremul Pontif, Vicar al lui Hristos, păstorul şi învățătorul întregii turme a lui 
Hristos, care conduce şi guvernează Biserica lui Dumnezeu, însă fără a prejudicia privilegiile şi 
drepturile patriarhilor orientali a căror serie s-a stabilit astfel: al Constantinopolei al doilea, după papa, 
apoi al Alexandriei, Antiohiei şi lerusalimului. Din păcate, patriarhul losif al Constantinopolei, bolnav pe 
tot timpul tratativelor, la 10 iunie 1439 a încetat din viaţă, cu o lună înainte de închiderea sinodului, în 
comuniune cu Biserica Romei, unul dintre sincerii susţinători ai unirii. A fost înhumat în biserica "Santa 
Maria Novella" din Florenţa. 

Sinodul a luat sfârşit fără învingători şi fără învinşi. DECRETUL DE UNIRE din 6 iulie 1439 a 
consemnat acest atât de important act, care rămâne mărturie istorică şi dovada de netăgăduit că au 
existat oameni de bine în ambele Biserici, care s-au străduit să traducă în viaţă dorința Mântuitorului 
de a se realiza "o turmă şi un păstor”. 

Textul decretului a fost scris pe un pergament, în două coloane, la stânga în limba latină şi la 
dreapta în limba greacă. Sub textul latin a semnat papa, cardinalii şi întreaga delegaţie apuseană, în 
total 115 semnături ale latinilor. Sub textul grecesc a semnat împăratul: "Eu în Hristos Domnul, 
credinciosul împărat şi singurul domnitor al romanilor, Paleologul am subscris”, urmat de 
reprezentanţii celor patru patriarhate orientale, Constantinopol, Alexandria, Antiohia şi Ierusalim, 

arhiepiscopi, episcopi şi prelați inferiori. În locul al 13-lea după împărat a semnat, în limba greacă, 
"Smeritul mitropolit al Moldovlahiei şi reprezentant al celui de Sebaste, DAMIAN, mulţumit am 
subscris". În locul al 12-lea, între neepiscopi, a semnat, tot în limba greacă, "Protopopul 
CONSTANTIN şi vicar al celui de Moldovlahia, am subscris". 

Pe tot timpul cât delegaţia orientală ducea tratative cu Apusul, acasă nu înceta propaganda şi 
instigaţia antiunionistă, susținută, îndeosebi, de călugării greci, care antrenau întreaga masă de 
credincioşi împotriva unirii. Fratele mitropolitului Marcu din Efes, loan, plecat de la Florenţa înainte cu 
şase luni de încheierea lucrărilor sinodului, a răspândit la Constantinopol tot felul de ştiri alarmante. La 
întoarcerea spre casă, delegaţia orientală s-a oprit pe drum la Corfu, Methone şi Euboea, unde ierarhii 
greci au celebrat împreună cu latinii, fapt care a produs un mare scandal şi indignare între grecii 
localnici. Marcu din Efes şi Anton al Heracleei n-au stat nici ei cu mâinile în sân. Au boicotat pe noul 
patriarh Mitrofan II, ales la 2 mai 1440, în locul lui Iosif II, decedat la Florenţa. Enciclicei unioniste a 
noului patriarh îi răspunde Marcu din Efes printr-o contra-enciclică de mare influență asupra 
credincioşilor de rând şi a mulţimii de călugări, inculţi, habotnici şi infestaţi până la saturație de ură 
antilatină. Nici Gheorghe Scholarios şi nici cel de-al doilea patriarh unionist, Grigore Mammas, cu 
toate argumentele folosite, n-au reuşit să combată propaganda antiunionistă a lui Marcu din Efes, care 
considera şi pleda despre sine ca despre o victimă şi martir al adevărului. Încep să se lepede de unire 
şi unii dintre cei care au semnat-o la Florenţa, iar patriarhii Alexandriei, Antiohiei şi lerusalimului, într- 
un sinod ţinut la lerusalim la 1 aprilie 1443, condamnă şi ei unirea. Dar, cea mai crâncenă lovitură - 
deşi indirectă împotriva unirii - a fost înfrângerea creştinilor în 1444, la Varna, în faţa otomanilor, 
armatele creştine fiind conduse de românii loan Huniade şi Vlad Dracul, iar la 1448, a doua înfrângere 
a lui loan Huniade i-a produs împăratului loan VIII Paleologul o aşa mare supărare şi disperare că s-a 
stins din viață. A fost aşezat în mormânt fără slujbă religioasă, în gropnița imperială a mănăstirii 
Pantocrator din Constantinopol. În 1445 s-a lepădat de unire şi Gheorghe Scholarios, călugărit sub 
numele Ghenadie, supărat pe papa că nu l-a făcut şi pe el cardinal. El va fi întâiul patriarh 
constantinopolitan sub turci, dar cu preţul unei ruşinoase trădări. Izidor, mitropolitul Kievului, plecat din 
Florența, după sinod, spre patrie, ca legat apostolic pentru Lituania, Rusia şi Polonia, mergând la 
Moscova cu un mesaj al papei pentru ducele Vasile, a fost arestat şi abia a scăpat prin evadare şi s-a 
refugiat la Roma, unde papa l-a răsplatit cu pălăria de cardinal. "Aşa s-a năruit o operă clădită cu 
multă trudă, sacrificiu şi iubire de Biserică din cauza secularei uri şi antipatii a grecilor contra 
latinilor... "119% 

În Moldova se crease de mult timp o situaţie favorabilă răspândirii catolicismului. Înmulțirea 
credincioşilor catolici şi adeziunea unor personalități de seamă la catolicism, ca Laţcu Vodă, ca şi 
prețuirea Bisericii Romei din partea altor voievozi, ca Mugşatinii şi Alexandru cel Bun, au creat condiţii 
favorabile apariţiei şi menţinerii timp îndelungat a episcopiilor catolice de la Milcovia, Siret şi Baia. O 
atmosferă pro-catolică o probează, în continuare, în Moldova, scrisorile papei Eugen al IV-lea, 
adresate în 1436 mitropolitului Grigore, apoi participarea delegației la sinodul unionist de la Ferrara- 
Florenţa, precum şi păstrarea oficială, în Moldova, a unirii după sinod. 

Cele două scrisori adresate de papa lui Grigore, "mitropolitul Moldovlahiei", sunt datate din 10 şi 11 
martie 1436. Din ele este greu a fixa cu precizie data convertirii lui Grigore la Catolicism, căci întâia 
din scrisorile citate zice numai "în vremurile din urmă”, retroactis temporibus, iar în a doua, "nu de 
mult”, novissime; papa acordă mitropolitului puterile cele mai întinse pentru a uni cu Biserica romană 
pe "valahi, bulgari şi moldovlahi”, Valachos, Bulgaros et Moldovlachos care se găsesc în Ungaria 
şi la hotarele regatului. În acelaşi timp îi dă un salv-conduct spre a se putea duce liber în mai 
multe părți ale lumii pentru a răspândi credinţa catolică... Grigore dispare din istorie în 1436 
sau 1437 şi lasă urmaşului său, Damian, menirea să facă pregătirile mai apropiate pentru 
participarea la soborul de la Ferrara-Florenţa”.'» Despre mitropolitul Damian trebuie să reținem 
că, la Florenţa, a semnat decretul de unire al sinodului, adăugând după nume: "mulţumit am semnat". 
Am revenit asupra acestui post scriptum la semnătura mitropolitului Damian, fiindcă unii afirmă că ar fi 
semnat silit, fie de papa, fie de împărat, afirmaţie inexactă împotriva căreia pledează activitatea 
mitropolitului Moldovei de după sinod. Întors acasă a rămas în comuniune cu Roma până la sfârşitul 
vieţii. Semnătura lui Damian de pe hotărîrile sinodului din Constantinopol din 1450, care a respins 
unirea, semnătură ce ar fi fost depusă prin delegat - prin mijlocirea lui Macarie, episcopul Nicomediei - 

nu poate fi socotită ca probă concludentă, atâta timp cât actele numitului sinod sunt declarate de multi 
istorici false, impostură ulterioară în sprijinul anulării unirii."2 Foarte probabil că Damian murise înainte 
de 1450, prin 1446-1447. Este sigur că el a fost urmat în scaunul mitropolitan de la Suceava de către 
un alt mitropolit unionist, pe nume loachim. Dar, cum loachim este transferat de împăratul loan VIII 
Paleologul, la 15 noiembrie 1447, de la Agatopole (azi Athopol în Bulgaria) la mitropolia Moldovei, 
putem conchide că la acea dată Damian era mort şi, deci, semnătura lui pe actele sinodului separatist 
din 1450 de la Constantinopol, prin pretinsa delegaţie, e lipsită de orice valoare. 

Din păcate, pe timpul arhipăstoririi mitropolitului loachim, în urma fricţiunilor politice pentru 
ocuparea tronului Moldovei, problema religioasă fiind strâns legată de cea politică, biruind de data 
aceasta şi aici fracțiunea separatistă, loachim a trebuit să părăsească Moldova, căutând adăpost în 
Polonia, după cum reiese din cele două scrisori date din Cracovia şi datate doar "Sandomir 16 aprilie" 
fără a se menţiona anul, atribuite numitului cardinal Zbigniev Olesnicki, episcop de Cracovia (t 1455) 
şi adresate una papei şi alta Consistoriului cardinalilor din care rezultă că "kir Ioachim, episcop de 
Suceava în Moldova, fiind gonit din scaunul său împreună cu cei care, urmând învățăturilor 
sale, mărturisesc aceeaşi normă a credinţei adevărate... el a încercat cu bărbăţie să aducă 
popoarele încredințate orânduirii sale pe cărările ortodoxiei catolice, asigurându-le că pentru 
dânsele e nevoie de mântuire, de a rămâne credincioase unirii încheiate în soborul ecumenic 
de la Florenţa între Bisericile latină şi greacă şi că trebuie să recunoască de tribunal unic pe 
cel al succesorului lui Petru, care este în acelaşi timp şi vicarul lui Isus Hristos". În 
confirmarea pastoraţiei mitropolitului loachim la Suceava vorbesc şi scrierile rămase de la el: 
Enciclica scrisă în limba greacă, adresată "creştinilor unde s-ar afla, ierarhi, ieromonahi, 
egumeni, călugări, preoți şi tot blagoslovitul norod al Domnului”, semnată de mitropolitul 
Moldovlahiei Ioachim "prin care îndemna pe toți să primească şi să ajute cu dragoste 
creştinească pe cei fugiți din Constantinopol, în urma căderii acestuia sub turci (29 mai 1453)" 
şi un "canon la preacinstita adormire a Maicii Domnului cu însemnarea că este facerea 
smeritului mitropolit al Moldovlahiei loachim".'2 

Atât timp cât unioniştii s-au menţinut la Constantinopol, s-au menţinut şi în Moldova. Nu mult după 
depunerea şi alungarea patriarhului Grigore Mammas, urmând şi căderea Constantinopolului sub 
turci, a fost silit şi mitropolitul loachim să plece. A fost urmat de Teoctist, bulgar de neam, fost diacon 
al fanaticului Marcu din Efes, recomandat de Ohrida, îndoctrinat până în măduva oaselor de fobia 
antilatină. A venit în Moldova cu preoţi slavoni şi cu hotărîrea de a îngropa ultimele elemente de 
cultură romană, grafia latină, care a răzbit în unele locuri în lupta cu cirilicele introduse de slavo- 
bulgari în Biserică şi în cultura românească. Despre el spune Dimitrie Cantemir că, realizând timpul 
definitiv al slavonismului "prin acest zel prea mare şi fără timp, el s-a făcut primul urzitor al 
barbariei în care geme astăzi Moldova”. Cu toate acestea, până azi, adeziunea Bisericii 
româneşti din Moldova la hotărîrile sinodului unionist de la Florenţa, confirmată prin semnăturile 
mitropolitului Damian şi a vicarului său, protopopul Constantin, nu a fost revocată de vreun sinod local 
al Bisericii moldovene. Încercările unor istorici de a crea un asemenea sinod nu pot fi luate în 
considerare. 

CAPITOLUL VIII 


REFORMA RELIGIOASĂ 
ŞI ROMANII DIN TRANSILVANIA 


Înainte de 1517, data declanşării Reformei religioase de către Martin Luther, cele trei naţiuni 
privilegiate din Transilvania, ungurii, saşii şi secuii, au fost catolice. Rapida răspândire a Reformei 
între etniile acestea a favorizat-o sistemul medieval, pătruns cu putere în Biserică, cu episcopi cu altă 
vocaţie decât cea spirituală, pentru care eparhia era mai mult un sistem de venituri, mulţi dintre ei 
trăind foarte departe de eparhii, administrându-şi moşiile proprii, cu un cler de mir lipsit de pregătire şi 
în atârnare de stăpânii de pământ. Cu asemenea episcopi, unii dintre ei - ca şi clerul de mir - fără nici 
o pregătire teologică, ba chiar copii nevârstnici, numiţi sau înlăturați din slujbe de regii a căror interese 
politice aveau prioritate în fața celor ecleziastice, deci, cu o aşa ierarhie şi cu un astfel de cler nu a 
putut fi împiedicată decadenţa religioasă, una din cauzele împotriva cărora s-a ridicat Reforma. 

Cei dintâi dintre catolicii din Transilvania care au aderat la Reformă au fost saşii, însufleţiţi de ideile 
vijeliosului reformator german, Martin Luther, care-i îndemna la nesupunere față de ierarhia Bisericii 
Catolice, la disprețuirea Sfintelor Taine, a sărbătorilor, posturilor şi icoanelor şi la săvârşirea serviciilor 
religioase în limba lor proprie. Autoritatea bisericească a fost complet distrusă, oamenii 
nemairecunoscând instanțele bisericeşti ca până atunci, mergând cu toate cauzele lor înaintea 
instanţelor civile. 

Saşii au rămas statornici /uteranismului, pe când ungurii, deşi la început au aderat şi ei la 
luteranism, la scurt timp, sub influenţa acţiunii lui Petru Meliusz, parohul Debreţinului, au îmbrăţişat 
calvinismul, confesiune îmbrăţişată şi de Gáspár Heltai şi Francisc David. La început au fost 
consideraţi eretici şi persecutați, dar, prin hotărîrea dietei de la Turda din 1-11 iunie 1564, 
calvinismul a devenit religie oficială. Într-o altă sesiune a dietei ținută la Turda, la 10-17 mai 1566, s-a 
hotărât ca toţi catolicii să fie expulzați; apoi, o parte dintre unguri, în frunte cu David Francisc însuşi, a 
părăsit calvinismul şi a îmbrăţişat unitarianismul sau antitrinitarismul. 

Aşadar, pe ruinele vechii şi puternicei religii catolice, în Transilvania, în abia o jumătate de veac, s- 
au ridicat trei confesiuni protestante: luterană, calvină şi unitariană. 

Natiunea cea mai numeroasă, însă, cât toate cele trei la un loc, o formau românii. Cei dintâi care s- 
au îndreptat spre ei au fost saşii. Fără a folosi mijloace de constrângere, în 1544, saşii sibieni le-au 
dat Micul catehism luteran în limba română, pentru a înlocui limba slavonă din Biserică. Urmările au 
fost nule în sufletele foarte puţinilor cititori români cărora le-ar fi căzut catehismul în mână. De altfel, 
batjocorirea posturilor, a sărbătorilor, a cultului sfinților, suprimarea rugăciunilor pentru morţi nu au 
atras pe români, atât de legaţi de aceste forme ale cultului creştin. Peste câţiva ani o nouă încercare 
au făcut-o saşii braşoveni, prin judele Johan Benkner, care recomanda românilor cu mai multă 
insistenţă Reforma şi cu deosebire învăţarea Catehismului, mai întâi cel tipărit în 1544, după care a 
tipărit la 1559 el însuşi un Catehism românesc, în mare parte deosebit de cel sibian, mai bogat. Le-a 
tipărit şi alte cărţi de cult. Urmările au fost, ca şi ale celui de la Sibiu, cu totul neînsemnate. De aceea 
saşii, convinşi de zădărnicia unei astfel de încercări, au renunţat la convertirea românilor, iar 
tipografia, înfiinţată la Braşov cu ajutorul diaconului Coresi, au transformat-o într-o afacere comercială, 
punând-o la dispoziţia oricui putea plăti, tipărind cărţi româneşti şi slavone ortdoxe, cât şi din cele de 
propagandă calvină. 

Nu după multă vreme, acţiunea reformării bisericii româneşti din Transilvania a luat-o în mână 
stăpânirea, care era ungurească şi dispunea de cu totul altă autoritate decât se bucurau saşii. 
Majoritatea ungurilor din Transilvania erau calvini, religia calvină fiind îndeobşte numită "religie 
ungurească", spre deosebire de cea luterană care era considerată "religia saşilor”. Propaganda 
calvină a fost mult mai agresivă decât cea luterană. Agresivitatea calvină se vede din prima lor carte 
de propagandă pentru convertirea românilor, Tâlcul Evangheliilor şi anexa acesteia, Molitvenicul, 
tipărite în 1564 în aceeaşi tipografie condusă de Coresi. Cartea conţine pericopele evanghelice de 
peste an, urmate fiecare de tâlc sau învăţătura calvină, după care faptele bune nu ne pot mântui ci 
numai credința, sola fides justificat. " Cuvântul lui Dumnezeu este cheia împărăției cerurilor. Cine 

crede propăvăduitorulu, dezlegat şi iertat şi spăşit va fi, cine nu crede fi-va şi în cer legat, neiertat şi 
osândit". Credinţa adevărată trebuie căutată numai în Scriptură, căci "nu vine legea nici de la 
Ierusalim, nici de la Roma, nici din ţara grecească, nici nemțească, nici românească, nici 
leşească, nici de la moschicească, ci e lăsată şi locuită de la Isus Hristos”. Nu trebuie să ne 
rugăm sfinţilor fiindcă ei nu aud rugăciunea noastră, ci numai lui Isus Hristos. Cum nu ne pot ajuta 
nouă morții, nu le putem nici noi ajuta lor. Molitvenicul este traducerea românească, cu mici adaptări 
a Agendei calvineşti a lui Gáspár Heltai, tipărită la Cluj în 1551 în prima ediţie şi în 1559 în ediţia a 
doua. Destinația acesteia era să înlocuiască atât Molitvenicul ortodox cât şi Liturghierul, dând 
“purificate" ceremoniile Botezului, Cununiei, Euharistiei şi "tipicul" Liturghiei, Utreniei şi Vecerniei, 
precum şi "Cântece din psalmi şi din Evanghelie”. În prefață, "polojenie” - se dau sfaturi să se 
slujească româneşte, căci "şi Dumnezeu aşa au fost lăsat proorocilor să vorbească în limba cum 
înțeleg şi vorbesc oamenii”. Preotul când "nu înțelege au el au oamenii, grăieşte în vânt şi face 
păcat luând numele lui Dumnezeu în deşert”. De aceea "nu boscorodiţi că vă bate pe voi 
Dumnezeu!" 

Aceste scrieri au prevestit furtuna care se apropia amenințătoare. La 30 noiembrie 1566, dieta 
ținută la Sibiu hotărăşte "libertatea propovăduirii Evangheliei şi extirparea "idolatriei” cu 
deosebire dintre români " şi porunceşte "ca toţi care nu vreau să primească adevărul, episcop, 
preot sau călugăr, să fie scoşi din țară” şi să asculte numai de episcopul-superintendentul 
Gheorghe de Sângeorz "superintendent general al bisericilor româneşti”. Cu toate acestea, dieta 
ținută în anul următor la Turda se plânge că sunt mulţi care nu se supun episcopului numit de "Măria 
sa" şi ascultă de "popii vechi şi de rătăcirile lor”. 

Propaganda calvină îşi justifică "legitimitatea" prin deviza-slogan, popularizată în lumea reformaţilor 
"Cuius regio, eius religio" (ţ A cui e stăpânirea, a aceluia este religia). 

Celebrarea slujbei numai în româneşte, cum poruncea principele loan Sigismund (1540-1551 şi 
1556-1571) şi episcopul superintendent Gheorghe, rezident în Teiuş, însemna completa reformare a 
Bisericii româneşti, reducând slujba numai la citirea şi explicarea Evangheliei şi Apostolului, la Botez, 
împărtăşanie şi Cununie, administrate după ritualul Molitvenicului din 1564. 

Urmaşul lui Gheorghe de Sângeorz - mort în 1568 sau 1569 -, superintendentul Paul Tordasi, 
convoacă, în 1569, la Aiud pe toţi preoţii români pentru a reforma slujba Liturghiei, stabilind principiul 
general ca tot ce are temei în Scriptură să fie păstrat şi, în schimb, să fie eliminate toate adausurile, 
adică ceremoniile şi riturile ce se bazează pe tradiţia Sfinţilor Părinţi. 

Preoţii neascultători care slujesc "sârbeşte” să fie aspru pedepsiţi. La ordinul lui loan Sigismund, 
Paul Tordasi convoacă un sinod la Cluj pe data de 1 ianuarie 1570 fiindcă "preoții nu vestesc cu 
adevărat pe Hristos şi pentru că sunt mulți prooroci mincinoşi, care, spune episcopul, sunt 
preoții înşişi”. Atrage atenţia preoţilor că acei care vor lipsi de la sinod vor fi pedepsiţi "în vitele lor” 
ca să fie pildă şi altora. Participanţii la sobor vor trebui să aducă bani pentru Psaltire şi Liturghier. 
Tot pe timpul lui Paul Tordasi apare, între 1570-1573, o carte de Cântări bisericeşti cu litere latine, 
prea puţin cunoscute de clerul român, dar şi într-o limbă românească pocită care nu a atras pe nimeni. 
Din dieta ţinută la Turda la 21 aprilie 1577 aflăm că Paul Tordasi a încetat din viaţă şi că "multe sate 
româneşti luminate de Dumnezeu au părăsit credința grecească, ascultând cuvântul Domnului 
în limba proprie”. În locul superintendentului decedat i s-a dat clerului dreptul să-şi aleagă altul. A 
fost ales Mihai Tordasi, a cărui singură amintire ne-a rămas în prefața Paliei de la Orăştie din 1582. 

Cu toate măsurile atât de necruțătoare luate de principele loan Sigismund şi de dietă pentru 
"reformarea" Bisericii româneşti, roadele propagandei calvine au întârziat să dea rezultatele scontate, 
românii fiind legaţi de preoții lor şi de episcop, în calitatea acestora de oameni cu har, deosebiți de 
statutul mirenilor, pe când superintendenții calvini nu aveau darul arhieriei, fiind simpli predicatori ai 
Bisericii în spiritul Reformei, ca şi puţinii preoţi, cum ştim că a fost Moise Pestişel "propovăduitorul 
Evangheliei lui Hristos", cum îl numeşte prefața Paliei de la Orăştie. 

Cu venirea noului principe, Ştefan Bathory (1571- 1576), catolic, s-a mai potolit acţiunea calvinilor 
între români. 

Sub Mihai Viteazul, Biserica românească din Transilvania a fost aşezată sub jurisdicţia 
mitropolitului Țării Româneşti. După asasinarea voievodului, lucrurile nu iau de la început o turnură 
defavorabilă românilor. Gabriel Bethlen (1613-1629), deşi a fost mare calvin, n-a fost exclusivist şi 

intolerant faţă de români. La 25 iunie 1614 confirmă diploma din 9.VII.1609 a lui Gabriel Bathory 
(1608-1613), prin care "preotii români, chiar de origine iobăgească, au dreptul să se mute cu 
soția şi copii, fără aprobarea stăpânului, în satul în care vor fi aleşi preoţi”. La fel, îi scuteşte de 
obligaţiile iobăgeşti, afară de darurile obişnuite a se da stăpânului pe a căror moşie trăiesc. Problema 
convertirii la Reformă a românilor l-a preocupat şi pe principele Gabriel Bethlen, fără însă a recurge la 
mijloace de constrângere. În acest scop a dus tratative cu patriarhul constantinopolitan Ciril Lukaris, 
cunoscut prin deosebitele simpatii de care se bucura în lumea protestantă a Occidentului. | s-a arătat 
patriarhului că Episcopul Ghenadie Il (1627-1639) ar fi de acord să adere la calvinisn dacă patriarhul 
şi-ar da învoirea. Tratativele, însă, nu au dus la vreun rezultat. 

După un an de la moartea lui Gabriel Bethlen, timp în care principatul a fost condus de către 
văduva sa, Ecaterina de Brandemburg (1629-1630) şi fratele său Ştefan Bethlen, pe tronul Ardealului 
a fost înscăunat Gheorghe Râkoczi | (1630-1648). Ajutat şi îndemnat de superintendentul calvin 
Ştefan Katona Geleji (1633-1649) începe o nouă campanie de convertire a românilor la calvinism. 
Acesta se intitula, încă din 1634, episcop al românilor ortodocşi (calvini). La 9 aprilie 1639, Gheorghe 
Rákoczi supune pe episcopul român autorităţii superintendentului Geleji, sau - cum traduce Samuil 
Micu Clain - "să fie ascultător de vlădica Bisericii ungureşti, de Lege dreaptă". Murind 
episcopul Ghenadie Il, superintendentul Geleji propune în 1640, în locul lui, pe egumenul Meletie 
Macedoneanul, un tipograf al lui Matei Basarab, însă Gheorghe Rákoczi l-a numit pe llie lorest, 
recomandat de Vasile Lupu, domnul Moldovei, care a păstorit însă numai până la 1642 când a fost 
destituit şi aruncat în temniţă, de unde a ieşit numai după ce a plătit 1000 de taleri. Gheorghe Şincai 
afirmă că vlădica a fost condamnat de preoţii şi protopopii calvini fiindcă n-a primit Catehismul 
calvinesc. 

Sub influența aceluiaşi superintendent Geleji, în locul lui Ilie lorest a fost numit la 10 octombrie 
1643, Simion Ştefan, care a primit şi semnat "reversalul” de primire a reformei şi să-i fie scoasă de 
sub jurisdicție teritorială districtele protopopilor români care au semnat şi ei "reversalul”. Din condiţiile 
impuse, 14 la număr, menţionăm: 

- cuvântul lui Dumnezeu va fi propovăduit numai după textul Bibliei; 

- Botezul va fi administrat cu apă simplă, nesfinţită; 

- Cununia se va face cu jurământ; 

- credincioşii, luminaţi de Duhul Sfânt, care doresc să treacă la calvinism, să fie liberi să o facă; 

- protopopii aleşi nu pot fi judecaţi şi pedepsiţi decât cu aprobarea superintendentului; 

- cu prilejul vizitaţiilor canonice va judeca, împreună cu protopopii care îl însoțesc, cauzele mai 
importante ce se vor ivi. Scaunul de judecată vlădicesc va supune deciziile sale cenzurii 
superintendentului calvin. Aceste condițiuni au fost aduse şi la cunoştinţa preoțimii, obligată să le 
observe cu strictețe. Ele modificau esenţial întreg ceremonialul bisericesc al românilor şi, în mare 
parte, structura dogmatică. Liturghia cuprindea numai citiri din Biblie, iar vlădica român devenea un 
simplu vicar al superintendentului calvin, fără a cărui aprobare nu putea lua nici o măsură importantă, 
nu putea numi şi destitui protopopi şi nu putea da sentinţe definitive nici într-un proces. 

Prin grija lui Geleji s-a realizat traducerea din limba greacă a Noului Testament, apărut în 1648 la 
Alba lulia, prevăzut cu strălucita prefaţă, Predoslovia lui Simion Ştefan. 

Tot sub domnia lui Gheorghe Rákoczi | şi cu cheltuiala lui Acațiu Barcsaj, mare ban al Lugojului şi 
Caransebeşului şi comite suprem al Severinului, s-a mai tipărit pentru români un Catehism calvinesc. 
De reținut în mod deosebit că în această carte, tradusă din ungureşte de Ştefan Fogarasi, scrisă 
pentru convertirea la calvinism a românilor, se atacă rosarium şi breviarium, necunoscute în Biserica 
ortodoxă, ele fiind folosite exclusiv de catolicii de rit latin. O dovadă că în Banat catolicismul românesc 
a avut vechi tradiții. 

Atât Gheorghe Rákoczi |, mort în toamna anului 1648, cât şi fiul şi urmaşul său, Gheorghe Rákoczi 
II (1648-1660) au scos de sub jurisdicţia lui Simion Ştefan teritorii întinse din Banat, Crişana şi 
Maramureş, punându-le sub ascultarea altor episcopi, fie români care au acceptat "condiţiile" puse de 
calvini, fie direct superintendentului Geleji, rămas şi sub Gh. Rákoczi II. Aşa a fost aşezat Savu Popa 
în părţile Chioarului, Maramureşului şi Sătmarului, iar după plecarea acestuia în Moldova (în 1651) a 
fost numit episcop Mihai Molodeţ, omul de încredere al superintendentului Gelgji, iar în Zărand, la 15 
decembrie 1648, a fost numit Petru Csucsy, cu condiţia să atârne de superintendentul calvin, să 

predice româneşte, să impună învăţătura catehismului calvinesc şi să elimine superstițiile de la Botez 
şi Cununie. 

Ortodoxia din Principate, văzând pericolul “reformării” Bisericii româneşti ardelene, dă Răspuns la 
Catehismul calvinesc din 1640, prin mitropolitul Varlaam al Moldovei, în urma sinodului ţinut în 1645 la 
laşi de episcopii din ambele Principate. Mai de folos însă, pentru românii din Transilvania, a fost 
Cazania lui Varlaam, tipărită în 1643 la laşi, cu cheltuiala Domnului Vasile Lupu, răspândită pe 
întregul teritoriu al Transilvaniei. 

Replica din partea calvinilor la Răspunsul la Catehism vine abia după zece ani, în 1655, prin Scutul 
Catehismului cu răspuns din Scriptura Sfântă împotriva a două ţări fără Scriptură Sfântă, prin care-i 
acuză pe ierarhii celor două țări româneşti că "umblă în veşminte de oi iar înăuntru sunt lupi 
răpitori”, se feresc de carne şi se îmbată de vin din care "iaste curvia”. 

După Simion Ştefan, în 1656, la stăruința superintendentului calvin, acum Gheorghe Csulai, 
Gheorghe Rákoczi II a numit episcop pe Sava Brancovici. Condiţiile de calvinizare continuă cu tot mai 
multă intensitate şi sunt sistematizate. Şcoala românească de la Făgăraş are scopul să pregătească 
elevi români să-i înveţe să scrie şi - mai ales - să citească fără greşeală Testamentul Nou, Psaltirea 
şi Catehismul calvinesc tipărit la 1640 la Alba lulia, apoi Tatăl Nostru, Crezul, Zece Porunci, Taina 
Botezului şi Cina Domnului. 

Odată cu alegerea lui Mihail Apafi (1661-1690), impus de turci care stăpâneau încă Transilvania, 
Biserica românească avea doi episcopi, pe Sava Brancovici numit de Gheorghe Rákoczi Il şi 
Ghenadie III, numit pe timpul lui Acațiu Barcsai (1658-1660). În 1662 un sinod l-a ales din nou pe 
Sava Brancovici, iar principele Mihail Apafi l-a numit pentru a doua oară. Prin diploma de numire sunt 
scoase de sub jurisdicția episcopului Sava mai multe teritorii, printre ele comitatul Severinului şi 
Sătmarul. La fel şi Făgăraşul, unde a numit pe călugărul Daniil, cu condiţia de a fi supus 
superintendentului calvin şi de a observa cu strictețe toate condiţiile impuse episcopilor români.!2 
Restrângându-i-se şi lui teritoriul la câteva sate din jurul oraşului, majoritatea satelor şi oraşul 
rămânând sub jurisdicţia superintendentului calvin. 

Mihail Apafi, continuând politica de calvinizare a Bisericii româneşti, a făcut din episcopul Sava 
Brancovici o simplă marionetă. La început l-a pus sub stricta supraveghere a doi preoți şi a doi mireni 
care îl urmau peste tot, iar, până la urmă, autoritatea episcopului a fost cu totul desființată, fiind 
trecută întreagă jurisdicția superintendentului Gaspar Tiszabecsi, cu dreptul acestuia de a inspecta şi 
conduce toate bisericile româneşti. Episcopul, protopopii şi preoții sunt datori să-l primească şi, când 
vor fi invitaţi, sunt datori să se supună şi să urmeze dispoziţiile ce le va da.” Din hotărîrile sinodului 
din 1675 rezultă că vlădica Sava Brancovici a acceptat să aplice şi execute toate “dispoziţiile” de 
reformare a Bisericii româneşti, date de M. Apafi, un fanatic propagator al calvinismului. 

Prin hotărîrea sinodului din 2 iulie 1680, Sava Brancovici a fost scos din scaun şi a fost urmat, între 
anii 1680-1690, de către episcopii: losif Budai (1680-1682), grecul losafat (ales în 1682), Sava 
Veştemeanul (în 1687) şi Varlaam II (1687-1690). Acest Vasile Varlaam Il, acceptat şi de sinodul 
Bisericii, a păstorit silit să ţină cu strictețe toate cele 19 condițiuni stabilite de calvini, încă din 28 
decembrie 1680, prin diploma de numire a lui losif Budai. 

Aceasta a fost situația Bisericii româneşti din Transilvania la 1686, când armatele împăratului 
Leopold | au recucerit Buda şi Transilvania a devenit provincie a Austriei catolice. 

La 18 septembrie 1692 a fost numit episcop Teofil Seremi din Teiuş, cu care va începe o nouă 
epocă în istoria Bisericii româneşti din Transilvania - Unirea cu Roma. 

Cu toate eforturile făcute de reformaţi în cursul atâtor decenii pentru calvinizarea Bisericii româneşti 
şi, deşi vom găsi şi mai târziu, în Banat şi unele părţi ale Tansilvaniei, sate cu păstori calvini, prin 
Haţeg, la Deva etc., iar prin părţile bihorene până prin anii 1727-1728 structuri calvine româneşti, cu 
pastori, protopopi sau vicari ai superintendentului calvin,*?% totuşi calvinizarea românilor nu a izbutit. 
Care este explicaţia? De ce celelalte etnii Transilvănene catolice, ungurii, saşii şi secuii au părăsit atât 
de repede catolicismul şi au aderat la Reformă? 

Se susține că românii, complet ignoranti în ce priveşte temeiurile dogmatice ale credinţei ortodoxe, 
ar fi fost profund legaţi de cultul sfinţilor, al icoanelor, al crucii şi al rugăciunilor pentru cei morţi, pe 
lângă credinţa într-un Dumnezeu atotputernic, răsplătitor al faptelor omeneşti bune şi rele, milostiv şi 
răscumpărător prin moartea de pe Cruce a Fiului Omului, elemente de credinţă cărora propaganda 

calvină le cerea eliminarea. Nu se poate spune că aceste afirmaţii nu ar conţine adevăr. Dar acelaşi 
cult al sfinţilor, al icoanelor, al morţilor etc. îl aveau ungurii, saşii şi secuii catolici şi la fel de ignorante 
erau şi masele lor de credincioşi în ce priveşte temeiurile dogmatice ale credinţei. Cu toate acestea, la 
întâia atingere cu reforma, au părăsit catolicismul. 

Alţii atribuie rezistența românilor la calvinism influenţei ortodoxiei din principate. A fost şi acesta un 
stimulent la rezistență, dar n-a fost hotăritor. Aceeaşi influență au exercitat-o şi asupra ungurilor, 
saşilor şi seciulor țările catolice, cu deosebire Ungaria şi Austria habsburgică, dar fără rezultat. 

În realitate, atât adeziunea grabnică a ungurilor, saşilor şi secuilor la reformă cât şi rezistența 
românilor, au avut în primul rând un caracter social politic. Adeziunea la reformă a celor dintâi a fost o 
mişcare insurecțională, nu datorită caracterului dogmatic al noii confesiuni, ci profundei nemulțumiri 
sociale de propriile ierarhii bisericeşti, de viaţă şi apucăturile ierarhilor lor. Aceste ierarhii formau o 
castă stăpână pe mari privilegii sociale şi politice, aşezată deasupra poporului, distanţată de el, trăind 
din dijmele şi exploatarea propriilor credincioşi, a muncii lor, predicând în acelaşi timp cu făţărnicie 
egalitatea tuturor oamenilor înaintea lui Dumnezeu, răbdarea, iertarea şi iubirea. În prăbuşirea acestei 
ierarhii masele populare vedeau zdrobirea unuia din factorii esenţiali ai exploatării şi împilării. Pentru 
aceste popoare, reforma a fost continuarea revoluțiilor din 1437 de la Bobâlna şi a celei mai recente, 
din 1514, a lui Gheorghe Doja.'2% 

La români, în schimb, "ierarhia Bisericească era abia la începutul înfiripării ei. Câţiva episcopi 
pe care i-a avut au fost abia nişte bieți oameni toleraţi în funcţiile lor, fără castele, fără 
latifundlii, fără mii de robi şi fără banderiile în fruntea cărora să mărşăluiască în zale. Ei nu luau 
parte la conducerea ţării, la făurirea legilor şi exploatarea şi ținerea în robie a mulțimilor. lar 
preoțimea de rând, departe de a forma o castă privilegiată, avea soarta comună a 
credincioşilor, plătind până târziu aceleaşi dijme, fiind legaţi, iarăşi până foarte târziu de 
aceeaşi glie pe care nu o puteau părăsi nici ei, nici copiii lor, fiindcă făceau parte din averea 
mişcătoare a stăpânului de pământ. Nici vlădicii, nici preoții satelor nu făceau parte din clasa 
asupritorilor, ei nu puteau împila pe nimeni şi nu trăiau din rodul ostenelelor credincioşilor lor. 
Astfel nu puteau trezi în sufletele acestora sentimente de invidie, de ură şi răzbunare, care să-i 
îndemne la revoltă distrugătoare de altare şi icoane, la părăsirea Bisericii ai cărei slujitori erau 
la fel de împilați şi de storşi".'% 

Pe de altă parte, reforma a prins prea puţin în masa popoarelor latine, mai conservatoare şi cu un 
foarte vechi stagiu în creştinism în raport cu popoarele germanice şi fino-ugrice. Viaţa spirituală a 
popoarelor latine se desfăşoară într-o permanentă comuniune cu lumea sfinţilor şi cu a celor trecuți 
peste pragul morții, care au nevoie de ajutorul nostru şi după ieşirea din viața pământească, credință 
pe care din sufletele românilor n-a putut-o scoate nici bizantinismul greco-slav cu respingerea 
Purgatoriului, a cultului morţilor, manifestat prin diferite acte de pietate şi milostenie, prin care "se dau 
pâini peste sicriu, se aprind lumânări şi se arde tămâie pe morminte, se fac slujbe şi rugăciuni 
şi se dă pomană pentru ei".') 

CAPITOLUL IX 


UNIREA CU ROMA 


EPISCOPII TEOFIL SEREMI (1692-1697) şi ATANASIE ANGHEL (1698-1713) 

La 26 iunie 1686, prin tratatul de la Viena, Transilvania a acceptat protecţia Casei de Habsburg, iar 
împăratul recunoaşte pe principele calvin Apafi. În primăvara anului 1688, când reprezentanții 
Transilvaniei au semnat declaraţia de fidelitate şi supunere faţă de împărat, provincia avea - din punct 
de vedere religios - caracter protestant, de nuanţă calvină, aceasta datorită, cu deosebire, faptului că, 
în ultimele opt decenii, principii care au stăpânit-o au fost adepţi fanatici ai calvinismului. Pe lângă cele 
trei Biserici protestante, libere şi privilegiate, calvină, luterană şi unitariană, mai existau, încă, cea 
catolică, rămasă atât de slăbită în urma Reformei şi cea românească, orientală, impilată şi abia 
tolerată. Deşi legal şi formal religia catolică era între religiile recepte, Episcopia catolică de Alba lulia 
fusese desființată din 1566, catedrala ocupată de reformaţi, averile confiscate şi călugării obligaţi să 
părăsească ţara. Catolicii nu aveau episcop şi nici cel puţin un vicar. Prigonit şi lipsit de orice sprijin al 
statului, Catolicismul a fost redus la câteva parohii secuieşti. Disciplina clerului catolic, rămas fără 
autoritate superioară, a lăsat foarte mult de dorit, preoţii violând cu deosebire disciplina celibatului. 
Conducătorii Transilvaniei voiau să menţină în continuare această stare de lucruri şi sub habsburgi, 
cerând autonomia completă a provinciei în frunte cu principe calvin şi cu respectarea drepturilor 
Bisericilor, aşa cum se găseau ele pe timpul lui Gabriel Bethlen, ba mai mult, în afară de asigurarea 
dată de împărat, drepturile provinciei să fie puse şi sub protecţia unor state protestante: Anglia, 
Suedia, Danemarca, Prusia, Olanda şi Elveţia.'*2 Moartea lui Mihai Apafi | la 15 aprilie 1690 şi 
numirea de către turci, în locul urmaşului şi fiului acestuia, Mihai Apafi II, a lui Emeric Tököly, acesta 
cu curuții săi şi având alături pe turci - şi silit de aceştia - , şi pe Constantin Brâncoveanu, înfrânge la 
11 august oştile imperiale la Tohan-Zărneşti, iar la 8 octombrie turcii ocupă Belgradul. Sub această 
presiune, prin diploma de la 16 octombrie 1690, nevoit să accepte condiţiunile puse, împăratul declară 
că orice încercare, din orice parte ar veni, de a modifica situaţia de drept şi, mai ales, cea reală a 
Bisericilor din Transilvania este în prealabil neavenită. Toate bunurile Bisericii catolice: biserici, şcoli, 
moşii, care i-au fost luate în cursul vremii şi date reformațţilor (calvinilor) ori alteia dintre confesiunile 
protestante, rămân şi în viitor în posesia acestora. Numai după ce Tököly a fost alungat din ţară şi 
stăpânirea habsburgilor s-a consolidat, îndrăznesc şi catolicii să-şi pretindă drepturile. Împăratul, prin 
diploma din 4 decembrie 1691, cere dietei să le rezolve problemele. Dieta întrunită pe ziua de 15 
martie 1692 la Sibiu, a început tratative cu catolicii, dar nu au ajuns la nici un rezultat. În lipsa 
înțelegerii între confesiuni, guvernul a hotărît să supună rezolvarea cauzei deciziei împăratului. 
Rezoluţia imperială s-a dat la 9 aprilie 1693, când Leopold | a emis Diploma suppletorium de negotiis 
religionis, care asigură celor patru confesiuni recunoscute, deci în egală măsură şi catolicilor, liberul 
exerciţiu al cultului şi respectarea tuturor drepturilor, libertăţilor şi privilegiilor de care se bucură şi 
celelalte religii recepte, apoi, cedarea pentru catolici a bisericii reformate şi a colegiului unitarian din 
Cluj, a bisericii catedrale din Alba lulia, precum şi cumpărarea, pe seama lor, a domeniului Mănăştur, 
pe care-l vor folosi pentru nevoile lor şcolare şi bisericeşti şi în fruntea Bisericii catolice din 
Transilvania să fie aşezat un vicar apostolic înzestrat cu toate puterile unui episcop - însă catolicii 
nemulţumiţi cer episcop cu puteri depline, pe care împăratul îl aprobă şi numeşte la 10 ianuarie 1696. 

În tot acest timp cât Transilvania trecea prin aceste frământări politico-religioase, Biserica 
românească, deşi nu făcea parte din cultele recunoscute, fiind numai tolerată, din unele puncte de 
vedere avea o situație mai bună decât cea catolică. Înainte de toate avea episcop care-i hirotonea 
preoții, îi sfințea mirul, antimisele şi lăcaşurile de cult, avea mănăstiri şi, atât preoții cât şi credincioşii 
puteau locui pe întreg cuprinsul țării, În schimb, însă, din alte puncte de vedere situația ei era mult mai 
grea decât a celei catolice.. "Ea nu dispunea de numărul însemnat de fruntaşi mireni, bogați, 
culti şi cu înalte situaţii în viața publică a ţării, care s-o ocrotească şi să lupte cu hotărire 
pentru drepturile şi libertăţile ei cum avea catolicismul şi, ceea ce e mai grav, Biserica întreagă, 
cu toate instituţiile şi ierarhia ei, se găsea sub teroarea protestantismului calvinesc. 
Conducătorul adevărat al ei era superintendentul calvin, fără a cărui autorizaţie vlădica nu 

putea sfinți preoții, nu putea pedepsi pe cei vinovați, nu putea vizita bisericile şi nu putea 
soluţiona nici o cauză bisericească mai importantă. Hotăririle sinoadelor româneşti trebuiau 
supuse aprobării superintendentului calvin şi vlădica era dator să participe cu un număr de 
preoți la sinodul calvinesc şi să-i supună spre revizie hotăririle propriului sinod şi ca să-şi 
însuşească aici cunoaşterea credinţei celei adevărate."'*” Mai erau obligaţi românii să renunţe la 
ritul Bisericii, fiind contrar concepţiilor reformate, să recunoască între Sfintele Taine numai Botezul şi 
Cina Domnului, să elimine cultul Sfinţilor, icoanelor, ceremoniile de la înmormântare şi cu deosebire 
să înveţe Catehismul calvinesc. Pentru toate acestea, mai ales în timpul din urmă preoțimea română 
a fost impusă la o excesivă contribuţie de război, secătuind-o de bani, cereale, fân, carne, vin etc. 
sărăcind-o cu totul. 

În acelaşi timp în ţinuturile vecine Transilvaniei, supuse şi ele aceluiaşi împărat, pentru preoții 
români, "sacerdos nationis Valachorum”, din protopopiatul Satu Mare care, urmând pilda rutenilor, 
s-au unit cu catolicii în 1689, s-a propus să fie scutiţi de sarcinile iobăgeşti ca şi preoții catolici şi să nu 
fie constrânşi a da dijme preoţilor necatolici. Pentru rutenii trecuţi la unire a fost numit episcop loan 
Camillis. La 23 august 1692 a apărut importanta diplomă a împăratului Leopold l, care stabileşte 
scutirile şi drepturile preoţilor ruteni care s-au unit sau se vor uni cu Roma. Cei ce sunt fiii aceleiaşi 
Biserici - se arată în diplomă - şi au acelaşi conducător spiritual, indiferent de neamul din care fac 
parte, toţi trebuie să se bucure de aceleaşi drepturi. Aflând că unii domni de pământ tratează pe 
preoții uniţi ruteni ca pe iobagi, punându-i la munci alături de servitori, îi arestează, îi bat şi-i 
batjocoresc în tot chipul atât pe ei cât şi Biserica lor şi lucrurile sfinte, dispune ca pe viitor preoții uniți 
şi bunurile Bisericii Unite să se bucure de aceleaşi drepturi care sunt garantate preoților şi Bisericii 
Catolice. Mai dispune să li se dea uniţilor ruteni terenuri pentru biserici, pentru case parohiale, cimitire 
şi şcoli, iar copiii de preoți să fie socotiți ca născuţi din părinţi liberi şi să nu fie ţinuţi în iobăgie. 
Exprimă nădejdea că nu numai rutenii, ci şi alte neamuri se vor întoarce la Biserica lui Cristos 
Catolică.'% În anul următor - 1693 - împăratul pune în vederea consiliului de război să dea dispoziții 
tuturor comandanților de trupe să ia măsurile ce se cuvin împotriva acelora care nu vor respecta 
scutirile şi privilegiile acordate preoţilor ruteni uniți cu Roma. 

În aceste împrejurări, la 18 decembrie 1692, guvernatorul Banfi numeşte în fruntea Bisericii 
Româneşti din Transilvania ca episcop pe Teofil, dar în aceleaşi condițiuni de calvinizare în care au 
fost numiţi şi antecesorii săi pe timpul domniei fanaticilor principi calvini. De aceea unii dintre români, 
din părţile Sătmarului, Băii Mari, Crasnei etc., urmând exemplul rutenilor, au aderat şi ei la unire, 
preoții lor recunoscând jurisdicția episcopului greco-catolic al rutenilor, de Camillis. La 21 martie 1695 
episcopul raporta congregaţiei "De propaganda Fide" că a izbutit să aducă la unire 40 de preoți 
români din părţile Bihorului şi Crasnei. În anul următor îl roagă pe cardinalul Kolonich să-i extindă 
jurisdicția şi asupra altor ţinuturi româneşti: Solnoc, Chioar, Maramureş ş.a. Peste 140 din aceste 
parohii româneşti care, împreună cu cele rutene, au format dieceza greco-catolică de Muncaci, vor fi 
dezmembrate de la această eparhie abia în anul 1853, odată cu înființarea episcopiei Gherlei, căreia îi 
vor fi repartizate prin bula papală Ad Apostolicam Sedem. 

Sarcinile tot mai grele puse asupra românilor din Transilvania, a Bisericii şi a clerului românesc, 
precum şi aceste antecedente rutene de adeziune la Biserica Romei, cu păstrarea ritului, sărbătorilor, 
posturilor, icoanelor, cultului morţilor etc. au pus pe gânduri pe episcopul Teofil şi fruntaşii preoțimii 
române. "Istoria unirii - spune Nicolae lorga - pe care au întunecat-o şi complicat-o patimi, uşor 
de înțeles, dar dăunătoare statornicirii adevărului istoric, e nu se poate mai simplă, precum 
simple erau împrejurările şi simplă firea poporului a cărui aristocrație de popi foarte puţin 
cărturari, a luat în mai multe rânduri, sub doi vlădici, unul după altul aceleaşi măsuri pe care le 
poruncea vremea... În vecinătate erau Domni de acelaşi neam, care erau deprinşi să se 
amestece în afacerile Bisericii din Bălgrad... Un cuvânt venit de la laşi şi Bucureşti nu mai 
putea ajuta nimic... Două lucruri se puteau face: să se urmeze vechile legături cu calvinii sau 
aceasta să fie lepădată pentru a face o alianţă religioasă cu noul domn al ţării. De calvini erau 
sătui românii... Starea peste tot a românilor din Ardeal era cea mai proastă... Preoţii stăteau şi 
ei pe marginea sălbăticiei. Erau câte şase într-un sat... Numai potcapul de culoare albastră 
pentru popii de rând, neagră pentru protopopi, îi deosebea de ceilalți săteni. Arau, semănau şi 
culegeau ce li se îngăduia... Ei atârnau mai mult de domnul locului decât de protopop sau de 

vlădică. Se mai putea găsi cineva care să ţie, acum când puterea trecuse în mâinile altora, la 
calvinismul superintendențţilor şi domnilor rămaşi atunci când principele dispăruse?... Era 
deosebire de purtare între catolici şi calvini, care trebuia să măgulească pe fraţii noştri chiar şi 
în afară de făgăduieli. Calvinii «Craiului» băteau din picior, catolicii împăratului făceau 
propuneri, cei dintâi amenințau cu temniţele şi bătăile, aceştilalți făceau să se zărească 
începutul unei ere de libertate şi lumină".'%% 

lezuiţii care vor acţiona între români vor trebui să ţină seamă, în opera lor misionară, de unele 
norme fixe stabilite de Sfântul Scaun pentru misionarii care activau în lumea orientală, încă din 1669 
prin Congregația de Propaganda Fide, în Monita ad misionaries in partibus orientalibus: 

- unirea trebuie să se facă în credinţă; 

- semnul văzut al acestei uniri este recunoaşterea papei ca şef suprem al Bisericii lui Hristos în 
lume, fiind urmaşul direct al Sf. Apostol Petru, căpetenia Apostolilor; 

- respectarea ritului şi disciplinei Bisericii orientale, a posturilor, sărbătorilor, obiceiurilor, 
ceremoniilor, rugăcinilor etc.; 

- să nu îndemne pe orientali să treacă la ritul latin şi a nu se îngădui astfel de treceri fără autorizația 
specială a Sfântului Scaun. 

Punctele dogmatice care vor trebui să fie respectate vor fi cele fixate la 1439 prin sinodul de la 
Florenţa: primatul papal, purcederea Spiritului Sfânt şi de la Fiul-Filioque, existența Purgatoriului şi 
valabilitatea pâinii nedospite, a azimei, ca materie a Euharistiei. 

În limitele acestor norme au început iezuiţii din Alba lulia discuţiile de unire cu conducătorii Bisericii 
româneşti din Transilvania. 

Discuţiile purtate din partea catolicilor de către iezuitul Ladislau Baranyi, paroh în Alba lulia, cu 
conducătorii Bisericii româneşti în frunte cu vlădica Teofil, au început încă din 1693, în secret, pentru a 
nu afla calvinii care stăpâneau atât de aproape Biserica românească. După patru ani de discuţii, când 
pregătirile au ajuns să fie hotărîtoare, problema unirii a fost pusă public, în sinodul convocat în cursul 
lunii februarie 1697, la Alba lulia. În prima zi vlădica Teofil a arătat starea Bisericii sub calvini şi efortul 
depus de aceştia de a-i schimba credinţa şi ritul şi, arătând folosul şi binele ce ar urma prin unirea cu 
Roma. În ziua a doua au stabilit condiţiile de unire: să primească cele patru puncte, rămânând 
neschimbate ritul şi disciplina orientală. După stabilirea condiţiunilor bisericeşti, s-au discutat condiţiile 
politice: să se dea Bisericii şi preoțimii româneşti aceleaşi drepturi care le au catolicii şi să nu mai fie 
socotiți toleraţi. Apoi s-a stabilit ca hotărtrile luate să fie aduse la cunoştinţa împăratului şi a 
cardinalului Kolonich. Pe baza hotărîrii aduse la sinodul din februarie, la 21 martie 1697, s-a redact 
declaraţia prin care Biserica pravoslavnică românească din Transilvania se uneşte cu Biserica Romei: 

"Noi Teofil cu mila lui Dumnezeu episcopul Bisericii româneşti din Ardeal şi din părţile Țării 
ungureşti lui împreunate şi tot clerul aceleiaşi Biserici, lăsăm pomenire prin scris aevea 
aceasta tuturor cărora se cuvine, cum că în trecuta lună din februarie când am avut săbor mare 
în Bălgrad cu o inimă am aşezat ca să ne întoarcem în sânul Maicii Biserici romano-catoliceşti 
şi iarăşi să ne unim cu ea, toate acele primindu-le şi crezându-le, care ea le primeşte, le 
mărturiseşte şi le crede. Şi mai întâi mărturisim acele patru puncte în care până acum ne-am 
împerecheat” (urmează cele patru puncte privitoare la Primatul papal, Purgatoriul, azima ca materie 
validă a Sf. Euharistii şi Filioque). După această mărturisire se cer de la împărat, "privilejuri şi 
scutinţe, care le au nu numai preoții romano-catolici ci şi arianii, luteranii şi calvinii”. După 
încheiere, declaraţia este semnată de Teofil şi 12 protopopi. 

Cu toate că declaraţia de unire a devenit publică şi trimisă împăratului, calvinii îşi exercitau în 
continuare jurisdicţia asupra Bisericii româneşti. La 9 aprilie 1697, la două luni după sinodul de unire, 
o dispoziţie a lui Teofil prin care numea provizoriu pe protopopul loan din Hunedoara, în locul lui 
Nicolae, decedat, pe pagina 2 găsim ordinul de numire redactat în ungureşte şi semnat de 
superintendentul Vesszpremi Istvan "episcop ardelean reformat maghiar şi român”, care 
însărcinează pe acelaşi "popă loan” cu conducerea provizorie a protopopiatului până se va întruni 
sinodul calvinesc care-l va aşeza definitiv şi-i va lua jurământul.*%9 

Acţiunea pentru unire continuă cu intensitate. La 10 iunie 1697 au semnat alţi 12 protopopi 
declaraţia de reunire. Dar urgentarea problemei, la Viena, devine pentru moment inutilă fiindcă, în 
iulie, Teofil a încetat din viaţă. A stăruit suspiciunea că ar fi fost otrăvit. 

Ales grabnic, cu acordul calvinilor, Atanasie Anghel, preot, originar din Bobâlna, jud. Hunedoara, 
fiul preotului de acolo, la 28 ianuarie 1698 a fost hirotonit episcop la Bucureşti, de unde s-a întors cu 
daruri din partea domnitorului Constantin Brâncoveanu, dar şi cu Instrucţiunea stabilită de patriarhul 
Dositei al lerusalimului, prezent în Bucureşti, redactată în 22 de puncte, între care faimosul punct 5, 
de a nu întrebuința la slujbe limba românească, ci "slovineasca sau elineasca". Toate punctele prevăd 
dispoziţii împotriva calvinismului, doar în punctul 10 pare a se referi la catolici, cerând să facă Sfânta 
Cuminecătură cu pâine dospită.'* Odată cu declaraţia de unire, sinodul din februarie 1697 ceruse şi 
câteva drepturi de natură politică, la care s-au opus cu toată hotărîrea guvernatorul George Banfi şi 
cancelarul Nicolae Bethlen, ambii calvini, petrecând şi ei atunci la Viena. Hotărîrea imperială, luată la 
16 aprilie 1698 şi comunicată guvernului ardelean la 28 mai, ținând cont şi de dorinţele calvinilor, 
împărtăşeşte pe preoţii români de privilegiile şi drepturile preoților cultului cu care se vor uni, calvinii 
dorind şi ei să-şi asigure unirea românilor, promițând acum şi ei aceleaşi privilegii, fiindcă cine 
izbutea să-i câştige pe români devenea majoritar şi astfel domina politic întreaga activitate a ţării. Dar 
împotriva unirii cu calvinii pledau nu numai Instrucţiunile date de Dositei, ci şi trecutul atât de recent de 
umilințe şi prozelitism care tindea să înlocuiască cu totul Legea românească. 

În scopul de a clarifica situația, Atanasie a convocat sinodul de la 7 octombrie 1698, la care, la 
început au fost invitaţi numai protopopii, apoi, având în vedere importanţa hotărîrilor ce trebuiau luate, 
sinodul a fost întregit cu preoţii şi cu câte 2-3 fruntaşi din fiecare parohie. O însemnare păstrată la 
Nilles arată că 2270 de preoţi au semnat hotărîrile sinodului, preoţii parohi care au făcut, pe rând, 
mărturisirea credinţei. Întregirea sinodului a fost făcută pentru a nu putea fi acuzați episcopul şi 
protopopii că au făcut unirea singuri... Aceasta a fost o consultare a poporului, fără precedent până 
atunci în unirile religioase. În urma acestei adeziuni s-a redactat declaraţia de unire de la 7 octombrie 
1698, semnată de episcopul Atanasie şi 38 protopopi districtuali. 


CARTEA DE MĂRTURIE 


"Noi mai jos scrişii, protopopii şi popii bisericilor româneşti dăm în ştire tuturor celor ce se 
cuvine, mai vârtos Țării Ardealului. Judecând schimbarea acestei lumi înşelătoare şi nestarea 
şi neperirea sufletelor căruia în măsură mai mare trebuie a fi decât toate, din buna noastră voie 
ne unim cu Biserica Romei cea catolicească şi ne mărturisim a fi mădulările acestei Biserici 
sfinte, catolicească a Romei prin această CARTE DE MĂRTURIE a noastră şi cu acelea 
privilegiuri voim să trăim cu care trăiesc mădularele şi popii acelei Biserici sfinte, precum 
înălțimea sa şi încoronatul craiul nostru în milostenia decretului înălțimii sale ne face părtaşi... 
S-a dat în Bălgrad în anii Domnului 1698 în 7 zile a lui octombrie”. După aceea cu un scris mai 
mărunt, dar de aceeaşi mână, continuă: "Însă întru acest chip ne unim şi ne mărturisim a fi 
mădularele sfintei catoliceşti Biserici a Romei, cum pe noi şi rămăşiţele noastre din obiceiul 
Bisericii noastre a Răsăritului să nu ne clătească, ci cu toate ceremoniile, sărbătorile, posturile, 
cum până acum aşa şi de acum înainte să fim slobozi a le ţine după calendarul vechi şi pe 
cinstitul vlădicul nostru Atanasie până la moartea sfinţiei sale să n-aibă puterea a-l clăti din 
scaunul sfinţiei sale..." După pecetea episcopului şi semnătura lui şi a celor 38 de protopopi se mai 
adaugă: "Şi aşa ne unim acei ce-s scrişi mai sus cum toată Legea noastră să stea pe loc. lară de 
n-ar sta pe loc acele, nici aceste puncte să n-aibă nici o tărie asupra noastră şi vlădica nostru 
Atanasie să fie cap şi nimeni să nu-l hărbutăluiască”.'%% 

În timpul cât se purtau discuţiile de unire, între 20 octombrie - 12 decembrie 1698, şi-a tinut şi dieta 
şedinţele, tot la Alba lulia, cu scopul declarat de a stabili noi contribuţii asupra clerului român în 
legătură cu cantonarea de trupe în ţară. La 23 noiembrie, dieta a luat în dezbatere şi rezoluţia 
împăratului de la 16 aprilie, rugându-l să renunţe la punerea pe picior de egalitate a preoților români, 
chiar dacă se vor uni cu vreunul din cultele recunoscute, aceasta constituind o injurie, o umilinţă şi un 
prejudiciu pentru cele trei naţiuni. Drept răspuns la această intervenţie, Episcopul Atanasie şi preotul 
Baranyi cer Cardinalului Kolonich să demaşte la împărat uneltirile calvinilor. La 16 februarie 1699, 
împăratul, luând la cunoştinţă de unirea românilor, emite diploma cunoscută sub numele de Diploma l- 
a Leopoldină, prin care, asemeni celei date pentru ruteni la 23 august 1692, stabileşte ca bisericile, 
fețele bisericeşti şi lucrurile de lege grecească ce sunt unite cu Sfânta Biserică a Romei... aceeaşi 


[53] 


scutință bisericească să o aibă... ca şi a celor de lege latinească. Diploma a produs o impresie foarte 
dureroasă în sunul naţiunilor privilegiate. Cei dintâi care reacţionează sunt chiar catolicii, care dau lui 
Atanasie instrucțiuni pentru a nu extinde drepturile asupra întregii mase de preoţi şi a rudeniilor lor, ci 
numai a câte unul din fiecare parohie. 

Discuţiile încinse, controversele iscate şi, cu deosebire, agitația calvinilor l-au obligat pe împărat să 
intervină cu încă o diplomă, la 12 decembrie 1699, prin care respinge afirmaţiile că românii ar fi 
constrânşi la unire cu catolicii şi arată că au libertatea de a se uni cu una din cele patru religii recepte 
sau a rămâne în starea lor de acum. Dar guvernul Transilvaniei nu se astâmpără şi, în speranţa că-i 
va putea hotărî pe români pentru calvinism, cu tot protestul lui Atanasie, a întreprins o anchetă pentru 
a obliga pe fiecare locuitor român să se declare personal dacă vrea să rămână în legea veche, sau 
vrea să treacă la una din cele patru religii. Se cunosc prea puţin rezultatele acestei anchete. Unii s-au 
declarat că vreau să rămână în legea veche, deci cu ceremoniile pe care unirea cu Roma le lasă 
neatinse. Mulţi au declarat că ei cred în ceea ce crede Vlădica. 

În acest timp, în părţile Chioarului, alţi 12 preoţi, şi ale Sătmarului alţi 58, în frunte cu protopopul din 
Ruseni, au aderat la unire, solicitând jurisdicția episcopului de Muncaci, Camillis. 

Făcând vizitaţii canonice, cu deosebire în părţile mai “fierbinţi” ale diecezei, episcopul Atanasie 
Anghel s-a convins de rezistența unor preoți, cum au fost cei din Țara Hațegului, care se socoteau 
uniți cu calvinii, sau cei din părţile Braşovului şi Făgăraşului, mult timp scoşi de sub jurisdicţia 
Bălgradului, s-a hotărît să convoace un nou sinod la 4 septembrie 1700, iarăşi cu o largă participare, 
la care au fost prezenţi protopopii, fiecare cu "juratul” său, cu câte doi preoți şi câte trei ţărani fruntaşi. 
După ce vlădica a pus în discuţie problema unirii, s-au declarat toţi de acord, inclusiv boierii din Țara 
Făgăraşului. Mai greu s-au lăsat convinşi cei din Hunedoara şi din scaunele săseşti ale Braşovului şi 
Sibiului. În ziua a 2-a, la 5 septembrie, Sinodul a stabilit că primeşte cele patru puncte şi altceva nimic, 
apoi, în aceeaşi zi, a redactat MANIFESTUL de unire în care arată că “slobozi de bună voie şi 
porniţi de Duhul Sfânt ne-am unit cu Biserica Romano-catolică şi prin rândul acestora ne 
mărturisim a fi mădularele ei, toate primindu-le, mărturisindu-le şi crezându-le, câte le 
primeşte, le mărturiseşte şi le crede dânsa şi mai ales acele patru puncturi, în carele ne vedem 
până acuma a fi osebiţi..." După ce arată că aşteaptă aceleaşi privilegiuri de care se bucură "cei de 
ritul latinesc, după Sfintele Canoane şi privilegiurile de fericiţi răposații crai ai Ungariei date” , 
"Manifestul" a fost semnat de episcopul Atanasie şi de 54 protopopi reprezentanţi a 1640 preoți 
(după Clain, iar după Nilles 1563). Printre ei şi loan din Hunedoara cu cei 50 de preoţi, Sava din 
Sălişte cu 15 preoţi, Petru din Sibiu cu 33 preoţi, Vasile din Braşov cu 35 preoţi etc., consfinţind astfel 
unirea cu Roma după tratative purtate sub doi ierarhi, aproape 8 ani. 

Din cele de mai sus se desprind câteva succinte concluzii: 

- Unirea Bisericii româneşti din Transilvania cu Biserica Romei, nu a fost rezultatul unei 
constrângeri, cum susţine o istoriografie interesată, ci urmarea unor tratative purtate între 
reprezentanţii celor două Biserici începute în 1693 sub Episcopul Teofil şi terminate în 1700 sub 
Atanasie Anghel. 

- Străbunii au fost conştienţi că revin la Biserica Romei de care au fost despărțiți: "Cu o inimă am 
aşezat ca să ne întoarcem la sânul Sfintei Maicii Biserici Romano-catoliceşti şi iară să ne unim 
cu ea, toate acelea primindu-le şi crezându-le, care ea le primeşte, le mărturiseşte şi le crede”. 

- Unirea este deci rezultatul persuasiunii, al convingerii câştigate în urma discuţiilor şi tratativelor de 
aproape 8 ani. O influenţă la adoptarea hotărîrii a avut şi propaganda agresivă a calvinismului care 
prin unirea cu reformaţii ameninţa Biserica românilor cu dispariția. 

- Împăratul, deşi catolic, a căutat întotdeauna să păstreze un echilibru între confesiuni şi n-a 
intervenit în desfăşurarea evenimentelor pregătitoare unirii, dovedindu-se mai mult un arbitru care a 
favorizat, în egală măsură, cele patru religii recepte din Transilvania. 

- Ultimul argument de care se folosesc, de regulă, duşmanii unirii este contestarea şi pretinsa 
falsificare a documentelor, cum s-a întâmplat şi la Sinodul din Florenţa din 1439; când apusenii 
încercau cu texte din Sfinţii Părinţi să dovedească dogmele contestate, bizantinii pentru a justifica 
respingerea, susțineau că textele respective sunt falsificate sau interpolate de latini. Disputa de 
contestare a autenticității documentelor unirii religioase a românilor din Transilvania cu Roma a inițiat- 
o Nicolae Densuşianu, care a contestat identitatea textului românesc cu cel latin al "Manifestului" de 

unire al sinodului din 7 octombrie 1698, susținând că textul românesc ar consemna numai o uniune 
sau "alianță" religioasă pentru a obţine "privilegiomuri cu care trăiesc mădularele şi popii acestei 
Biserici sfinte” şi nu o unire dogmatică, aşa cum reiese din textul latin al sinodului care ar fi fost 
falsificat de iezuiţi. Istoricul Augustin Bunea încă la 1893, a publicat în "Cestiuni din dreptul şi 
istoria Bisericii Române Unite”, partea a Il-a, studiul Autenticitatea şi genuinitatea manifestului 
de unire cu Biserica Romei din 7 octombrie 1698, dovedind identitatea manifestului redactat în cele 
două limbi, deosebirile de nuanţare, proprii fiecărei limbi, sunt nesemnificative, fondul fiind în ambele 
variante identic. N. Densuşianu, contestând unirea în baza variantei româneşti a "Manifestului", 
confundă, voit, când interpretează cuvântul "unire” identic cu "alianță". Or, alianța are întotdeauna 
caracter limitat şi se încheie între două sau mai multe state, care îşi păstrează frontierele care le 
despart şi tot specificul etnic naţional, colaborarea lor fiind numai în anumite situaţii sau acţiuni bine 
determinate, pe când unirea, chiar între două ţări - cazul Principatelor Române la 1859 - elimină tot ce 
le-a despărţit până atunci, formând un stat unitar, o singură ţară fără frontiere între ele, o singură 
constituţie, un singur drapel, un singur imn, o singură conducere, cetățenii ambelor țări devenind după 
unire fii egali ai aceleiaşi patrii. Aşa interpretează istoria cuvântul "unire". Manifestul de unire din 
1698 susţine clar: "din bunăvoia noastră ne unim cu Biserica Romei cea Catolicească şi ne 
mărturisim a fi mădulările acestei Biserici Sfinte, catolicească a Romei din această carte de 
unire”... Mădulările nu formează "alianță" cu corpul ci sunt părţile lui constitutive ale aceluiaşi 
organism: "Precum corpul este unul, deşi are mai multe mădulări... toate mădulările corpului 
formează un singur corp" (| Corinteni XII, 12). Aşa şi "mădulările” Bisericii catolice de rit latin, 
bizantin, armean, copt etc., toate formează un singur Corp al Bisericii una, sfântă catolică şi 
apostolică, unitate caracterizată prin mărturisirea aceleiaşi credințe, împărtăşirea cu aceleaşi Sfinte 
Taine şi supunerea aceleiaşi conduceri, urmaşului Sfântului Apostol Petru, pontificelui roman. 
Expresia "din bună voia noastră” nu este una formală şi reală, lipsind orice act de presiune, fiindcă 
românii au putut alege să se unească cu oricare din cele patru religii recepte din Transilvania sau cu 
nici una şi să rămână în continuare în credinţa lor, conform diplomei imperiale din 14 aprilie 1698. Nici 
un istoric român sau străin şi nici un filolog nu a reluat disputa iniţiată de N. Densuşianu decât 
istoriografii Ortodoxiei confesionaliste româneşti. Dintre aceştia ne rezumăm la profesorul sibian 
Mircea Păcurariu, exponentul cel mai autentic al curentului antiunionist şi reprezentantul lui, 
caracteristic tocmai pentru susținerea cu rea-credință a falsurilor. Pentru profesorul sibian 
"Manifestul" unirii este redactat în "termeni vagi”. Reproducând parţial din manifest, pentru a fi 
credibil omite ceea ce nu-i convine, deşi este esenţial interpretării textului, anume din pericopa "şi pe 
cinstitul Vlădica nostru Atanasie, nimeni până la moartea Sfinţiei Sale să n-aibă putere a-l clăti 
din scaunul Sfinţiei Sale, ci tocmai de i s-ar tâmpla moarte, să stea în voia soborului pe cine a-l 
alege să fie Vlădică, pe care Sfinția Sa Papa şi Înălțatul Împărat să-l întărească şi Patriarhul de 
sub biruinţa Înălţiei Sale să-l hirotonească"... În broşura sa de propagandă antiunionistă, Uniaţia, 
pagini din istoria Bisericii Ortodoxe Române din Transilvania, (Edit. "Vox", 1991, Satu Mare), pag.17, 
omite din text competența Papei, stabilită de sinod, de a-l confirma, "întări" pe vlădica nou ales şi 
lansează “probabilitatea” că părinţii sinodali au vizat ca arhiereu hirotonisitor pe Patriarhul ortodox 
sârb din Carlovitz. Dar pentru aşa ceva nu era nevoie nici de unire şi nici să-l "întărească" Papa. În 
mod cert este vorba de un ierarh catolic din Imperiul habsburgic. Căci dacă ar fi fost vorba numai de o 
alianţă religioasă rămâneau cu hirotonirile de episcopi în continuare în Țara Românească, aşa cum a 
fost până la 1698 şi nu schimbau pe Mitropolitul Ungro-Vlahiei cu Patriarhul sârb din Carlovitz. De 
altfel, trecerea timpului a confirmat că episcopii uniţi, după Atanasie Anghel, au fost hirotoniți de ierarhi 
greco-catolici ruteni, "de sub biruința Înălţiei Sale”, de la Muncaci, până la loan Bob cu care începe 
şirul hirotonirilor oficiate de episcopi români uniți greco-catolici. 

- Nu se poate compara adevărata revenire făcută de părinţii noştri prin unirea de la 1700 cu parodia 
numită “revenire” din 1948, care a fost un complex de crime, în fraternă complicitate, un guvern 
comunist şi ateu şi o ierarhie ortodoxă, la fel de vinovată. 

CAPITOLUL X 


GREUTĂȚILE ÎNCEPUTULUI. 
REACȚIILE IMPOTRIVA UNIRII 


Fiecare din părţi a căutat să-şi asigure roadele uinirii. Catolicii au pretins garanții pentru păstrarea 
integrală a credinţei, iar preoțimea română, în frunte cu episcopul Atanasie, dorea să fie din nou 
confirmate drepturile, libertăţile şi privilegiile promise şi cuprinse în diplomele şi hotărîrile imperiale de 
până acum. Cardinalul Kolonich, deşi a fost sfătuit de sfetnicii săi că unirea nu poate fi întărită cu 
preoți de rit latin, faţă de care românii, infestați după schismă de atâta ură antilatină, vedeau rău un 
paznic iezuit pe lângă episcopul lor, totuşi a cerut să i se impună lui Atanasie un astfel de teolog, 
pentru a avea garanţia păstrării curate a credinţei. Aceste garanţii, atât pentru unii cât şi pentru ceilalți, 
au fost cuprinse într-o diplomă a împăratului Leopold |, numită a /l-a leopoldină din 19 martie 1701 şi 
în Jurământul şi reversalul semnat de Atanasie la 7 aprilie 1701. Diploma stabileşte drepturile şi 
îndatoririle episcopului, clerului şi Bisericii româneşti. Preoţii vor fi scutiţi de orice fel de sarcini publice, 
de dări, de vămi la treceri peste râuri, de dijme, ca şi nobilii ţării, iar mirenii devin şi ei fii ai patriei în loc 
de toleraţi până atunci, cu dreptul de a ocupa şi ei orice beneficiu public. Diploma sublinia mânia 
împăratului împotriva acelor ce nu vor respecta drepturile preoțimii unite şi-i vor pune, în continuare, la 
muncă, exploatându-i ca pe iobagi. După asigurarea, în trei articole, a privilegiilor, urmează articolele 
care stabilesc condițiuni, printre altele: 

- să se ia din mâinile clerului catehismul calvinesc; 

- vlădica va primi pe lângă dânsul un teolog, causarum auditor generalis, care va supraveghea 
respectarea disciplinei, canoanelor şi poruncilor Bisericii; 

- va depinde de arhiepiscopia din Strigoniu, aceasta fiind autoritatea bisericească imediat 
superioară; 

- nu va ţine legături şi nu va coresponda în numele Bisericii cu nici un necatolic, mitropolit, patriarh, 
principe al Ţării Româneşti, iar dacă va avea de scris probleme personale, va arăta scrisoarea 
teologului înainte de a o trimete; 

- nu va spori inutil numărul preoților pentru a nu păgubi pe stăpânii de pământ; 

- nu va hirotoni preoţi bigami; 

- cărţile ce se vor tipări vor fi supuse cenzurii teologului; 

- înainte de a pretinde privilegii preoţii trebuie să facă mărturisirea credinţei înaintea teologului şi a 
episcopului; 

- în caz de vacanţă a scaunului episcopal, Biserica unită va propune trei candidaţi dintre care 
împăratul îl va numi pe unul. 

Rolul acestei diplome a fost foarte important pentru Biserica Română Unită, deşi a fost diminuat, 
dintr-un punct de vedere, prin impunerea teologului romano-catolic şi, mai ales, prin hirotonirea - sub 
conditione - la Viena, a doua oară, a lui Atanasie, la insistența teologilor vienezi, fără aprobarea 
Sfântului Scaun şi obligaţia impusă de cardinalul Kolonich să depună Jurământul şi să semneze 
reversalul. Istoricii bisericeşti convin, pe bună dreptate, că acestea au fost acte de umilinţă la care a 
trebuit să coboare episcopul şi care trebuiau evitate. Deşi obligaţia de a ţine lângă sine teologul latin, 
cu misiunea de a supraveghea toată activitatea episcopului, pare a fi actul cel mai umilitor, nu trebuie 
să uităm deficienţele care s-au strecurat în Biserica românească, rămasă cu un cler nepregătit, în 
atâtea veacuri de stăpânire străină. Se desfăceau foarte uşor căsătoriile, se hirotoneau preoți bigami, 
se organizau petreceri zgomotoase în reşedințele eparhiale, se înlocuiau şi se mutau preoții dintr-o 
parohie într-alta, după bunul plac şi interesul protopopilor sau episcopului. Toate acestea trebuiau 
eliminate din Biserică. Garanţia neproliferării lor a constat în numirea teologului iezuit, fără de care nu 
se putea rezolva nici un act de administrare episcopală. Toată lumea ştia de acum că şeful real al 
Bisericii româneşti este teologul, care o va ţine cu mult mai bine în mână decât superintendentul calvin 
pe baza condițiunilor impuse de principii Transilvaniei la numirea episcopilor. Legea românească se 
păstra însă, neatinsă, cu toate că sinodul devenise un element de simplă decorație. Situaţia acesta va 
dura puţin, fiindcă urmaşii lui Atanasie vor avea ceea ca i-a lipsit lui, pregătirea teologică, în baza 

căreia devin ei stăpânii eparhiei, nu teologul iezuit. Începând cu loan Giurgiu Patachi, episcopii români 
uniți şi, mai târziu, mitropoliţii şi episcopii diecezani vor proveni din elementele clerului cu cea mai 
solidă pregătire teologică. 

În mai 1701 Atanasie a venit acasă însoţit de teolog, călugărul iezuit Carol Neurauter. A fost 
instalat în 20 iunie, cu un fast şi o pompă nemaiîntâlnite până atunci, la care a participat şi oficialitatea 
reprezentată prin vistiernicul Ardeaului, Ştefan Apor. Însă unirea, care s-a crezut formal încheiată cu 
actele de la Viena şi instalarea fastuoasă de la Alba lulia, a avut, atât în ţară cât şi în străinătate, 
duşmani foarte puternici. În Transilvania, cei dintâi şi cei mai puternici au fost cele trei Biserici 
protestante şi, în primul rând, calvinii şi unitarienii, care deţineau cele mai importante slujbe în stat şi 
erau proprietarii celor mai multe sate româneşti. Pentru ei, unirea românilor cu catolicii, a însemnat 
pierderea multor mii de braţe de muncă iobăgească, braţele preoţilor şi familiilor lor - soţie şi copii - 
pierderea dijmelor precum şi a contribuţiilor către stat, la care preoţii erau obligaţi până atunci. Nici 
proprietarii catolici n-au văzut bine unirea, fiindcă şi ei pierdeau aceleaşi contribuţii, în calitate de 
stăpâni ai satelor româneşti. Prin drepturile date mirenilor de a nu mai fi socotiți ca tolerați, devenind 
cetățeni îndreptăţiți a ocupa funcțiuni de stat, era ameninţat cu prăbuşirea însuşi sistemul 
constituțional al ţării. De aceea, când Inochentie Micu Clain a pus problema în dietă, a provocat 
izbucnirea revoltei nobiliare, gata-gata să-l arunce pe fereastră. O duşmănie neîmpăcată manifestau 
ierarhii din Principate, cu deosebire cei din Țara Românească, de mitropolia căreia a depins, până la 
Unire, Biserica din Transilvania. Acolo petrecea, de multă vreme, patriarhul Dositei al Ierusalimului, 
autorul /nstrucţiei dată lui Atanasie cu ocazia hirotonirii de la Bucureşti, din ianuarie 1698. 

În comitatul Maramureşului, bucurându-se de sprijinul calvinilor, păstorea în 1690 episcopul /osif 
Stoica, numit încă de ultimul principe calvin, Mihai Apafi. Aici îşi găseau refugiul mulţi dintre cei ce, din 
diferite principii nu primeau Unirea. 

Protestanţii împiedicau preoțimea de pe pământurile lor să adere la unire, printr-o persecuție uneori 
chiar sângeroasă, eludând obligaţiile stabilite prin Diploma a Il-a leopoldină, neacordând scutirile 
prescrise cuvenite uniţilor. Încă din octombrie 1700 episcopul Atanasie se plângea că preoții trecuţi la 
unire sunt alungaţi din parohii, bătuţi, întemnițați, li se luau vitele, li se dărâmau bisericile. 1% 

Multă tulburare a produs /on Țârca din Gâmbuț care, râvnind vlădicia, a trecut în Țara Românească 
unde a cerut hirotonirea de episcop. Revenit în Ardeal, a refuzat să se prezinte la chemarea lui 
Atanasie. Prins şi întemnițat, a evadat cu ajutorul calvinilor. Cert este că acest Țârca s-a unit cu 
calvinii, s-a ridicat împotriva unirii şi a slujit un timp, mai înainte, ca pastor într-o parohie româno- 
calvină, de unde şi-a pierdut urma. În 1706 sau la începutul anului 1707, în timpul răscoalei lui 
Râkoczi a revenit în Ardeal şi s-a aşezat la Alba lulia, unde a ocupat scaunul episcopesc, părăsit de 
Atanasie care s-a retras la Sibiu unde era şi guvernul ţării. Din cauza teroarei desfăşurate de Țârca cu 
ajutorul curuților răsculați, întreaga operă a unirii a fost ameninţată cu prăbuşirea, dar în curând 
trupele răsculate au fost învinse şi alungate şi cu ele a plecat şi Țârca. La un sinod convocat de 
Atanasie în toamna anului 1707, la care au participat 33 de protopopi, reînnoindu-şi adeziunea de la 
1700, au semnat cu toţii o nouă declaraţie de unire, l-au declarat pe Țârca nedemn de episcopie şi şi- 
au mărturisit supunerea faţă de episcopul Atanasie. 

În timpul răscoalei au încetat din viață împăratul Leopold | (1705) şi cardinalul Kolonich (1707). 
Răscoala a luat sfârşit abia în 1711, an în care, în împrejurări încă nelămurite, probabil sub influenţa 
ruşilor ajunşi în Moldova cu Petru cel Mare, s-a produs în Biserica Unită o încercare de revenire la 
Ortodoxie, la care, sub presiune, ar fi aderat însuşi episcopul Atanasie, revenind însă grabnic asupra 
ei. Aceste tulburări de tot felul au îngreunat foarte mult viaţa Bisericii unite. În Maramureş, episopul 
Iosif Stoica deşi ducea o viaţă destrăbălată şi a fost anchetat şi închis pentru fărădelegile sale, datorită 
intervențiilor calvinilor, care aveau un mare interes ca Stoica să fie episcop, a fost eliberat. Aici s-a 
refugiat şi Țârca. După atâtea aventuri, rămas neastâmpărat şi nestăpânit, şi-a continuat activitatea de 
destrămare, hirotonind bigami, jefuind mănăstirea Uglea, oprind sate de la slujbe (cu interdict) şi 
revenind asupra opreliştei numai pentru bani, supus unei aspre investigaţii în 1709 a dispărut 
pierzându-i-se urma pentru totdeauna. În 1711 a murit şi losif Stoica. Urmaşul său, Ştefan Serafim 
Petrovan, un om nedecis, a cochetat şi el cu catolicii, însă calvinii l-au împiedicat în acţiunile sale. 

În Bihor, datorită puternicei influenţe a reformaţilor, 16 sate româneşti au trecut de la unire la calvini 
"pilda lor pare a fi urmată şi de românii din județul vecin al Sătmarului".'* Tot în Bihor întreţine o 

propagandă neîntreruptă episcopul sârb al Aradului. La 19 august 1713 vlădica Atanasie a încetat din 
viată. 


EPISCOPUL IOAN GIURGIU PATACHI (1723-1727). După moartea lui Atanasie a urmat o vacanţă 
de zece ani a scaunului episcopal, la care conducerea a avut-o teologul iezuit. Tulburările au 
continuat. Protopopii adunaţi la începutul lui noiembrie 1713, au oferit scaunul vlădicesc iezuitului 
Szunyog, fostul teolog al episcopului decedat, dar acesta, invocând statutele ordinului iezuit care 
opresc pe membrii săi să ocupe demnități în afara tagmei călugăreşti, a refuzat. După aceea l-au ales 
în unanimitate pe cehul Vences/av Franz, fost secretar al lui Atanasie. Dar împăratul a refuzat pe 
motivul că era laic şi sinodul trebuia să propună conform Diplomei a Il-a Leopoldine, trei candidaţi 
dintre care împăratul trebuia să numească pe unul. Curtea din Vieana a dorit şi a cerut ca între 
candidaţi să fie şi loan Giurgiu Patachi, preot misionar român de rit latin în Făgăraş. După multe 
tratative cu protopopii, s-a ajuns la un consens în baza căruia la 23 decembrie 1715, împăratul Carol 
VI îl numi episcop pe loan Giurgu Patachi, născut în anul 1682 din părinţi români, în satul Strâmbu, 
comitatul Solnocului, în ungureşte Horgos Patak, de unde şi numele lui. Rămas orfan de ambii părinți, 
a fost crescut de iezuiţi. A studiat la Cluj, Sabaria (Szambathely), Viena şi Roma. Din 1712 era preot 
misionar în Țara Făgăraşului. 

Începându-se zidirile noii cetăţi a Albei lulii, căzând în perimetrul lucrărilor printre altele au fost 
demolate şi "Mitropolia Bălgradului cu Biserica cea de Mihai Vodă cel Viteaz pe la 1600 
făcută". Terenul primit în cartierul Maieri al oraşului şi suma de 1300 florini necompensând paguba 
făcută, odată cu diploma din 23 decembrie 1715 prin care îl numise pe episcopul I.G.Patachi, 
împăratul a înzestrat episcopia cu moşiile, domeniile fiscale, de la Sâmbăta de Jos, districtul 
Făgăraşului şi de la Gherla. Reînființând iarăşi la Alba Episcopia romano-catolică, scoasă de reformați 
la 1566 şi ținând cont de hotărîrea conciliului Lateran din 1215, că în aceeaşi localitate nu pot rezida 
doi episcopi catolici, Episcopia română unită a fost mutată la Făgăraş, aproape de domeniul de la 
Sâmbăta de Jos. Abia la 1721 a fost aprobată numirea lui |. Giurgiu Patachi de Sfântul Scaun prin 
bula papală Rationi Congruit. Înainte de hirotonirea ca arhiereu, a trecut de la ritul latin la cel oriental, 
devenind călugăr bazilian în Agram, unde a fost sfinţit episcop. La 17 august 1723 a fost instalat festiv 
în catedrala "Sfântul Nicolae" din Făgăraş. După abia patru ani de episcopat, la 29 octombrie 1727, 
I.G.Patachi a încetat din viaţă în vârstă de abia 45 de ani. 

Se cuvine să ne oprim în mod deosebit asupra importanţei bulei papale "Rationi Congruit”, prin 
care, pe de o parte se canonizează Episcopia Română Unită de Făgăraş, iar pe de altă parte este 
actul de naştere al şcolilor din Blaj. 

În vremea când în Moldova la 6 octombrie 1711 şi în Țara Românească la 5 ianuarie 1716 se 
instalase regimul fanariot, prin care ortodoxia filo-turcă şi antiromană îşi desfăşoară nestingherită 
activitatea sub protecţia otomană, în Transilvania, Biserica românească, intrată cum a putut în 
comuniune cu Biserica Romei a dat naştere unei instituţii româneşti, de cea mai mare importanţă 
pentru întregul neam, Episcopia Română Unită a Făgăraşului, în cadrul căreia, după stabilirea 
reşedinței la Blaj, va lua ființă Mănăstirea cu seminarul "Sfintei Treimi”, "Mama şi învăţătoarea 
întregului neam românesc", aşa cum a numit-o Petru Maior, instituție care, pe lângă seminarul "Bunei 
Vestiri" a întemeiat şi "Fântânile Darului”, sau şcolile blăjene, izvor de apă vie pentru toţi românii, atât 
de o parte cât şi de cealaltă a Carpaţilor. Baza lor juridică a fost Bula papală, promulgată la 18 mai 
1721 de către Papa Inocenţiu al XIII-lea (1721-1724), cunoscută - după cuvintele de început - 
"Rationi Congruit”. Aşa începe: ” Rationi Congruit et convenit honestari”... "Se cuvine şi se 
potriveşte rațiunii, judecății sănătoase să onoreze”... iniţiativa antecesorului său, Clemente al XI- 
lea (1700-1721), decedat cu două luni înainte (la 19 martie 1721). 

Câteva antecedente lămuritoare: 

Iniţiatorul acestei bule, promulgată de Papa Inocenţiu al XIII-lea, a fost antecesorul său în scaunul 
Sfântului Apostol Petru, Papa Clemente al XI-lea care anterior alegerii, s-a numit Giovanni Francesco 
Albani şi se pare că era de origine aromân. În orice caz este sigur că a fost în bune relaţii cu 
domnitorul Constantin Brâncoveanu şi cu boierii Cantacuzini din Țara Românească, îndeosebi prin 
Răducanu (Radu sau Rodolfo), fiul lui Constantin Stolnicul Cantacuzino, cunoscutul protector al 

catolicilor, el însuşi greco-unit (ortodox unit). Răducanu, studiind la Padova, a fost omul de legătură 
între Brâncoveanu şi Papă, încă înainte de urcarea acestuia în Scaunul Pontifical. 

Radu Dudescu, Mihail Cantacuzino, fratele Stolnicului şi soţia lui Păuna, cu fiii Radu şi Constantin, 
părăsind Țara Românească după martiriul lui Brâncoveanu şi al fiilor săi la Constantinopol, ajung pe 
furiş, prin Messina, Napoli, Bologna, Ferrara şi Veneţia la Viena, pentru a cere protecție împărătească. 
Păuna merge la Papa Clemente XI personal, pentru protecţia fiului ei Radu. Legăturile Cantacuzinilor 
cu papalitatea vor continua şi după aceea. Aşa se explică fixarea episcopului loan Giurgiu Patachi şi a 
reşedinței episcopiei Române unite la Făgăraş, fiindcă Țara Făgăraşului era o feudă a Țării 
Româneşti. 

Alt motiv al mutării episcopiei româneşti, de la Alba lulia la Făgăraş, a fost pretenţia episcopului 
romano-catolic Martonffi, instalat cu mare fast creat de protopopii români greco-catolici, la 17 februarie 
1716, după restaurarea episcopiei catolice a Transilvaniei, din care a fost alungat episcopul pe la 
jumătatea secolului al XVI-lea de către calvini, potrivit hotărîrii Conciliului Lateran Il din 1215, în 
virtutea căreia nu pot avea reşedinţă două episcopii catolice în aceeaşi localitate, a cerut ca el să fie 
unicul episcop cu jurisdicție peste toţi catolicii din Transilvania, de ambele rituri, iar loan Giurgiu 
Patachi să fie vicatrul său. Or, acum erau cu totul schimbate lucrurile față de 1215, când papii cereau 
într-una protecţia românilor catolici de rit bizantin, prin numirea unui episcop vicar pentru ei, ceea ce 
episcopii maghiari n-au făcut. Acum Biserica Română Unită îşi avea deja cristalizată ființa încă de 
la unirea din 1700. 

Diplomaţia papală ajunse astfel într-o gravă încurcătură. Numai dragostea Papei Clemente XI față 
de români pe care-i cunoştea prin Cantacuzini, inscusința şi vizuinea lui superioară, a salvat cauza 
printr-o acţiune diplomatică. Papa ar fi dorit pentru români o arhiepiscopie autonomă, dar opoziţia 
maghiaro-vieneză era foarte greu de învins. Cel ce nu putea canoniza Diploma a Il-a Leopoldină, nu 
putea aproba nici cererea lui Martonffi, dar nu putea anula nici diploma cu condiţiile ei umilitoare, cu 
dependenţa românilor de Esztergom. În situaţia aceasta a găsit totuşi, o ieşire fericită. Prin bula 
"Rationi Congruit”, pregătită de el şi publicată de urmaşul său, Inocenţie al XIII-lea trece peste 
prevederile Conciliului Lateran, şi nu-i supune pe românii greco-catolici episcopului romano-catolic de 
Alba lulia, creând pentru ei Episcopia greco-catolică de Făgăraş. Atât alegerea persoanei episcopului 
cât şi a reşedinței episcopale, Papa le-a făcut la sugestia Cantacuzinilor (Nilles, Symbolae, 
P.408/409). 

Acum este momentul să aratăm cum bula papală este certificatul de naştere al şcolilor din Blaj: 
"predecesorul nostru - spune Papa Inocenţiu în bulă - acelaşi Clemente al XI-lea, a voit ca atunci 
şi cât mai curând să se cumpere reşedinţă episcopală, pentru care se află destinată suma de 
4.000 de florini. De asemenea, după rânduielile ritului grec, în aceeaşi Biserică a Făgăraşului 
trebuie să fie aşezaţi călugări şi preoți, de cumva nu sunt de rit bizantin, aşa cum s-a 
menționat, care să ţină locul canonicilor şi capitulului. Ba şi mai mult, la numita Biserică a 
Făgăraşului să fie promovați şi aduşi numai episcopi care ţin ritul răsăritean şi care să aibă şi 
să poată exercita jurisdicție asupra acestora”. Separarea de episcopia de Alba lulia şi dreptul de a 
avea mănăstire şi călugări după regula Sfântului Vasile cel Mare, îmbrăţişată de Episcopul loan 
Giurgiu Patachi, n-a putut fi dusă la bun sfârşit din cauza morții atât de timpurii a acestuia, dar urmaşul 
său în episcopat Inochentie Micu Clain, pe temeiul bulei "Rationi Congruit” va stărui la Roma şi la 
Viena pentru obținerea fondurilor necesare pentru mănăstire. În această mănăstire se vor aşeza 
călugării Atanasie Rednic, Grigore Maior, Gherontie Cotorea ş.a., primii dascăli ai şcolilor româneşti 
din Blaj. 

Pastoraţia Episcopului loan Giurgiu Patachi a fost extrem de grea. A urmat după 10 ani încheiaţi de 
vacanță episcopală, timp în care episcopia a fost condusă de teologul iezuit, n-a avut cine să 
sfințească mirul, antimise, biserici şi mai ales să hirotonească preoți. Candidaţii la preoţie treceau 
munții în principate ori în Maramureş unde erau hirotoniți. l-a fost foarte greu episcopului să lucreze cu 
cei peste 400 de preoți hirotoniți în afară. Aceştia erau răspândiţi în toate părţile eparhiei şi nu țineau 
nici o legătură cu vlădica. Sinodul convocat la 27 februarie 1725, cere protopopilor să stabilească 
exact numărul preoţilor şi să-i socotească scoşi din tagma preoțească dacă nu vor veni să ia 
binecuvântarea episcopului. În acelaşi timp, s-au strecurat în ţară o mulţime de călugări străini, care 
atrăgeau credincioşii satelor, cărora li se adresau pentru diferite slujbe, deşi nu se ştia despre ei dacă 

au sau nu darul preoţiei, cu toate că îndemnau pe credincioşi să-şi părăsească propriii lor preoți. 
Sinodul din februarie 1725 a luat măsuri şi asupra acestora şi a credincioşilor care-i oploşesc. 

După moartea Episcopului Patachi, conducerea eparhiei a trecut în mâinile celor doi vicari 
episcopali: protopopii din Daia şi Juc şi a teologului iezuit Regai, sub supravegherea lui Adam Fitter, 
rectorul colegiului iezuit din Cluj. Din actele sinodului ţinut la 15 noiembrie 1728, convocat de Adam 
Fitter la Cluj, aflăm că tulburările au reînceput. Popa Mailat din Şona s-a ridicat ca un mare prigonitor 
al uniţilor, fiind nevoie de intervenţia forței publice pentru a-l prinde şi pedepsi. Mai aflăm că preoții 
schismatici au luat de la uniţi bisericile cu forța, săvârşind şi alte acte violente, pentru care au fost puşi 
sub anchetă, incitând împotriva preoților uniţi, iar călugării străini (sârbi) cutreierau satele sub pretextul 
strângerii de milă, în realitate fiind răspânditori ai schismei. Pentru a ne putea da seama de amploarea 
rezistenţei împotriva unirii, lămurirea ne-o dă analiza conscripţiei făcută de Inochentie Micu Clain în 
1733, la puţin timp, deci, după instalarea lui în scaunul episcopesc: 


- preoți români se găseau în. ...... 1432 sate 
- preoți numai uniţi în ................. 1065 sate 
- preoți numai neuniţi în .............. 176 sate 
- preoți uniţi şi neuniţi în ............ 191 sate 
- fără preoţi români .................... 645 sate 
- total preoți uniţi în ................... 2255 sate 
- total preoţi neuniţi în................... 486 sate 


EPISCOPUL INOCHENTIE MICU CLAIN (1732-1751). La data de 4 iunie 1728, pentru ocuparea 
scaunului rămas vacant prin moartea Episcopului loan Giurgiu Patachi, au fost propuşi trei candidați: 
în locul 1 losif Hodermarszki, vicar rutean greco-catolic la Muncaci, care vânase mult timp scaunul 
episcopal de acolo; în locul al 2-lea loan Micu, teolog în anul al III-lea la Tirnavia, iar în locul al 3-lea 
preotul Ladislau Hatos din Făgăraş. Prin diploma din 25 februarie 1729 împăratul Carol VI l-a numit pe 
lon Micu nu numai episcop ci şi consilier imperial. Noul episcop s-a născut în Sad, scaunul săsesc al 
Sibiului în anul 1692. După cinci clase secundare absolvite la colegiul lezuit din Cluj a trecut la 
seminarul din Tirnavia (Nagy Szombat) ca bursier al fundaţiei întemeiată de cardinalul Kolonich pentru 
educaţia teologilor uniți. 

"Sigur, Adam Fitter nu bănuia când a propus sinodului alegerea tomnaticului elev al 
ordinului său, apriga luptă îndârjită pe care acesta va purta-o peste câţiva ani împotriva 
teologilor iezuiți (de pe lângă episcopia unită), precum nu bănuia nici împăratul când a iscălit 
diploma de numire, marea furtună răscolitoare pe care va dezlănțui-o în viața naţiei româneşti 
din principatul Transilvaniei". 

După ce a fost ales şi numit episcop, Micu a mai rămas în seminar până în iulie 1729 când a intrat 
în mănăstirea greco-catolică ruteană din Muncaci. La 5 septembrie primi titlul de baron, devenind şi 
purtătorul numelui Clain (Klein - Micu în germană). În 23 septembrie a fost hirotonit preot, iar în 25 
septembrie se călugări luând numele de /nochentie. În 11 septembrie 1730 a fost preconizat, iar în 25 
octombrie/5 noiembrie a fost consacrat episcop. După hirotonire a plecat la Viena, unde a insistat 
pentru asigurarea drepturilor acordate - legal - poporului român prin diplomele leopoldine. Revenit în 
Transilvania a fost înscăunat cu mare pompă la Făgăraş la 28 septembrie 1732. În urma stăruinţelor 
sale, prin decretul din 11 decembrie 1732, împăratul Carol VI "i-a dat loc şi scaun potrivit cu 
caracterul lui şi vot între staturile şi ordinele tării atât în dietele Transilvaniei cât şi în 
congresele publice” (subl. n.).'**% Drept urmare între anii 1733-1744, sub domniile împăraţilor Carol 
VI şi Maria Terezia, a dus în dietă o luptă inegală cu staturile celor trei naţiuni pentru drepturile clerului 
şi poporului său. În anii 1734-1735 petrecu mai mult timp la Viena, unde obţinu de la împărat 
schimbarea domeniilor de la Sâmbăta de Jos şi de la Gherla cu cel de la Blaj, al cărui venit evaluat la 
6.000 florini aur, a fost destinat jumătate episcopiei, şi jumătate mănăstirii din Blaj cu şcolile şi 
seminarul de băieţi. În 1737 a mutat reşedinţa episcopiei de la Făgăraş la Blaj, care însă va purta în 
continuare numele de Alba lulia şi Făgăraş. Aşezat la Blaj, prin colectă de la cler, episcopul a creat 
fondul necesar reparării castelului din Blaj, edificării bisericii catedrale, a mănăstirii şi şcolilor. În 1741 
a pus piatra fundamentală a mănăstirii (terminată în 1747) în care se vor aşeza primii călugări bazilieni 
trecuți prin şcoli înalte, Grigore Maior, Silvestru Caliani şi Gerontie Cotorea, oameni luminaţi cu care a 

început seria bărbaţilor atât de distinşi ai Bisericii Române Unite. Prin rescriptul din 3 septembrie 
1743, a obţinut de la împărăteasa Maria Tereza sesiuni canonice (eclejii) pentru preoți, locuri de casă 
şi biserică, dreptul fiilor de iobagi de a cerceta şcoli, accesul nobililor români la funcțiuni publice, iar 
iobagii să nu mai fie maltrataţi. 

O problemă deosebită de care s-a ocupat episcopul Inochentie a fost cea a teologului iezuit a cărui 
asistență continuă i-a impus-o diploma de numire ca episcop. Lupta împotriva acestei umilitoare 
instituţii a început-o încă de atunci şi o va continua prin excluderea teologului cu locuința din castelul 
reşedinţei şi de la masa episcopului, pe motivul că, fiind de alt rit, pretinde mâncăruri cu carne în zile 
de post răsăritean, smintind pe cei ce văd o asemenea comportare şi sfârşi prin excomunicarea 
teologului Balogh, cel care a trimis informări curții imperiale din Viena pentru deschiderea anchetei în 
1744 împotriva episcopului. Stăruinţele lui Clain pentru drepturile Bisericii şi naţiunii şi readucerea 
românilor din Transilvania într-o singură Biserică, cu excepţia câtorva din părţile Braşovului, Ţării 
Bârsei şi districtul Făgăraşului, i-au creat duşmani puternici care, profitând şi de tulburările călugărului 
sârb Visarion Sarai, l-au reclamat la Curtea imperială, acuzându-l că toate îndepărtările de la Unirea la 
care împărăteasa Maria Terezia ţinea atât de mult se datorează episcopului. Vlădica a crezut că 
marea lovitură pentru Biserica Unită va veni de la preoțimea înşelată în nădejdea ce şi-a pus în 
promisiunile împărăteşti. De aceea a luptat cu toate forțele sale, intervenind atât la Viena cât şi în 
dietă pentru dobândirea drepturilor promise la începutul unirii. Dar episcopul s-a înşelat. Furtuna s-a 
produs în sate între credincioşi şi a atras în vârtejul ei o parte a preoțimii datorită unui călugăr sârb, un 
bosneac care nu ştia o boabă românească, dar era înzestrat cu toate însuşirile cu care marii şarlatani 
de pretutindeni izbutesc să târască după ei mulțimile naive şi credule. Numele lui era Visarion 
Sarai.'* Avea faimă de sfânt. "Fusese la lerusalim şi la Muntele Athos, ceea ce îi sporea 
prestigiul, iar paşaportul dat de patriarhul din Karlowitz (Arsenie loanovici l-a trimis în 
Transilvania, n.n.) spunea că merge iarăşi la locurile sfinte. Dispreţuia carnea şi băuturile şi 
dormea pe pământul gol cu o cărămidă sub cap şi spunea că în fiecare noapte i se arată Sfânta 
Fecioară, care îi călăuzeşte paşii, faptele şi vorbele. De pălărie îi atârnau panglici cu chipurile 
Mântuitorului şi a Maicii Sfinte. Aşa l-a descris Petru Maior, pe timpul căruia mai pomeneau 
încă de Visarion”".'% Acţiunea lui a durat între 11 martie şi 20 aprilie 1744, timp în care Inochentie era 
cuprins în marea bătălie cu duşmanii renaşterii noastre naţionale. Călugărul a venit în Transilvania pe 
la Lipova unde sfinţise o cruce şi binecuvântase un izvor, pe care mult timp oamenii l-au cercetat 
crezându-l tămăduitor de boale. Primul sat în care s-a oprit a fost Dobra. Era însoţit de un mare alai, 
unii călări, alţii pedeştri. Deşi n-a fost aşteptat cum a cerut, de către protopop în fruntea mulțimilor şi 
cu lumânări aprinse, totuşi lumea s-a apropiat de el. Spunea că predicile le rosteşte la îndemnul Maicii 
Sfinte şi erau scurte, cu un "cuprins menit a prăbuşi în praf pe cei ce le ascultau”. Fiind zi de 
duminică a fost invitat să intre în biserică, dar "sfântul" a refuzat, spunând că i s-a arătat Maica Sfântă 
şi i-a "interzis să calce pragul bisericii în care a slujit popă unit”. A propovăduit în satele dintre 
Dobra şi Sălişte. Poporul îl asculta fascinat, urmându-l din sat în sat, aruncându-se la pământ înaintea 
lui. Pretutindeni, în calitate de "trimis al lui Dumnezeu" şi după "sfaturile Maicii Sfinte”, spunea că popii 
uniți "au vândut legea”, că botezul lor nu-i botez, cununiile lor nu-s cununii şi că ascultarea de ei 
duce direct şi sigur în muncile eterne ale ladului cu focul nestins şi viermele care nu doarme. Cuprinşi 
de spaima osândei de veci, în ignoranta lor, credincioşii, la îndemnul “sfântului” au alungat pe preoții 
uniți şi au refuzat să mai participe la slujbele lor. Morţii erau îngropaţi fără prohod şi pe copiii nou 
născuți îi botezau... babele, spune Vlădica Inochentie în fața comisiei de anchetă. Popii uniţi trag 
clopotele la biserică şi nimeni nu merge. "Stan Miclăuş din Sălişte a strigat: Unde sunt copiii 
popilor uniţi, să-i tăiem pe toți cu toporul căci şi aceia sunt papistaşi ”. '*% Credincioşii din Şibot, 
judeţul Hunedoara, au despodit biserica, scormonind pământul de trei degete sub podele, aruncându-l 
afară şi înlocuindu-l cu altul, fiindcă în biserică slujise până aici un preot unit. În unele sate preoții uniţi 
au fost prinşi şi bătuţi la îndemnul “sfântului”, iar în altele, cuprinși de frică şi de valul agitaţiei, au 
părăsit şi ei unirea. În câteva săptămâni, între Mureş, Târnave şi Carpaţi, unirea a fost aproape total 
desființată. Părţile din nordul Transilvaniei au rămas neatinse. 

Visarion a fost prins la Sălişte, dus şi anchetat la Sibiu şi apoi trimis la Viena unde i s-a pierdut 
urma. Dar această răzmeriță a călugărului sârb a dus la sfârşitul carierei marelui episcop, Inochentie 
Micu Clain. Din declaraţiile făcute de episcop la Viena în fața comisiei de anchetă rezultă că în săborul 

mare din 25 iunie-6 iulie 1744, la care au luat parte, pe lângă protopopi, mulţi preoţi, apoi mireni nobili 
şi țărani şi chiar unii dintre cei ce părăsiseră unirea, episcopul a făcut o lungă expunere asupra luptei 
sale pentru drepturile şi privilegiile promise, dar totul a fost zadarnic fiindcă domnii ţării s-au opus. N-a 
putut obține confirmarea diplomei a Il-a leopoldine, din cauza opunerii staturilor. Dintre cei prezenţi la 
sinod, unii au ameninţat cu lepădarea unirii. Acest sinod i-a fost socotit lui Clain agitaţie împotriva 
stăpânirii, a Curţii imperiale. Pe de altă parte, reclamaţiile trimise la Curte împotriva episcopului îl mai 
acuzau că ar fi dat ordin protopopilor şi preoţilor să-l primească pe Visarion Sarai în triumf; o mare 
născocire şi minciună. Pe baza materialului informativ sosit din Transilvania, comisia de anchetă a 
Cancelariei aulice a formulat 82 de întrebări la care episcopul trebuia să răspundă. Convocat la Viena 
în faţa unei comisii de anchetă a Cancelariei aulice, Inochentie sosi în capitală la începutul lunii iulie 
1744, însoţit de secretarul său Petru Dăianu şi tânărul preot Petru Aron, întors de curând de la studii 
din Roma.'*” Acasă, conducerea episcopiei a rămas în seama vicarului general, care era protopopul 
Nicolae din Bia, de lângă Blaj. La Curte stăpânea o atmosferă foarte duşmănoasă împotriva ierarhului 
român. La 16 noiembrie, la prima şedinţă, comisia de anchetă a încercat zadarnic să-l convingă să 
renunţe la lupta pentru Biserică şi Națiune şi, deşi a răspuns la câteva întrebări ce i s-au pus, a 
contestat competenţa comisiei de a face investigații împotriva lui. După ce arată că motivul principal al 
defecţiunilor de la Unire este nerespectarea promisiunilor făcute în diplomele împărăteşti şi că aşa s-a 
ajuns la săborul mare - o adevărată adunare naţională a românilor - , să i se strige în faţă: "ne 
făgăduiți multe dar ne mințiţi”,*” "Continuarea dialogului lui Clain trebuia să aibă loc în 
şedinţa comisiei din 7 decembrie 1744. Vlădica, însă, nu s-a mai prezentat ci a comunicat prin 
Aron şi prin agentul său Hardt, că nunțiul i-a interzis să se prezinte în faţa unui for incompetent 
să judece chestiunile şi persoanele bisericeşti, dar dacă i se vor comunica întrebările în scris, 
va răspunde tot în scris". 

La 9 decembrie 1744, după ce a aflat că împărăteasa ar vrea să-l închidă în faimoasa temniţă de la 
Graz, episcopul, sfătuit de nunțiul apostolic, a părăsit Viena, plecând la Roma. Aproape 7 ani s-au dus 
tratative între Sfântul Scaun şi Curtea din Viena pentru întoarcerea episcopului în patrie, dar toate 
intervenţiile Romei au fost zadarnice, împărăteasa nemaiputând fi înduplecată, ba ameninţa că dacă 
episcopul s-ar întoarce fără aprobarea ei, ar da dispoziţie să fie întemnițat. După foarte multe stăruinţe 
din partea Sfântului Scaun, la 7 mai 1751, episcopul Inochentie Micu Clain a demisionat din funcţie, 
renunțând la episcopat, asigurându-i-se o pensie anuală de 1.200 florini aur, pe care succesorii lui la 
scaunul episcopesc, Petru Pavel Aron şi Atanasie Rednic, i-au plătit-o regulat până la 28 septembrie 
1768, când a încetat din viaţă. A fost înmormântat în Biserica "Madonna del Pascolo" din Roma. 


EPISCOPUL PETRU PAVEL ARON (1752-1764). După plecarea lui Inochentie Micu Clain la 
Roma, din Biserica română unită pe care el a reuşit s-o unifice şi să le dea credincioşilor liniştea după 
atâta zbucium - cu excepţia câtorva grupări din părţile Braşovului şi Făgăraşului, rămase sub influența 
unor grupuri de greci fanatici - din întreaga operă a unirii n-au mai rămas decât frânturi bântuite de 
furtună. Tulburările au fost create de factori externi care au intervenit atât de brutal în viaţa atât de 
liniştită până atunci a satelor româneşti. Călugării străini veniţi din toate părțile, adăpostiţi în 
numeroase schituri aşezate în satele de la poalele munţilor, au întețit tulburările. Protopopul Nicolae 
din Bia, vicarul general episcopesc lăsat de Clain, a încetat din viaţă la 23 iunie 1745. Tânărul preot 
Petru Pavel Aron, singurul cu studii corespunzătoare, în vârstă de 36 de ani, nerevenit încă de la 
Viena unde îl însoţise pe Clain, a fost numit de către acesta - care era deja în exilul de la Roma - vicar 
general episcopesc şi, după ce a primit confirmarea împărătesei Maria Terezia, s-a întors la Blaj. 

Petru Aron s-a născut la Bistra, Munţii Apuseni, fiu al preotului de acolo, în anul 1709. Între anii 
1730-1735 a urmat cursurile Colegiului iezuit din Cluj, de unde a trecut la Tirnavia, unde a făcut studii 
filosofice, după care a fost trimis de episcopul Inochentie Micu Clain la Roma, odată cu Silvestru 
Caliani şi Grigore Maior, dar Aron s-a întors numai după patru ani de studii teologice, fiindcă filosofia o 
făcuse la Tirnavia. La 26 mai 1742 depuse jurământul obişnuit şi voturile călugăreşti. În 1743 a fost 
hirotonit preot, iar în 1744 a sosit în ţară cu puţin timp înainte de a-l lua episcopul Inochentie ca 
însoțitor la Viena. Samuil Micu spune despre Aron că "au petrecut o viaţă sfântă, au fost un om 
postelnic, îndurat, bisericos şi înfrânat. Mătăniile cele scrise în posturi toate şi, afară de acele 

şi altele, făcea noaptea, cât degetele lui pururea se cunoşteau de mătănii”.'%' În călugărie a luat 
numele Pavel. 

Foarte grea i-a fost lui P.P. Aron pastorația eparhiei şi cu deosebire în perioada de timp cât a fost 
vicar general. Inochentie dădea de la Roma diferite dispoziţii, pe care împărăteasa şi autorităţile de 
stat i le contestau şi, deci, nu-i îngăduiau lui Aron să le execute, cum a fost, spre exemplu, 
excomunicarea teologului iezuit Balogh, pe care Inochentie i-a cerut să o publice, iar Aron, la 
îndemnul autorităţilor imperiale, a refuzat să o publice, rezultând din aceasta supărare între episcop şi 
vicarul său. 

Alegerea lui Petru Pavel Aron ca episcop s-a făcut la 4 noiembrie 1751. Primii trei candidaţi au 
fost: P.P. Aron, Grigore Maior şi Silvestru Caliani. La 28 februarie 1752 împărăteasa îl numi episcop 
pe P.P.Aron, iar Sfântul Scaun îl confirmă prin bula din 6 iulie 1752. A fost hirotonit episcop la 1 
septembrie acelaşi an. Introdus în beneficiu a fost scutit de a mai susţine ca până atunci din fondurile 
eparhiale pe teologul iezuit, fiind trecut în sarcina statului (a erarului). În capitulul eparhial al 
episcopului P.P.Aron întâlnim pe tinerii călugări baziliani, Gerontie Cotorea, vicar general, iar asesorii: 
Silvestru Caliani şi urmaşii în episcopat ai lui Aron, Atanasie Rednic şi Grigore Maior. Om de cultură, 
P. P. Aron a scris mai multe lucrări de învățătură creştinească. De numele lui se leagă, cu deosebire, 
întemeierea şi organizarea în 1754 a şcolilor din Blaj, puse sub conducerea călugărilor baziliani, 
oameni cu atât de frumoase studii făcute în străinătate, mai ales la Roma. Încă de la început, şcolile 
blăjene, izvor nesecat de cultură pentru viața românească, aveau peste 300 de elevi pe care 
episcopul îi ţinea cu pâine, iar la praznice şi cu fiertură, obicei prefăcut mai târziu în fundaţiunea 
"tipăilor". Cea mai importantă dintre şcoli, seminarul "Bunei Vestiri" a fost cu totul preferată de episcop 
şi i-a lăsat la moarte întreagă averea sa. A înființat o tipografie la care s-au tipărit multe cărți 
folositoare. A zidit, pe cheltuiala sa, bisericile din Cut, Bistra, Mănărade şi Răşinari. Prin stăruinţele 
sale a reuşit să mai completeze câteva sesiuni parohiale, dar cu greu, fiindcă stăpânii de pământ din 
cele mai multe sate româneşti erau calvini care nu luau în seamă dispoziţiile Curţii imperiale privitoare 
la aceste dotări. 

Foarte mult i-au stricat acestui blând şi cucernic episcop veştile rele ce circulau prin țară că el ar fi 
uneltit la îndepărtarea Episcopului Inochentie Micu Clain. Dar neliniştea cea mai mare i-a produs 
agitația ierarhiei sârbeşti din Carlovitz, care vroia să supună pe români jurisdicției ei şi mai ales 
reluarea răzmeriţei începută de Visarion Sarai împotriva unirii, de astă dată prin călugărul Sofronie de 
la Cioara, împreună cu preotul loan Molnar zis şi Popa Tunsu, răzmeriţă care a făcut ca mulţi români, 
îndeosebi din Mărginimea Sibiului, să se lapede de unire. Aşa de puternice au ajuns din nou 
tulburările religioase şi certurile între uniţi şi neuniţi, aceştia din urmă incitând peste tot la revoltă, încât 
a trebuit să intervină puterea de stat prin generalul Buccow. Pentru liniştea spiritelor, episcopul a 
întreprins multe vizitaţi canonice. Într-una din acestea, pe când se afla la marginea Transilvaniei, la 
Cavnic, la 27 ianuarie 1764, l-a surprins moartea. Osemintele i-au fost aduse la Blaj şi îngropate în 
curtea episcopiei.” Când a fost Aron aproape de moarte, spune Samuil Clain, s-au descins de 
brâul de fier, ce în unsprezece ani, până a fost episcop, l-a purtat pe pielea goală, peste 
mijloc".15 

Aşadar, pastorația Episcopului Petru Pavel Aron a fost tulburată de mişcarea călugărului ortodox 
Sofronie. Acesta, călugărit la Argeş, locuia într-un schit aşezat pe hotarul satului său natal, Cioara. 
Luând şi el drumul Carlovitzului, se întorcea de acolo cu îndemnul Mitropolitului, de luptă împotriva 
unirii cu Roma. Mişcarea lui Sofronie a depăşit, însă, stadiul unei activități de propagandă 
antiunionistă, religioasă, cum o redă istoriografia Ortodoxiei româneşti. Ea revendica, nu mai puțin, 
probleme sociale: "A trecut puterea domnilor, acum noi suntem domni” (Acad. D. Prodan, 
Supplex Libellus Valachorum, Editura Ştiinţifică Bucureşti 1967, p.209). Mişcarea, luând proporțiile 
unei răzmerițe violente şi recrudescente, a determinat autorităţile să aresteze pe unii din capii ei, 
îndeosebi călugări fanatici. Pentru a obține eliberarea lor, Sofronie luă şi el mai mulți ostatici, preoți 
uniți, pe soția directorului minier, pe preotul romano-catolic din Zlatna ş.a. Călugărul se intitula vicar al 
Sfântului Sinod din Carlovitz”. În această calitate, Sofronie promitea preoţimii şi poporului privilegiile 
ilirice, de care se bucurau numai sârbii ortodocşi din Imperiul habsburgic. "Pentru preoțime cu 
deosebire, ele puteau fi chiar mai ispititoare, cuprindeau drepturi mai mari şi mai reale, în 
raport cu cele numai promise de diplomele unirii” (D.Prodan, Op. Cit. p. 218). Atacând probleme 

sociale, mişcarea a produs teamă că agitația ar putea duce la o adevărată revoltă: "Căci toți 
credeam că această scânteie, stârnită sub numele religiei, în foc mai mare se va schimba” 
(Idem, p.309), scrie guvernatorul Transilvaniei, baronul Ladislau Kemény, cancelarului imperial. 
Unirea, lege latină, intoxicată de propaganda vechii fobii greco-slavone antiromane, era considerată 
"lege nemţească”. 

"Încadrându-se în Ortodoxia răsăriteană, provoacă intervenţia Rusiei, afectează relaţiile 
dintre cele două imperii” (Idem p. 218). Sofronie ajunsese la Blaj. Se duse să ceară socoteală 
Episcopului Petru Pavel Aron. Spre norocul lui, acesta se retrăsese la Sibiu. 

Situaţia nemaiputând suferi amânare, "conferința ministerială din 12 martie 1761 hotări să 
încredințeze pacificarea românilor generalului Nicolae Adolf de Buccow, nou numitul 
comandat al forțelor militare din Transilvania”. În acelaşi scop a fost trimis şi episcopul ortodox 
sârb, Dionisie Novacovici, care, însă, nefiind omul mitropolitului din Carlovitz, n-a avut autoritatea de a 
potoli zelul revoluţionar al lui Sofronie şi al oamenilor săi. Nici încercările generalului şi ale comisiei 
constituite în acest scop, al pacificării, n-au ajuns la rezultat pozitiv. Aşa că generalul decide singur 
distrugerea cuiburilor de agitatori din schiturile şi mănăstirile ortodoxe din Transilvania. Episcopul 
Petru Pavel Aron i-a cerut generalului să nu recurgă la această atât de drastică măsură dar n-a fost 
ascultat, cum fără rezultat a intervenit şi Episcopul Dionisie Novacovici. Sofronie n-a mai fost găsit, 
fugise la Argeş de unde trimitea peste tot scrisori să se pregătească de o nouă revoltă: "Cumpărați- 
vă puşti şi pistoale, căci va veni vremea când veţi da un plug cu boi pentru un pistol micut şi 
nu-l veţi afla. Şi să nu credeţi că aceasta e glumă sau poveste, ci grăbiți-vă, căci nu ştiţi ceasul 
când va veni şi porunca” (Idem, p. 214). 

Mănăstirile atât de deplânse azi - cu excepţia câtorva - erau mărunte schituri, improvizate din una 
sau două încăperi, adevărate bordeie, cele mai multe acoperite cu stuf, aşezate în marginea satelor 
sau la liziera pădurii, în care se aciuaseră după răzmeriţa lui Visarion Sarai, sub masca monahismului, 
agenţi ai Moscovei, foarte mulţi sârbi. Unii dintre ei locuiau împreună cu câte o "călugăriță" cu care 
aveau împreună o droaie de copii, pe care îi întrețineau din rublele țarilor moscoviți, din cerşit şi din 
agitaţie. Această coloană a cincea a Sfintei Rusii, din care şi-a recrutat Sofronie cei mai mulți dintre 
luptătorii pentru ortodoxie, a devenit un pericol pentru pacea din Transilvania şi a generat reacţia atât 
de brutală a generalului Buccow. 


EPISCOPUL ATANASIE REDNIC (1765-1772). S-a născut în satul Giuleşti-Maramureş, la 
începutul anului 1722. Între anii 1734-1738 a studiat la Colegiul iezuit din Cluj. A urmat noviciatul la 
mănăstirea din Muncaci, după care a revenit la Cluj şi şi-a continuat studiile la acelaşi colegiu. 
Absolvind filosofia, în 1743 a trecut la Viena ca student al Institutului Pazmanian, urmând la 
Universitate studiile teologice, pe care le-a absolvit în 1747, când iarăşi s-a întors la mănăstirea din 
Muncaci şi a petrecut acolo până la începutul anului 1749, când a depus voturile monahale şi a fost 
hirotonit preot. Între anii 1750-1751, venit la Blaj, a însoţit pe vicarul Petru P. Aron în vizitaţiile 
canonice ce le-a făcut acesta în ţinutul Făgăraşului. Ajungând Aron episcop, Atanasie Rednic a fost 
cuprins între membrii capitulului diecezan, iar la 1754, când s-au deschis şcolile din Blaj, a fost unul 
dintre cei dintâi profesori, funcţionând mult timp ca prefect la seminarul înființat de P.P.Aron, în urmă 
fiind numit vicar episcopesc şi mare econom. 

După moartea lui P.P. Aron, sinodul electoral întrunit la Blaj, la 30 iunie 1764, a stabilit, în ordinea 
voturilor, următorii candidaţi la episcopat: 1. Grigore Maior cu 90 de voturi; 2. Inochentie Micu Clain, în 
exil la Roma, 72 voturi; 3. Silvestru Caliani, 16 voturi şi 4. Atanasie Rednic, 9 voturi. Fiindcă Inochentie 
Micu Clain renunțase la episcopat încă din 1751, a fost scos din calcul, rămânând numai trei 
candidaţi, dintre care, în toamna anului 1764, împărăteasa l-a numit pe Atanasie Rednic. După numire 
a plecat la Viena, unde la 15 mai 1765 a primit bula papală de confirmare. Din Viena, după ce a 
solicitat mai multe îmbunătăţiri pentru soarta clerului, s-a întors pe la Muncaci. Aici a fost hirotonit 
episcop de către Manole Olşavski, acelaşi episcop rutean care-l hirotonise şi pe P.P.Aron. De la 
Muncaci a plecat pe jos la guvernul din Sibiu, iar de acolo la Blaj, unde sosi la începutul lui 
septembrie. A fost instalat în scaun la 13 noiembrie 1765, iar în beneficiu a fost introdus la 14 aprilie 
1766. Tratativele începute la Viena pentru îmbunătăţirea vieţii clerului le-a continuat şi cu guvernul 
transilvan, numind în acest scop patru deputaţi, pe protopopii din Daia, Coşai, Armeni şi Monor, care 


[64] 


să trateze direct cu guvernul problemele clerului. Dar s-a ajuns la prea puţin rezultat, completându-se 
câteva porţiuni parohiale, din cauza aceloraşi eterne opoziții ale reformaţilor. S-a mai obținut şi în 
numerar un ajutor de 10.000 florini pentru ajutorarea bisericilor şi preoţilor săraci. 

Preocuparea de căpetenie a episcopului Atanasie Rednic a fost consacrată refacerii şi consolidării 
unirii, atât de încercată în urma răzmerițelor lui Visarion Sarai şi Sofronie de la Cioara. În acest scop 
episcopul a întreprins multe vizitaţii canonice în parohii şi a luat măsuri pentru înflorirea unei vieţi 
monahale autentice, populând mănăstirile "Buna Vestire” şi "Sfânta Treime" din Blaj, precum şi cea 
din Alba lulia, cu călugări bine pregătiți, atât la şcolile din Blaj a căror roade începeau să se arate, cât 
mai ales la cele înalte ale Apusului. Pe aceşti bărbați erudiți episcopul i-a obligat să practice viața 
monahală prescrisă în regulile călugăreşti ale ordinului Sfântul Vasile cel Mare, cu disciplină severă, 
cu renunțare la orice fel de avere mobilă sau imobilă, cu respectarea riguroasă a posturilor şi a 
slujbelor bisericeşti, de zi şi de noapte, rânduite pentru călugări. Cei care nu erau pregătiți pentru a fi 
dascăli ai tineretului şcolar, pentru a rămâne în mănăstire trebuia să învețe o meserie potrivită cu 
statutul călugăresc: tiparul, olăritul, fabricarea lumânărilor de ceară, croitoria etc. Pe Grigore Maior, 
nemulțumit pentru că nu i s-a dat episcopatul, având el cele mai multe voturi "făcând împerecheri în 
cler împotriva episcopului său”, l-a trimis la pocăință în mănăstirea de la Muncaci, iar Gerontie 
Cotorea şi Silvestru Caliani, amici şi în oarecare măsură complici ai lui Maior, n-au rămas nici ei 
nepedepsiţi. 

Atanasie Rednic a continuat tradiţia iniţiată de P.P.Aron de a întreţine şcolarii săraci de la şcolile 
din Blaj cu pâine (ţipăi), a dispus ca în Seminarul "Sfânta Treime" să se primească numai tineri care 
doresc să se preoțească, introducând pentru ei obligaţia de a purta reverenda. Pentru şcolile 
regimentului românesc de graniţă din Năsăud (înfiinţat în 1762) a stăruit să se numească profesori 
români. Samuil Clain, pe care episcopul Atanasie Rednic l-a trimis să înveţe carte la Viena, unde 
episcopul obținuse două burse la Institutul Pazmanian, spune despre el că "a petrecut o viaţă 
cucernică, era foarte păzitor rânduielilor răsăritului... De şcoală şi de învățătură avea grijă 
bună, era om foarte smerit, haine de mătasă nicidecum n-a purtat, hrana lui de când s-a făcut 
călugăr numai cu legume şi cu ulei au fost... Slujba rugăciunilor cea de toate zilele niciodată nu 
au lăsat să nu o fi zis. Slujea episcopeşte şi din acel timp aşa slujbă episcopească nu s-au 
întâmplat... La anul 1772, în 2 mai, a murit episcopul Atanasiu şi toate ale sale le-a lăsat 
seminarului diecezan”. Mai spune Clain că "toată lumea ar fi vrut s-o poată călugări şi să supună 
pe toți la o viață grea” cum ţinea şi el.'52 


EPISCOPUL GRIGORE MAIOR (1773-1782). S-a născut în anul 1715. A fost fiul preotului român 
unit din Sărvad, comitatul Solnocului de Mijloc, azi în judeţul Satu Mare. Numele de botez i-a fost 
Gavrilă, iar Grigore e cel primit în călugărie. Augustin Bunea ne spune că a studiat mai întâi în 
Ungaria,'5 după care a trecut la Cluj, unde a absolvit retorica. În 1740 a fost trimis de Episcopul 
Inochentie Micu Clain la Roma, unde a studiat Filosofia şi Teologia la Colegiul De Propaganda Fide, 
fiind promovat, la absolvire, doctor în ambele discipline. În 1745 a fost hirotonit preot după ritul 
bizantin în biserica Sfântul Atanasie din Roma. În 1747 s-a întors la Blaj. A intrat în mănăstirea "Sfânta 
Treime", abia terminată, împreună cu Silvestru Caliani şi Gerontie Cotorea. 

La alegerea de episcop din 1751, după demisia lui Inochentie Micu Clain, Grigore Maior a fost pe 
locul al doilea, după Petru P. Aron care a ocupat locul | şi a fost numit episcop. La deschiderea şcolilor 
din Blaj, în anul 1754, Grigore Maior a fost numit "învățător limbilor (latină şi maghiară) şi după 
vreme şi putință a ştiinţelor” şi bibliotecar al bibliotecii ce avea de început 350 de cărți. La alegerea 
din 1764, Grigore Maior a primit cele mai multe voturi, 90, dar împărăteasa l-a numit pe Atanasie 
Rednic. Din acest motiv nemulțumit, Maior propaga în cler nedreptatea ce i s-a făcut. A fost considerat 
agitator împotriva rânduielilor legale şi, la porunca împărătesei Maria Terezia, generalul Hadik, 
comandantul trupelor împărăteşti din Transilvania, în primăvara anului 1765, l-a arestat şi l-a ţinut 
închis la Sibiu trei luni şi jumătate, după care, conform propunerii Episcopului Rednic, a fost trimis la 
pocăință în mănăstirea de la Muncaci, interzicându-se clerului de a avea orice tangenţă cu exilatul. 
Dar, în 1771, cu ocazia unei vizite a împăratului Iosif al II-lea la Muncaci, trecând şi pe la mănăstire, 
Maior i-a strigat "să se milostivească a-l auzi. Împăratul l-a întrebat cine este ? Maior a răspuns 
«Eu sunt losif pe care l-au vândut frații» şi a început a-şi spune patimile".'* Reexaminându-i-se 

cauza Maior a fost eliberat şi numit cenzor al cărţilor ce urmau a se tipări în tipografia nou înființată 
slavo-română de la Viena. 

În sinodul electoral din 15 august 1772, Grigore Maior, candidat pentru a treia oară la episcopat, a 
întrunit peste 100 de voturi, iarăşi pe locul |, urmat de Ignatie Darabant şi lacob Aron. Prin diploma 
imperială din 27 octombrie 1772, a fost numit episcop "de care lucru foarte s-a bucurat toată 
românimea din Ardeal” fiindcă "între vlădicii româneşti se poate asemăna cu adevăratul părinte 
al românilor, loan Inochentie Liber Baron Clain”.'% În tradiţia rămasă despre episcopul Grigore 
Maior se spune că, în vizitaţiile canonice ce le făcea, ajuns într-un sat lângă Turda, în care credincioşii 
nu aveau biserică fiindcă stăpânul de pământ, calvin, nu le-a dat teren unde s-o zidească potrivit 
dispoziţiilor imperiale, în predica rostită la slujba în aer liber, episcopul adresându-se Cerului, a rostit 
cu tărie: "Aşa-Ți trebuie, Doamne, să n-ai biserică dacă ai dat tot pământul la Grofi!" 

În 23 aprilie 1773, Grigore Maior a fost hirotonit episcop în biserica curţii imperiale din Viena, prin 
punerea mâinilor episcopului unit, croatul Vasile Bojişcovici, ceremonie la care, fapt nemaiîntâlnit până 
atunci, a asistat însăşi împărăteasa Maria Terezia şi împăratul losif al II-lea, pe lângă marii demnitari 
ai curţii. Bucurându-se de binecuvântarea ce i-a dăruit-o noul episcop la sfârşitul Liturghiei 
împărătesei, aceasta l-a dăruit cu o cruce (pectorală) şi un inel. După instalare, în acelaşi an, 
episcopul a fost numit consilier intim, fiind primul episcop român care va purta titlul de Excelenţă. 

Sub Grigore Maior s-au stabilit cu precizie obligaţiile de participare la fondul "țipăului”, repartizându- 
se contribuţiile anuale de grâu pentru pâine la 200 de şcolari: Domeniul episcopesc cu 200 de gălete, 
mănăstirea "Sfânta Treime" 200 şi Seminarul Teologic cu 200. Pentru a avea un cler cât mai bine 
pregătit, Maior a trimis tineri la studii în Tirnavia, Agria, Viena şi la Roma. Printre ei Gheorghe Şincai şi 
Petru Maior (doi din Corifeii Şcolii Ardelene), la Roma (Samuil Micu a studiat la Viena trimis de 
Episcopul Atanasie Rednic). 

Grigore Maior a fost primul episcop român unit care nu a mai avut pe lângă el teologul iezuit, 
datorită desființării ordinului iezuiţilor la 21 iulie 1773. Sub păstorirea lui prin decretul aulic din 12 
decembrie 1781, s-a unificat seminarul lui Aron din mănăstirea "Buna Vestire”, cu cel din mănăstirea 
"Sfânta Treime" formând Seminarul Teologic, devenit mai târziu Academia de Teologie din Blaj, 
existentă până în anul 1948. Facultatea de Teologie a Academiei din Blaj a fost singura instituție 
teologică română unită de grad universitar din Provincia Mitropolitană de Alba lulia şi Făgăraş care 
acorda titlul de licenţiat în teologie. 

Cu contribuţiile sale personale s-au construit bisericile din Tăşnad-Sarvad, localitatea sa natală şi 
din oraşul Sibiu. 

Din timpul scurt cât a păstorit Grigore Maior, cel mai mult l-a destinat vizitaţiilor canonice, adevărată 
campanie de readucere la Unire a atâtor parohii, rupte de Biserică îndeosebi după plecarea lui 
Inochentie Micu Clain, pe timpul păstoririi lui Petru Pavel Aron. După propriile sale afirmaţii, numai în 
primii 2 ani de arhipăstorire, până la 2 ianuarie 1775 "pot număra ca la 500 de sate întoarse la 
unire”.'* Dar toate aceste progrese realizate de episcop pentru consolidarea Unirii şi, mai ales, 
agitaţiile sale împotriva nedreptelor rânduieli sociale, precum şi legăturile cu conducătorii ţăranilor 
nemulțumiți din Munţii Apuseni, care se vor răscula sub conducerea lui Horia, Cloşca şi Crişan, i-a 
nemulțumit şi agitat pe reformaţi şi luterani, eternii duşmani ai Unirii, care l-au reclamat la Curte, 
aceasta obligându-l să demisioneze, ceea ce a şi făcut la 13 martie 1782, obținând prin decretul din 
mai 1782 o pensie de la stat de 1.500 florini anual. Retras la mănăstirea din Alba lulia a încetat din 
viață la începutul lunii februarie 1785. De acolo, trupul neînsufleţit i-a fost adus la Blaj, unde la 6 
februarie a fost aşezat în cripta bisericii din curtea episcopiei. 


EPISCOPUL IOAN BOB (1784-1830). S-a născut în anul 1739 în satul Orman, comitatul Solnocul 
Interior, azi satul făcând parte din comuna Iclod, județul Cluj. Tatăl său, Andrei Bob, a fost nobil din 
Copalnic Mănăştur, iar mama era fiica vicarului episcopesc Ştefan Timandi din Juc. Studiile 
elementare le-a urmat la şcolile din Orman, Ocna Dejului şi Ciumăfaia (azi sat în comuna Borşa, 
județul Cluj), la reformaţi. A trecut apoi în clasele gimnaziale la iezuiţii din Cluj, fiind primit bursier la 
seminarul "Sf. Iosif”. Îmbolnăvindu-se după ce a absolvit cursul de retorică, a întrerupt un an. Reîntors 
la Cluj n-a mai fost primit în seminar. Continuând cu greu şcoala, după ce a absolvit “fizica” a plecat la 
Blaj în 1764 ca novice la baziliani. În anul 1765 a predat câteva luni sintaxa la Gimnaziul blăjan, în 

locul lui Grigore Maior trimis la Muncaci. Părându-i-se prea grea viața călugărească, în condiţiile 
impuse de episcopul Rednic, se retrase şi plecă la Odorhei ca econom la iezuiţi. Murindu-i protectorul, 
iezuitul Sárosi care-i promisese că-l va trimite în Ungaria să studieze dreptul, în 1769 s-a reîntors la 
Blaj şi a mai petrecut în mănăstire la baziliani în diferite slujbe până în anul 1773 când, fără a se 
călugări, a fost trimis de episcopul Grigore Maior la Tirnavia pentru a studia teologia. Revenit de la 
studii şi încercându-l iarăşi boala, mai petrecu puţin timp pe acasă, apoi reveni la Blaj unde, la 25 
decembrie 1777, a fost hirotonit diacon, iar la sărbătoarea Sfintelor Paşti din anul 1778 a fost hirotonit 
preot la vârsta de 39 de ani. După ce a fost ținut câteva luni în cancelaria episcopească, a fost numit 
protopop la Daia, de unde, abia după un an, în martie 1779, a fost transferat ca paroh şi protopop la 
Târgu Mureş. Acolo a funcţionat până în iulie 1782. La data de 21 august, acelaşi an, clerul l-a 
candidat la scaunul episcopal rămas vacant prin demisia lui Grigore Maior şi a obținut 37 de voturi cu 
care a ocupat locul al Ill-lea. La 21 octombrie 1782, împăratul losif al II-lea l-a numit episcop, iar la 15 
decembrie 1783 i se dădu şi confirmarea papală. A fost hirotonit episcop la 6 iunie 1784 de către 
antecesorul demisionat, episcopul Grigore Maior, iar la 2 iulie acelaşi an a fost instalat cu o deosebită 
solemnitate. 

Perioada pastoraţiei episcopului loan Bob a fost una dintre cele mai înfloritoare. Pe timpul lui 
mănăstirea "Sf. Treime” din Blaj a ajuns la culmea înfloririi sale, găzduind în sânul ei pe corifeii Şcolii 
Ardelene, Samuil Micu, Gheorghe Şincai şi Petru Maior cu care, din păcate, episcopul nu a fost 
întotdeauna de acord. Diferendele dintre ei au fost mai puţin de natură personală şi mai mult de 
principii. loan Bob a fost primul episcop unit care n-a fost călugăr. În locul consistoriului format din 
călugări, vicari şi asesori, în 1807 a introdus capitulul catedral, format după modelul latin, din 7 
canonici. Cel care-l atacă în mod deosebit pe episcop este Petru Maior în Istoria Besearicii 
Românilor, în care deplânge dispariția practicii păstrate de episcopii anteriori ai Bisericii Române 
Unite până la Grigore Maior, considerându-l pe Bob un inovator care a introdus în Biserica Unită un 
model prea autoritar de conducere. Nu numai călugărilor ci şi protopopilor le-a răpit din drepturile de 
care s-au bucurat după rânduiala Bisericii Răsăritului "cu care cale protopopii cei uniţi din Ardeal 
din protopopi de lege grecească ar rămâne arhidiaconi popistăşeşti”. P. Maior mai deplânge şi 
cere "reactivarea conducerii sinodale a episcopiei prin Săborul Mare".'*” Săborul Mare era 
format din episcop cu toţi protopopii şi delegaţii clerului din fiecare district, spre deosebire de Săborul 
Mic, format din episcop şi 12 protopopi, cum a fost cel din februarie 1697, ţinut sub Episcopul Teofil în 
legătură cu unirea. 

În calitatea sa de luptător pentru drepturile românilor din Transilvania, episcopul loan Bob a înaintat 
Curţii Imperiale mai multe memorii, între care cel mai important este Supplex Libellus Valachorum din 
1791, semnat şi de episcopul ortodox Gherasim Adamovici. "Aceluiaşi obiectiv îi este subordonată 
şi activitatea sa de «luminare a neamului» prin slova cărții, sprijinirea învățământului şi 
întemeierea de manuale în limba română. Este autorul primei ample lucrări lexicografice 
româneşti tipărite, Dicţionarul românesc, latinesc şi unguresc (Cluj, 1822-1823). Cele 
aproximativ 11 mii de cuvinte româneşti înregistrate - pentru care se indică echivalentul latin şi 
maghiar - sunt grupate, fapt ce atestă viziunea puristă a autorului, în două secţiuni, cea mai 
mare cuprinde cuvintele de origine latină sau romanică, a doua reprezentând un glosar dat la 
sfârşitul volumului II, reuneşte cuvintele de alte origini”.'% A mai scris Teologia dogmatică după 
Tournely, Cartea de învățături creştineşti despre deşertăciunea lumii, Cuvânt păstoresc etc. 

Episcopul loan Bob s-a stins din viață la 2 octombrie 1830, în vârstă de 91 de ani, încărcat de 
merite atât pentru Biserica unită, cât şi pentru Neam. 59 


EPISCOPUL IOAN LEMENI (1833-1850). Este ultimul episcop dinainte de restaurarea mitropoliei. 
Va fi şi el unul dintre episcopii demisionari, dar cu totul din alte motive decât antecesorii săi Inochentie 
Micu Clain şi Grigore Maior. 

loan Lemeni s-a născut la 22 aprilie 1780, în Dezmir, un sat în apropierea Clujului, "din părinţi 
nobili" spune Agustin Bunea.'% Şcoala elementară a urmat-o la Cluj şi Blaj, iar gimnaziul, cursul 
filosofic şi juridic, la Cluj, locuind şi el în Seminarul "Sf. Iosif". În 1801 a intrat la Seminarul Teologic din 
Blaj, de unde, după doi ani, a fost trimis de Episcopul loan Bob la Seminarul catolic din Oradea, pe 
care l-a absolvit în 1805, an în care a primit şi ordurile sfinte, subdiaconatul, diaconatul şi, la 1 

octombrie, preoţia. După doi ani de carieră didactică la Blaj, ca profesor de Filosofie şi Istorie 
bisericească, în 1807 a fost numit paroh şi protopop al Clujului "unde întoarse la Unire mai pe toți 
locuitorii români din acel oraş şi din unele comune din jur." 

Ales canonic la 28 octombrie 1819, mai rămâne un an la Cluj, până la 1 octombrie 1820, când trece 
la Blaj. În 1829 a fost numit secretar al Episcopului loan Bob, deşi avea şi catedra de Istorie 
bisericească la Seminarul Teologic. După moartea episcopului loan Bob, a fost ales vicar general 
episcopesc Demetru Caian junior, dar stingându-se şi acesta din viaţă, a fost ales, în locul lui, la 3 
martie 1832, loan Lemeni. La 15 mai, acelaşi an, s-au ţinut alegeri pentru ocuparea scaunului 
episcopesc vacant, la care canonicul loan Lemeni a obţinut 179 din cele 212 voturi exprimate, 
ocupând primul loc între candidaţi. La 23 august a fost numit episcop, iar la 16 aprilie 1833 primi 
confirmarea Sfântului Scaun, în urma căreia la 6 iunie 1833 a fost hirotonit în catedrala română unită 
din Oradea, prin punerea mâinilor episcopului Samuil Vulcan, iar la 14 iulie a fost instalat în scaun la 
Blaj. Din activitatea episcopului loan Lemeni trebuiesc consemnate multe lucruri de însemnătate 
deosebită pentru Biserica Unită. Aşa, în primul săbor diecezan, ţinut cu ocazia instalării sale în scaun, 
s-a hotărît ca în fiecare parohie să ia ființă o şcoală poporală cu învățător. A făcut vizitaţii canonice 
aproape în toate parohiile diecezei. În 1837 a transformat catedrala din Blaj, lungindu-i nava şi 
adăugându-i cele două turnuri, două sacristii şi două coruri. A restaurat castelul reşedinţei episcopale. 
A completat cursurile teologice de la 3 la 4 ani. Împreună cu episcopul ortodox Andrei Şaguna, a 
prezidat Adunarea Naţională de pe Câmpia Libertăţii, la 3/15 mai 1848. 

Sub episcopatul lui loan Lemeni s-au ridicat în Biserica Română Unită mari personalităţi, care au 
avut un rol deosebit atât în cultură cât şi în viaţa politică a Neamului românesc. Aşa au fost Simion 
Bărnuţiu, Timotei Cipariu, George Barițiu ş.a. Lui Bărnuţiu, Episcopul Lemeni i-a încredinţat catedra de 
Istorie universală şi Filosofia la gimnaziu. A participat personal la acţiunile luptei de dezrobire 
națională şi înainte de 1848. Astfel, la 8 martie 1842, a înaintat curţii imperiale vieneze protestul 
Capitulului blăjean împotriva proiectului de lege pentru introducerea limbii maghiare în administraţia 
Bisericii şi a şcolilor, iar împreună cu Episcopul ortodox Vasile Moga a înaintat în acelaşi an Dietei din 
Cluj, un memoriu în legătură cu drepturile românilor din "Fundus regius", de pe "pământ crăiesc" sau 
domeniile coroanei. Însă, lipsa de prudenţă în comportare cu cei din jurul lui şi îndeosebi cu profesorii 
Seminarului teologic, l-au făcut să sufere foarte mult între anii 1842-1846. Dar foarte păgubitor i-a fost 
conflictul cu Simion Bărnuţiu şi alți intelectuali ai vremii, care l-au învinuit pentru atitudinea din timpul 
Revoluţiei din 1848 când episcopul s-a pronunţat în favoarea unirii Transilvaniei cu Ungaria, lucru de 
care n-a fost străin nici Andrei Şaguna.'*2 Lui Lemeni însă nu i s-a iertat proclamația din 9/21 
octombrie 1848 dată în acest scop, împotriva chemării la luptă contra răsculaților unguri adresată de 
generalul Puchner. În urma acestei atitudini, prin decretul din 9 noiembrie 1848, generalul Puchner l-a 
suspendat pe episcop şi i-a sechestrat veniturile domeniului episcopesc. În martie 1850 a fost obligat 
de către guvernatorul Transilvaniei, Wohlgemuth, să demisioneze, ceea ce episcopul şi făcu şi, la 10 
aprilie 1850, a plecat la Viena unde şi-a petrecut restul vieţii. A încetat din viaţă la 29 martie 1861 şi a 
fost înmormântat în cimitirul vienez Simmering. 

